China Fathuruverinnah Maruhabaa Kiyan Thayyaaruvaan Jehey: Shareef - Vaguthu\nޗައިނާ ފަތުރުވެރިންނަށް މަރުހަބާ ކިޔަން ތައްޔާރުވާން ޖެހޭ: ޝަރީފް\nއައްޑޫ މަރަދޫ ދާއިރާގެ މެންބަރު އިބްރާހިމް ޝަރީފް ފޮޓޯ: މަޖިލީސް\nޗައިނާއިން ފަތުރުވެރިންނަށް ދަތުރުކުރުމުގެ ހުއްދަ ދިނުމާއި އެކީ ރާއްޖެ އަންނަ އެގައުމުގެ ފަތުރުވެރިންނަށް މަރުހަބާ ކިޔަން ތައްޔާރުވާން ޖެހޭ ކަމަށް ރައްޔިތުން މަޖިލީހުގެ މަރަދޫ ދާއިރާގެ މެންބަރު އިބްރާހިމް ޝަރީފް ވިދާޅުވެއްޖެއެވެ.\nޝަރީފް ވިދާޅުވީ، ޗައިނާއަކީ ރާއްޖެ އަންނަ ފަތުރުވެރިންގެ ބޮޑު އިންސައްތައެއް އަންނަ ގައުމެއް ކަމަށެވެ. ޗައިނާ އެއީ ރާއްޖޭގެ އިގްތިސޯދު ކުރިއެރުވުމަށާއި ކޮޅަށް ޖެހުމަށް މުހިންމު ދައުރެއް އަދާ ކުރަމުން އަންނަ ގައުމު ކަމަށް ޝަރީފް ވިދާޅުވިއެވެ. "ދުނިޔޭގެ ގިނަ ގައުމުތަކުގެ އިގްތިސޯދު ކޮޅަށް ނުޖެހިގެން އުޅޭއިރު ވެސް ޗައިނާގެ އިގްތިސޯދު އަންނަނީ ކުރިއަރަމުން" ޝަރީފް ކުރެއްވި ޓްވީޓުގައިވެއެވެ.\nއެހެން ކަމުން ޗައިނާއިން ދަތުރު ކުރުމުގެ ހުއްދަ ދިނުމާއި އެކީ އެގައުމުން ރާއްޖެ އަންނަން ތިބި ފަތުރުވެރިންނަށް މަރުހަބާ ކިޔުމަށް ތައްޔާރު ވާން ޖެހޭ ކަމަށް ޝަރީފް ވަނީ ވިދާޅުވެފައެވެ. އަދި ފަތުރުވެރި ކަމަކީ އިގްތިސޯދު ކޮޅަށް ޖެހުމުގެ މައި ތަޅުދަނޑި ކަމަށާއި ޗައިނާގެ ފަތުރުވެރިންގެ ސަބަބުން އިގްތިސޯދު ރަނގަޅު ކުރުމަށް އެހީތެރިކަމެއް ލިބޭނެ ކަމަށް ޝަރީފް ވަނީ ވިދާޅުވެފައެވެ.\nChina,which has beenatop source of tourist arrivals into our country isavery important factor in our country’s economic recovery n growth.Even when most economies are still contracting due to Covid-19, China’s economy is booming. 1/2\nކޮވިޑް-19 އާއި ގުޅިގެން ދުނިޔޭގެ ގިނަ ގައުމުތަކުގެ އިގްތިސޯދަށް ވަނީ ހީނުކުރާ ވަރުގެ ގެއްލުމެއް ލިބިފައެވެ. އޭގެ ތެރޭގައި ރާއްޖެ ހިމެނޭއިރު، ރާއްޖެ އަންނަ ފަތުރުވެރިންގެ އަދަދު ދަށްވެ އިގްތިސޯދު ވަނީ ދަށަށް ގޮސްފައެވެ. މިކަމުން އަރައިގަތުމަށް ރާއްޖެއިން މިހާރު ވަނީ ބޭރުގެ އެކި ގައުމުތަކުގައި ރާއްޖޭގެ ފަތުރުވެރިކަން އިޝްތިހާރު ކުރުމުގެ ޕްރޮގްރާމްތަކެއް ފަށާފައެވެ.\nބޭރުގެ ނޫސްވެރިންތައް ގެނެސްގެން ބޭރުގެ މީޑިއާތަކުގައި ރާއްޖެ އިޝްތިހާރު ކުރުމުގެ މަސައްކަތް އަލުން މޯލްޑިވްސް މާކެޓިން އެންޑް ޕީއާރް ކޯޕަރޭޝަން (އެމްއެމްޕީއާރްސީ) އިން އަންނަނީ ކުރަމުންނެވެ.\nދެފަނޑިޔާރަކު ބޭރުކުރަން މަވޯޓާ ޝަރީފަށް އަދީބު ފައިސާ ދިންގޮތް ހާމަވެއްޖެ\nއޮކްޓޯބަރ 10, 2020 17:29\nރާއްޖެ އަކައް ޗައިނާ ފަތުރު ވެރިން އަންނާކައް މޯދީ ސަރުކާރުން ގަބޫލއެއް ނުވާނެކަން ބޭފުޅާއައް އެނގި ނުލައްވަނީތޯ؟؟؟؟؟\nއޮކްޓޯބަރ 10, 2020 18:20\nކޮބާ ހިބަރު ވަދު ،


(1) އޭ މީސްތަކުންނޭވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން تقوىވެރިވާށެވެ! ހަމަކަށަވަރުން، قيامةވުމުގެ زلزلةއަކީ ބޮޑުވެގެންވާ ކަމެކެވެ.\n(2) ތިޔަބައިމީހުންނަށް އެ زلزلة ފެންނަދުވަހު، ކިރުމައިން އެއުރެން ކިރުދޭ ދަރިންގެ މަތިން ހަނދާންނެތި، އަދި މާބަނޑުއަންހެނުން އެއުރެންގެ ބަނޑުގައިއޮތް ދަރި ވިހައި، އަދި މީސްތަކުން މަސްތުވެފައިވާފަދައިން ތިބާ ދެކޭނޫއެވެ. ނަމަވެސް އެއުރެންވަނީ، މަސްތުވެފައެއްނޫނެވެ. އެހެނެއްކަމަކު اللَّهގެ عذاب ގަދަފަދައީއެވެ.\n(3) އެއްވެސް علمއަކާނުލައި، اللَّهއާމެދު ޖަދަލުކޮށް، އަދި ނުކިޔަމަންތެރި ކޮންމެ شيطانއަކަށް تبعވެއުޅޭމީހުން، މީސްތަކުންގެތެރެއިންވެއެވެ.\n(4) އެ شيطانއާގެ މައްޗަށް ކަނޑައަޅުއްވައި ލިޔުއްވާފައިވަނީ، ހަމަކަށަވަރުން، އޭނާއަށް تبعވެ އެކުވެރިވެއްޖެމީހަކުނަމަ، ފަހެ، އެމީހަކު މަގުފުރައްދައި، ނަރަކައިގެ عذابއަށް މަގުދެއްކުމެވެ.\n(5) އޭ މީސްތަކުންނޭވެ! (މަރުވުމަށްފަހު) އަލުން ދިރުއްވައި ފޮނުއްވާނޭ ކަމާމެދު، ތިޔަބައިމީހުން شكއެއްގައިވާނަމަ، ފަހެ، ހަމަކަށަވަރުން، ތިމަންރަސްކަލާނގެ ތިޔަބައިމީހުން (ގެ أصل) އުފެއްދެވީ، ވެލިންނެވެ. ދެން މަނިތިއްކަކުންނެވެ. ދެން ގަނޑުލޭކޮޅަކުންނެވެ. ދެން (آدمގެދަރިޔެއްގެ) ސިފަ ފާޅުވެގެންވާ، ނުވަތަ ފާޅުވެގެންނުވާ މަސްކޮޅަކުންނެވެ. އެއީ (ކޮންމެކަމަކަށް ތިމަންރަސްކަލާނގެ ކުޅަދުންވަންތަކަން) ތިޔަބައިމީހުންނަށް ބަޔާންކޮށްދެއްވުމަށްޓަކައެވެ. އަދި ތިމަންރަސްކަލާނގެ އިރާދަކުރައްވާ އެއްޗެއް ކަނޑައަޅުއްވާފައިވާ مدةއަކަށް رحمތަކުގައި ލަހައްޓަވަމެވެ. ދެން ޅަކުދިންގެ ގޮތުގައި ތިޔަބައިމީހުން (ދުނިޔެމައްޗަށް) ނެރުއްވަމެވެ. ދެން ތިޔަބައިމީހުން ބޮޑުވެ، ފުރާފުރިހަމަވުމާހަމަޔަށް ފޯރައެވެ. އަދި (ޒުވާންކަމުގެ ދުވަސްވަރު) މަރުވާމީހުން، ތިޔަބައިމީހުންގެ ތެރެއިންވެއެވެ. އަދި أرذل العمرއަށް ރައްދުކުރައްވާ މީހުން ތިޔަބައިމީހުންގެ ތެރެއިންވެއެވެ. އެއީ އޭނާޔަށް އެއްޗެއް އެނގުމަށްފަހުގައި، ނޭނގުމަށްޓަކައެވެ. އަދި ބިންގަނޑު މަރުވެފައިވަނިކޮށް ތިބާ ދެކޭނޫއެވެ. ފަހެ، އެ ބިމުގެ މައްޗަށް ތިމަންރަސްކަލާނގެ ވާރޭ ވެއްސަވައިފިހިނދު، އެ ބިމުގެ ގަސްތަކުގެ حركاتފެށި، ގަސްތައް އިތުރުވެއެވެ. އަދި ހުރިހާ ބާވަތަކުން، ބަލާމީހާޔަށް އުފާލިބެނިވި ގަސްތައް ފަޅުވަތެވެ.\n(6) އެހެނީ ހަމަކަށަވަރުން، اللَّهއީ، حقވަންތަ ރަސްކަލާނގެއެވެ. އަދި ހަމަކަށަވަރުން، އެކަލާނގެ މަރުވެފައިވާމީހުން ދިރުއްވަތެވެ. އަދި ހަމަކަށަވަރުން، އެކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\n(7) އަދި ހަމަކަށަވަރުން، قيامةވުމުގެ ވަގުތަކީ، އަންނާނޭ އެއްޗެކެވެ. އެއާމެދަކު شكއެއްނެތެވެ. އަދި ހަމަކަށަވަރުން، اللَّه، ކަށްވަޅުތަކުގައި ތިބިމީހުން އަލުން ދިރުއްވައި ފޮނުއްވާހުށްޓެވެ.\n(8) އެއްވެސް علمއަކާނުލައި، އަދި އެއްވެސް ތެދުމަގެއް ލިބުމަކާނުލައި، އަދި އަލިކުރަނިވި ފޮތެއްވެސް ނެތި اللَّهއާމެދު جدلކުރާމީހުން، މީސްތަކުންގެތެރެއިންވެއެވެ.\n(9) اللَّهގެ މަގުން (މީސްތަކުން) އެއްކިބާކުރުމަށްޓަކައި (ބޮޑާކަމާއެކު) އޭނާގެ ކަނދުރާ އަނބުރައިލާ حالގައެވެ. އެމީހަކަށް ދުނިޔެމަތީގައި ނިކަމެތިކަމާއި، ދެރަކަންހުށްޓެވެ. އަދި قيامةދުވަހުން ނަރަކައިގެ عذابގެ ރަހަ، ތިމަންރަސްކަލާނގެ އެމީހަކަށް ދައްކަވާ ހުށީމެވެ.\n(10) އެއީ ތިބާގެ ދެއަތުން އިސްކުޅަ ކަންތަކުގެ ސަބަބުންނެވެ. އަދި ހަމަކަށަވަރުން، اللَّهއީ، އަޅުތަކުންނަށް އަނިޔާވެރިވެވޮޑިގެންވާ ކަލަކުކަމުގައި ނުވެއެވެ.\n(11) شكއެއްގެމަތީގައި ތިބެގެން، اللَّهއަށް އަޅުކަންކުރާ މީހުން، މީސްތަކުންގެ ތެރެއިންވެއެވެ. ފަހެ، އެމީހަކަށް ހެޔޮކަމެއް ދިމާވެއްޖެނަމަ، އެކަމުން ހިތްހަމަޖެހެއެވެ. އަދި އޭނާޔަށް ބަލާއެއް مصيبةއެއް ޖެހިއްޖެނަމަ، كفرވެރިކަމަށް ފުރޮޅިދެއެވެ. އޭނާޔަށް ދުނިޔެއާއި آخرة ގެއްލުނީއެވެ. ބަޔާންވެގެންވާ ގެއްލެނިވުމަކީ ހަމައެއީއެވެ.\n(12) އެމީހަކަށް ގެއްލުމެއް ނުދޭ، އަދި މަންފާއެއްވެސް ނުދޭ އެއްޗަކަށް، اللَّه ފިޔަވައި އޭނާ އަޅުކަންކުރެތެވެ. (حقގެ މަގުން) ދުރުވެގެންވާ ފުރެދުމަކީ ހަމައެއީއެވެ.\n(13) އޭނާ އެ އަޅުކަންކުރަނީ، އެ އެއްޗެއްގެ މަންފާއަށްވުރެ، އެ އެއްޗެއްގެ ގެއްލުން މާގާތްވެގެންވާ އެއްޗަކަށެވެ. އޭނާ އެ ވާގިލިބިގަންނަ އެއްޗެއްގެ ނުބައިކަމާއެވެ! އަދި އެކުވެރިޔެއްގެ ގޮތުންވެސް އޭގެ ނުބައިކަމާއެވެ!\n(14) ހަމަކަށަވަރުން، إيمانވެ صالح عملތައްކުރި މީހުން، އެތަންތާނގެ ދަށުން ފެންކޯރުތައް ހިނގަހިނގާ ހުންނަ ސުވަރުގެތަކަށް، اللَّه (އެއުރެން) ވައްދަވާނެތެވެ. ހަމަކަށަވަރުން، اللَّه، އެކަލާނގެ އިރާދަކުރައްވާކަމެއް ކުރައްވަތެވެ.\n(15) ދުނިޔެއާއި، آخرةގައި އެކަލޭގެފާނަށް (އެބަހީ: رسولއާއަށް) اللَّه نصر ނުދެއްވާނެކަމަށް ހީކުރާމީހާ، ފަހެ، މައްޗަށް ވަލެއްޖަހައި، ދެން އޭނާ ދަންޖެހިބަލާށެވެ! ފަހެ، އޭނާ ރޭވިރޭވުމުން، އޭނާ ރުޅިއަންނަކަންތައް ނިކަން ފިލައިތޯ ބަލައިބަލާށެވެ!\n(16) އެފަދައިން ބަޔާންވެގެންވާ آيةތަކެއް ކަމުގައި، ތިމަންރަސްކަލާނގެ އެ قرآن ބާވައިލެއްވީމެވެ. އަދި ހަމަކަށަވަރުން، اللَّه، އެކަލާނގެ އިރަދާކުރައްވާ މީހަކަށް ތެދުމަގު ދައްކަވަތެވެ.\n(17) ހަމަކަށަވަރުން، إيمانވިމީހުންނާއި، يهودىވި މީހުންނާއި، صابئންނާއި، نصارىއިންނާއި، مجوسىންނާއި، شريكކުރި މީހުން (ދަންނާށެވެ!) ހަމަކަށަވަރުން، اللَّه، އެއުރެންގެމެދުގައި، قيامةދުވަހުން ނިޔާކަނޑައަޅުއްވާނެތެވެ. ހަމަކަށަވަރުން، اللَّهއީ، ކޮންމެ ކަމެއްގެ މައްޗަށް، މޮޅަށް ހެކިވެވޮޑިގެންވާ ރަސްކަލާނގެއެވެ.\n(18) އުޑުތަކާއި، ބިމުގައިވާހާ ބަޔަކާއި، އިރާއި، ހަނދާއި، ތަރިތަކާއި، ފަރުބަދަތަކާއި، ގަސްގަހާގެއްސާއި، ޖަނަވާރުތަކާއި، މީސްތަކުންކުރެ ގިނަބަޔަކު،\n(19) މިއީ، އެއުރެންގެ ވެރިރަސްކަލާނގެއާމެދު ދެބަސްވީ ދެ خصمންނެވެ. (އެބަހީ: مؤمنންނާއި كافرންނެވެ.) ފަހެ، كافرވި މީހުންނަށް އަލިފާނުގެ ފޭރާންތަކެއް ތައްޔާރު ކުރައްވާފައިވެއެވެ. (އަދި) އެއުރެންގެ ބޯތަކުގެ މައްޗަށް ކެކިކެކިހުރި ހޫނުފެން އޮއްސަވާހުށްޓެވެ.\n(20) އެއިން އެއުރެންގެ ބަނޑުތަކުގައިވާ ތަކެއްޗާއި ހަންތައް ވިރުވާހުށްޓެވެ.\n(21) އަދި އެއުރެންނަށްޓަކައި، ދަގަނޑު ޗާބޫކުތަކެއް ވެއެވެ.\n(22) އެއުރެންނަށް ލިބޭ ވޭނެއްގެ ގަދަކަމުން، އެތަނުން އެއުރެން ނުކުންނަން އުޅެފި ކޮންމެހިނދެއްގައި، އަލުން އެތަނަށް إعادةކުރައްވާ ހުށްޓެވެ. އަދި (އެއުރެންނަށް އަންގަވާނެތެވެ.) ނަރަކައިގެ އަލިފާނުގެ عذابގެ ރަހަ ތިޔަބައިމީހުން ލިބިގަންނާށެވެ!\n(23) ހަމަކަށަވަރުން، إيمانވެ صالح عملތައްކުރިމީހުން، އެތަންތާނގެ ދަށުން ފެންކޯރުތައް ހިނގަހިނގާ ހުންނަ ސުވަރުގެތަކަށް اللَّه (އެއުރެން) ވައްދަވާނެތެވެ. އެއުރެން އެތާނގައި ރަނުގެ އުޅާތަކުންނާއި، މުތީތަކުން ގަހަނާ އަޅުއްވާހުށްޓެވެ. އަދި އެތާނގައި، އެއުރެންގެ ފޭރާންވާހުށީ ފަށުއިންނެވެ.\n(24) އަދި (ދުނިޔެމަތީގައި) ރަނގަޅު ބަސްބުނުމަށް އެއުރެންނަށް هداية ދެއްވިއެވެ. އަދި حمدލިބިގެންވާ މަގަށް، މަގު ދެއްކެވިއެވެ.\n(25) ހަމަކަށަވަރުން، كافرވެ، اللَّهގެ މަގުން (މީސްތަކުން) އެއްކިބާކޮށް، އަދި އެތާނގައި قائمވެހުންނަ މީހާއާއި، ބޭރުން އަންނަމީހާއާއި، ހަމަހަމަވާގޮތުން، މީސްތަކުންނަށްޓަކައި، ތިމަންރަސްކަލާނގެ ލެއްވި المسجد الحرامން (މީސްތަކުން) އެއްކިބާކޮށް، އަދި އެތާނގައި އަނިޔާވެރިކަމާއެކު، دينއާ خلاف ގޮތްތައް އުފައްދަންއުޅޭ މީހާއަށް، ތިމަންރަސްކަލާނގެ ވޭންދެނިވި عذابން ރަހަދައްކަވާހުށީމެވެ.\n(26) إبراهيمގެފާނަށް ގެފުޅު ހުންނަތަން ތިމަންރަސްކަލާނގެ ދެއްކެވިހިނދު، ހަނދުމަކުރާށެވެ! (ތިމަންރަސްކަލާނގެ އެންގެވީމެވެ.) ކަލޭގެފާނު ތިމަންރަސްކަލާނގެއަށް އެއްވެސް އެއްޗެއް شريك ނުކުރައްވާށެވެ! އަދި طوافކުރާ މީހުންނަށާއި، قائمވެތިބޭމީހުންނަށާއި، ركوعކޮށް سجدةކުރާ މީހުންނަށްޓަކައި، ކަލޭގެފާނު ތިމަންރަސްކަލާނގެ ގެފުޅު طاهرކުރައްވާށެވެ!\n(27) އަދި ކަލޭގެފާނު މީސްތަކުންނަށް حجއަށް އައުމަށް ގޮވައިލައްވާށެވެ! އޭރުން ފައިމަގުގައްޔާއި، އަނަރޫފަ ޖަމަލު މަތީގައި، ދުރުތަންތަނުން އެއުރެން ކަލޭގެފާނުގެ އަރިހަށް އަންނާނެތެވެ.\n(28) އެއީ އެއުރެންނަށްހުރި (دينى އަދި دنيوى) މަންފާތަކެއް ލިބިގަތުމަށްޓަކައެވެ. އަދި ކަނޑައެޅި އެނގިގެންވާ ދުވަސްތަކެއްގައި، އެއުރެން اللَّهގެ اسمފުޅު ހަނދުމަކޮށް އުޅުމަށެވެ. نعمސޫފީގެ نعمة އެއުރެންނަށް ދެއްވިކަމަށްޓަކައެވެ. ފަހެ، ތިޔަބައިމީހުން އެއިން ކައިއުޅޭށެވެ! އަދި ދަތިحالގައިވާ فقيرންނަށް (އެއިން) ކާންދޭށެވެ!\n(29) ދެން އެއުރެންގައިވާ ކުނި މިލަތައް، އެއުރެން ފިލުވާހުށިކަމެވެ! އަދި އެއުރެންގެ ނަދުރުތައް ފުއްދާހުށިކަމެވެ! އަދި ޒަމާންވީ ގެފުޅުގައި އެއުރެން طواف ކުރާހުށިކަމެވެ!\n(30) (ކަންހުރިމަގީ) އެއީއެވެ. އަދި اللَّهގެ حرمةތަކަށް މާތްކޮށްހިތާ މީހާ (ދަންނާށެވެ!) ފަހެ، އެމީހަކަށްޓަކައި އެކަންތައް އެމީހެއްގެ ވެރި ރަސްކަލާނގެ حضرةގައި ހެޔޮކަން ބޮޑެވެ. އަދި ތިޔަބައިމީހުންނަށް نعمސޫފި حلالކުރައްވާފައިވެއެވެ. (قرآنގައި ނަންގަނެވި) ތިޔަބައިމީހުންނަށް ކިޔައިދެއްވާ ތަކެތި މެނުވީއެވެ. ފަހެ (އަޅުކަންކުރެވޭ) ބުދުތަކުގެ ނުތާހިރުކަމުން ތިޔަބައިމީހުން ދުރުހެލިވާށެވެ! އަދި ދޮގު ހެކިބަސް ބުނުމުން ދުރުހެލިވާށެވެ!\n(31) اللَّهއަށް إخلاصތެރިވެ، باطلމަގުން އެއްކިބާވެ، حقގެ މަގަށް تبعވެތިބެ، އެކަލާނގެއަށް شريك ނުކުރާ حالގައެވެ. އަދި اللَّهއަށް شريكކުރާމީހާ (ދަންނާށެވެ!) ފަހެ، އެމީހާ އުޑުން ވެއްޓި، ދޫނިތައް އެމީހާ ޖަހައިގަނެގެން ގެންދާ ނުވަތަ ވައިގެ ބާރުން ދުރުތަނަކަށް ވެއްޓިގެންދާ މީހެއްފަދައެވެ.\n(32) (ކަންހުރިމަގީ) އެއީއެވެ. އަދި اللَّهގެ شعائرތަކަށް (އެބަހީ: هدى ކަތިލުމާއި، أضحية ކަތިލުމާއި، حجގެ عملތަކާއި، އެނޫންވެސް دينى أمرތަކަށް) މާތްކޮށްހިތާމީހާ (ދަންނާށެވެ!) ފަހެ، އެކަންތައްވަނީ، ހިތްތަކުގެ تقوىވެރިކަމުގެ ތެރެއިންނެވެ.\n(33) ކަނޑައެޅިގެންވާ ވަގުތަކާޖެހެންދެން، ތިޔަބައިމީހުންނަށް އެތަކެތީގައި (އެބަހީ: هدىގެ ގޮތުން ކަތިލެވޭ ތަކެތީގައި) މަންފާތަކެއްވެއެވެ. ދެން އެއަށްފަހު، އެތަކެތި ކަތިލުމުގެ محلއަކީ، ޒަމާންވީ ގެފުޅުއަރިހެވެ. (އެބަހީ: مكةގެ حرم ފުޅެވެ.)\n(34) نعمސޫފީގެތެރެއިން އެކަލާނގެ އެއުރެންނަށް ދެއްވި ތަކެތީގެ މައްޗަށް (އެބަހީ: އެތަކެތި ކަތިލެވޭހިނދު) اللَّهގެ اسمފުޅު ނަންގަތުމަށްޓަކައި، ތިމަންރަސްކަލާނގެ ކޮންމެ أمّةއަކަށްވެސް قربانކުރުމެއް ލެއްވީމެވެ. ފަހެ، ތިޔަބައިމީހުންގެ ކަލާނގެއީ، އެއްކައުވަންތަކަލާނގެއެވެ. ފަހެ، އެކަލާނގެއަށް ތިޔަބައިމީހުން ކިޔަމަންވެ، إسلامވާށެވެ! އަދި ކިޔަމަންތެރިންނަށް ކަލޭގެފާނު އުފާވެރިކަމުގެ خبرދެއްވާށެވެ!\n(35) އެއުރެންނީ، اللَّهގެ ނަންފުޅު ގަނެވޭހިނދު، އެއުރެންގެ ހިތްތައް ބިރުވެތިވެ މަޑުމޮޅިވާ މީހުންނެވެ. އަދި އެއުރެންނަށްޖެހޭ ކަންތަކަށް ކެތްތެރިވާމީހުންނެވެ. އަދި ނަމާދު قائمކޮށް ތިމަންރަސްކަލާނގެ އެއުރެންނަށް ދެއްވި ތަކެތިން ހޭދަކުރާ މީހުންނެވެ.\n(36) ތިޔަބައިމީހުންނަށްޓަކައި، ޖަމަލުވެސް اللَّهގެ شعائرތަކުގެ ތެރެއިން ތިމަންރަސްކަލާނގެ ލެއްވީމެވެ. އޭގައި ތިޔަބައިމީހުންނަށް ހެޔޮކަމެއްވެއެވެ. ފަހެ، އެތަކެތި ބަނދެ (ކަތިލާހިނދުގައި) އެ ތަކެތީގެ މައްޗަށް اللَّهގެ اسمފުޅު ތިޔަބައިމީހުން ކިޔާށެވެ! ފަހެ، އެތަކެތި (މަރުވެ) ވެއްޓުމުން އެއިން ތިޔަބައިމީހުން ކާށެވެ! އަދި އެއަށްއެދި سؤالކުރާ فقيرންނާއި، سؤالނުކުރާ فقيرންނަށްވެސް އެއިން ކާންދޭށެވެ! އެފަދައިން ތިޔަބައިމީހުންނަށްޓަކައި ތިމަންރަސްކަލާނގެ އެތަކެތި خدمةތެރިކުރެއްވީމެވެ. (އެއީ) ތިޔަބައިމީހުން شكرކުރުމަށްޓަކައެވެ.\n(37) އެތަކެތީގެ މަހެއްވެސް އަދި ލެޔެއްވެސް اللَّهގެ حضرةއަކަށް ނުދާނެތެވެ. އެހެނެއްކަމަކު، ތިޔަބައިމީހުންގެކިބައިން އެކަލާނގެ حضرةއަށްދަނީ، تقوىވެރިކަމެވެ. އެފަދައިން އެކަލާނގެ އެތަކެތި، ތިޔަބައިމީހުންނަށްޓަކައި خدمةތެރިކުރެއްވިއެވެ. (އެއީ) ތިޔަބައިމީހުންނަށް ތެދުމަގު ދެއްކެވިކަމުގެމައްޗަށް، اللَّهއަށް ތިޔަބައިމީހުން تكبيرކިޔައި އުޅުމަށްޓަކައެވެ. އަދި إحسانތެރިންނަށް ކަލޭގެފާނު އުފާވެރިކަމުގެ خبرދެއްވާށެވެ!\n(38) ހަމަކަށަވަރުން، اللَّه، إيمانވި މީހުން دفاعކޮށްދެއްވަތެވެ. ހަމަކަށަވަރުން، خيانةތެރިވެ، كافرވާ ކޮންމެ މީހަކަށް، اللَّه ލޯބިވެވޮޑިގެނެއް ނުވެތެވެ.\n(39) ހަނގުރާމަވެވެމުންދާ މީހުންނަށް، ހަނގުރާމަ ކުރުމުގެ إذنދެއްވައިފިއެވެ. އެއީ ހަމަކަށަވަރުން، އެއެރުންނަށް އަނިޔާ ލިބުނުކަމަށްޓަަކައެވެ. އަދި ހަމަކަށަވަރުން، އެއުރެންނަށް نصرދެއްވުމަށް، اللَّه ކުޅަދުންވަންތަކަން ކަށަވަރެވެ.\n(40) އެއުރެންނީ، ތިމަންމެންގެ ވެރިރަސްކަލާނގެއީ، اللَّهއޭ ބުނުން މެނުވީ، އެއްވެސް حقއަކާނުލައި އެއުރެންގެ ގޯތިގެދޮރުން ނެރެލެވުނުމީހުންނެވެ. އަދި މީސްތަކުންކުރެ އެއްބަޔަކު މެދުވެރިކުރައްވައި އަނެއްބަޔަކު (ގެ ނުރައްކާތެރިކަން) اللَّه ދުރުކުރެއްވުން ނުވާނަމަ، نصارىއިންގެ ފައްޅިތަކާއި، އަޅުކަންކުރާ ތަންތަނާއި، يهودىންގެ ފައްޅިތަކާއި، ގިނަގިނައިން اللَّهގެ اسمފުޅު ނަންގަނެވޭ މިސްކިތްތަކާއި (މިހުރިހާ ތަންތަން) ސުންނާފަތިކޮށްފީސްކަން ކަށަވަރެވެ. ހަމަކަށަވަރުން، اللَّهއަށް نصرދޭ މީހަކަށް، އެކަލާނގެ نصرދެއްވާނެކަން ކަށަވަރެވެ. ހަމަކަށަވަރުން، اللَّهއީ، ބާރުވެރިވަންތަ، عزيزވަންތަ ރަސްކަލާނގެކަން ކަށަވަރެވެ.\n(41) އެއުރެންނީ، ބިމުގައި ތިމަންރަސްކަލާނގެ އެއުރެން ބާރުވެރިކުރައްވައިފިނަމަ، ނަމާދު قائمކޮށް، زكاةދީ، ހެޔޮކަންތަކަށް أمرކޮށް، ނުބައިކަންތައް ނަހީކޮށްއުޅޭ މީހުންނެވެ. ކަންކަމުގެ ނިމުންވަނީ اللَّهއަށެވެ.\n(42) އެއުރެން ކަލޭގެފާނު ދޮގުކުޅަޔަސް، ހަމަކަށަވަރުން، އެއުރެންގެކުރިން نوحގެފާނުގެ قومގެމީހުންނާއި، عادބާގައިމީހުންނާއި، ثمودބާގައިމީހުން (އެއުރެންގެ رسولން) ދޮގުކޮށްފައިވެއެވެ.\n(43) އަދި إبراهيمގެފާނުގެ قومގެމީހުންނާއި، لوطގެފާނުގެ قومގެމީހުންވެސްމެއެވެ.\n(44) އަދި مدينގެ أهلވެރިންވެސްމެއެވެ. އަދި موسىގެފާނުވެސް ދޮގުކުރެވުނެވެ. ފަހެ، كافرވި މީހުންނަށް، ތިމަންރަސްކަލާނގެ مهلةދެއްވީމެވެ. ދެން ތިމަންރަސްކަލާނގެ އެއުރެންނަށް عقوباتދެއްވައި ހިއްޕެވީމެވެ. ފަހެ، ތިމަންރަސްކަލާނގެ عقوباتދެއްވުންވީ ކޮންފަދައަކުން ހެއްޔެވެ؟\n(45) އެރަށްތަކުގެ أهلވެރިން، އަނިޔާވެރިވެގެންވީހިނދު، ތިމަންރަސްކަލާނގެ ހަލާކުކުރެއްވީ ކިތައްކިތައްރަށް ހެއްޔެވެ؟ ފަހެ، އެ ރަށްރަށްވަނީ، ފުރާޅުތަކާއި، عماراتތައް ވެއްޓި ފުނޑުފުނޑުވެފައެވެ. އަދި (އެ ރަށްރަށުގައިވަނީ) ފަޅުވެފައިވާ ކިތައްކިތައް ވަޅާއި، އުސްކޮށް ބިނާކޮށްފައިވާ ކިތައްކިތައް ގަނޑުވަރު ހެއްޔެވެ؟\n(46) ފަހެ، އެއުރެން ބިމުގައި ދަތުރުފަތުރުކޮށް ނޫޅެނީހެއްޔެވެ؟ އެހެންނަމަ، އެއުރެން އެއިން ވިސްނައިހަދާނޭ ހިތްތަކެއް އެއުރެންނަށްވީހެވެ. ނުވަތަ އެއިން އެއުރެން އަޑުއަހާނޭ ކަންފަތްތަކެއް (އެއުރެންނަށް) ވީހެވެ. އެހެނީ ހަމަކަށަވަރުން، ލޯތައް ކަނުވަނީއަކީނޫނެވެ. އެހެނެއްކަމަކު، ކަނުވަނީ މޭތަކުގައިވާ ހިތްތަކެވެ.\n(47) އެއުރެން ކަލޭގެފާނުގެ އަރިހުން عذابއަވަސްވުމަށް އެދޭނެތެވެ. އަދި اللَّه، އެކަލާނގެ وعدފުޅަކާ خلافވެވޮޑިއެއް ނުގަންނަވާނެތެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެ حضرةގައި، އެންމެ ދުވަހެއްވަނީ، ތިޔަބައިމީހުން ގުނައި عددކުރާ އަހަރުތަކުން އެއްހާސް އަހަރާ އެއްފަދަވެގެންނެވެ.\n(48) އެ ރަށްތަކުގެ أهلވެރިން އަނިޔާވެރިވެގެންވީ ހިނދު، ތިމަންރަސްކަލާނގެ مهلةދެއްވީ ކިތައްކިތައް ރަށަށް ހެއްޔެވެ؟ ދެން އެ ރަށްތަކުގެ أهلވެރިންނަށް عقوباتދެއްވައި ހިއްޕެވީމެވެ. އަދި (އެއުރެން) رجوعވުންވަނީ، ތިމަންރަސްކަލާނގެ حضرةއަށެވެ.\n(49) ކަލޭގެފާނު ވިދާޅުވާށެވެ! އޭ މީސްތަކުންނޭވެ! ތިމަންކަލޭގެފާނު ވާކަން ކަށަވަރީ، ތިޔަބައިމީހުންނަށްޓަކައި ހުންނެވި إنذارކުރައްވާ ބޭކަލަކު ކަމުގައެވެ.\n(50) ފަހެ، إيمانވެ صالح عملތައް ކުޅަމީހުން (ދަންނާށެވެ!) އެއުރެންނަށް ފާފުފުއްސެވުމާއި، ދީލަތިވެގެންވާ رزقހުށްޓެވެ.\n(51) އަދި ތިމަންރަސްކަލާނގެ آيةތަކާމެދު، ދެކޮޅުހަދައި ނުކުޅައްދަން އުޅޭމީހުންނަކީ، ނަރަކައިގެ أهلވެރިންނެވެ.\n(52) އެބޭކަލަކު ކިޔަވައިވިދާޅުވެއްޖެހިނދު، އެބޭކަލެއްގެ ކިޔަވައި ވިދާޅުވުމުގެ ތެރެޔަށް، شيطانއާ، އޭނާގެ ވަސްވާސްތެރިކަން ވައްދާފައިވާ ބޭކަލަކު މެނުވީ، ކަލޭގެފާނުގެކުރިން އެއްވެސް رسولއަކު، އަދި ނަބިއްޔަކުވެސް، ތިމަންރަސްކަލާނގެ ނުފޮނުއްވަމެވެ. ފަހެ، اللَّه، شيطانއާ ވައްދާ ވަސްވާސްތެރިކަން ނެތިކުރައްވަތެވެ. ދެން اللَّه، އެކަލާނގެ آيةތައް ثابتކޮށްދެއްވަތެވެ. اللَّهއީ، މޮޅަށް ދެނެވޮޑިގެންވާ، حكيمވަންތަ ރަސްކަލާނގެއެވެ.\n(53) އެއީ އެއުރެންގެ ހިތްތަކުގައި ބަލިމަޑުކަމެއް ހުންނަ މީހުންނަށާއި، އެއުރެންގެ ހިތްތައް ހަރުކަށިވެފައިވާ މީހުންނަށް، امتحانއެއްކަމުގައި، شيطانއާ ވައްދާ ވަސްވާސްތެރިކަން ލެއްވުމަށްޓަކައެވެ. ހަމަކަށަވަރުން، އަނިޔާވެރިންވަނީ (حقއާ) ދުރުވެގެންވާ ދެކޮޅުވެރިކަމެއްގެ ތެރޭގައެވެ.\n(54) އަދި علم ލިބިގެންވާ މީހުންނަށް، ހަމަކަށަވަރުން، އެއީ ކަލޭގެފާނުގެ ވެރިރަސްކަލާނގެ حضرةން އައި حقބަސްފުޅުކަން އެނގުމަށްޓަކައެވެ. ދެން އެއަށް إيمانވެ، ދެން އެއާމެދު އެއުރެންގެ ހިތްތައް ހަމަޖެހިގެންދިއުމަށްޓަކައެވެ. ހަމަކަށަވަރުން، اللَّهއީ، إيمانވި މީހުންނަށް ސީދާވެގެންވާ ތެދުމަގަށް މަގުދައްކަވާ ރަސްކަލާނގެކަން ކަށަވަރެވެ.\n(55) كافرވިމީހުން، އެ قرآنއާމެދު شكކަމެއްގައި ތިބުމުން ފިލައިނުދެތެވެ. قيامةވުމުގެ ވަގުތު ކުއްލިއަކަށް އެއުރެންނާހަމަޔަށް އަތުވެއްޖައުމަށް ދާނދެނެވެ. ނުވަތަ ރޭގަނޑެއް ނެތް ދުވަހެއްގެ (އެބަހީ: قيامةދުވަހުގެ) عذاب، އެއުރެންނާހަމަޔަށް އަތުވެއްޖައުމަށް ދާނދެނެވެ.\n(56) އެދުވަހުން، ވެރިކަން މިލްކުވެގެންވަނީ اللَّهއަށެވެ. އެއުރެންގެ މެދުގައި އެކަލާނގެ حكمކުރައްވާނެތެވެ. ފަހެ، إيمانވެ صالح عملތައްކުޅަމީހުން ވާހުށީ، نعمةގެ ސުވަރުގެތަކުގައެވެ.\n(57) އަދި كافرވެ، ތިމަންރަސްކަލާނގެ آيةތައް ދޮގުކުޅަ މީހުން (ދަންނާށެވެ!) ފަހެ، އެއުރެންނަށް إهانة ތެރިކަން ދެނިވި عذابހުށްޓެވެ.\n(58) އަދި اللَّهގެ މަގުގައި هجرةކޮށް، ދެން (ހަނގުރާމަކޮށް) قتلވީ މީހުންނަށް، ނުވަތަ މަރުވި މީހުންނަށް، ހަމަކަށަވަރުން، اللَّه، އެއުރެންނަށް ރަނގަޅު رزقން رزقދެއްވާނެތެވެ. ހަމަކަށަވަރުން، اللَّهއީ، رزقދެއްވާ އެންމެހެޔޮ ރަސްކަލާނގެކަން ކަށަވަރެވެ.\n(59) ހަމަކަށަވަރުން، އެއުރެން ރުހޭތަނަކަށް (އެބަހީ: ސުވަރުގެއަށް) އެކަލާނގެ، އެއުރެން ވައްދަވާހުށްޓެވެ. ހަމަކަށަވަރުން، اللَّهއީ، މޮޅަށް ދެނެވޮޑިގެންވާ، حليمވަންތަ ރަސްކަލާނގެކަން ކަށަވަރެވެ.\n(60) (ކަންހުރިމަގީ) އެއީއެވެ. އަދި އެމީހަކަށް ލިބުނު އަނިޔާއާ އެއްފަދަ ޖަޒާއެއް ދީފިމީހާ، ދެން އޭނާގެމައްޗަށް އަނިޔާ އިތުރަށް ދީފިނަމަ، ހަމަކަށަވަރުން، اللَّه، އޭނާޔަށް نصرދެއްވާހުށްޓެވެ. ހަމަކަށަވަރުން، اللَّهއީ، ގިނަގިނައިން عفوކުރައްވާ، ގިނަގިނައިން ފާފަފުއްސަވާ ރަސްކަލާނގެކަން ކަށަވަރެވެ.\n(61) އެހެނީ، ހަމަކަށަވަރުން، اللَّه، ދުވާލުގެތެރެޔަށް ރޭގަނޑު ވައްދަވަތެވެ. އަދި ރޭގަނޑުގެ ތެރެޔަށް ދުވާލު ވައްދަވަތެވެ. އަދި ހަމަކަށަވަރުން، اللَّهއީ، މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ، ރަސްކަލާނގެއެވެ.\n(62) އެހެނީ، ހަމަކަށަވަރުން، اللَّهއީ، حقވަންތަ ރަސްކަލާނގެއެވެ. އަދި ހަމަކަށަވަރުން، އެކަލާނގެ ފިޔަވައި، އެއުރެން އަޅުކަންކުރާ ތަކެއްޗަކީ، އެއީ باطلތަކެއްޗެވެ. އަދި ހަމަކަށަވަރުން، اللَّهއީ، އެންމެމަތިވެރި، އެންމެعظمةތެރި ރަސްކަލާނގެއެވެ.\n(63) ހަމަކަށަވަރުން، اللَّه، އުޑުން ފެންވެއްސަވައި، ދެން (ގަސްގަހާގެހިން) ބިންގަނޑަށް ފެހިކަންލިބޭތީ ތިބާ ނުދެކެމުހެއްޔެވެ؟ ހަމަކަށަވަރުން، اللَّهއީ، އޯގާވަންތަކަންބޮޑު، މޮޅަށް ދެނެވޮޑިގެންވާ ރަސްކަލާނގެއެވެ.\n(64) އުޑުތަކުގައިވާހާ ތަކެއްޗާއި، ބިމުގައިވާހާތަކެތި މިލްކުވެގެންވަނީ، އެކަލާނގެއަށެވެ. އަދި ހަމަކަށަވަރުން، اللَّهއީ، ފުދިވޮޑިގެންވާ، ގިނަގިނައިން حمد ލިބިވޮޑިގެންވާ ރަސްކަލާނގެކަން ކަށަވަރެވެ.\n(65) ހަމަކަށަވަރުން، اللَّه، ބިމުގައިވާހާތަކެއްޗެއް ތިޔަބައިމީހުންނަށްޓަކައި خدمةތެރިކުރެއްވިކަމާއި، ކަނޑުގައި ނާފަހަރު ދުވަނީ، އެކަލާނގެ أمرފުޅާ އެކުގައިކަމާއި، އެކަލާނގެ إذنފުޅާލައިގެން މެނުވީ، ބިމުގެ މައްޗަށް އުޑު ނުވެއްޓޭގޮތުން ހިފަހައްޓަވާކަން، ތިބާއަށް ނޭނގެނީ ހެއްޔެވެ؟ ހަމަކަށަވަރުން، اللَّهއީ، މީސްތަކުންނަށް ނުހަނު އޯގާވަންތަ، رحيمވަންތަ ރަސްކަލާނގެކަން ކަށަވަރެވެ.\n(66) އެކަލާނގެއީ، ތިޔަބައިމީހުން (ނެތުމުގެތެރެއިން) ދިރުއްވައި، ދެން ތިޔަބައިމީހުން މަރުގަންނަވައި، ދެން ތިޔަބައިމީހުން (އަލުން) ދިރުއްވާ ރަސްކަލާނގެއެވެ. ހަމަކަށަވަރުން، އިންސާނާއަކީ (نعمةތަކަށް) ދެކޮޅުހަދައި، كافرވުން ބޮޑު މީހެއްކަން ކަށަވަރެވެ.\n(67) ތިމަންރަސްކަލާނގެ ކޮންމެ أمّةއަކަށްވެސް شريعةއެއް، އެއުރެން އެއަށް تبعވުމަށްޓަކައި ލެއްވީމެވެ. ފަހެ، އެއުރެން އެކަންތަކާމެދު ކަލޭގެފާނާ ޖަދަލު ނުކުރާހުށިކަމެވެ! އަދި ކަލޭގެފާނުގެ ވެރިރަސްކަލާނގެމަގަށް (މީސްތަކުންނަށް) ކަލޭގެފާނު ގޮވައިލައްވާށެވެ! ހަމަކަށަވަރުން، ކަލޭގެފާނުވަނީ، ސީދާވެގެންވާ هدايةއެއްގެ މަތީގައިކަން ކަށަވަރެވެ.\n(68) އަދި އެއުރެން ކަލޭގެފާނާ جدلކޮށްފިނަމަ، ފަހެ، ކަލޭގެފާނު ވިދާޅުވާށެވެ! ތިޔަބައިމީހުންކުރާ ކަންތައް اللَّه ދެނެވޮޑިގަތުން ބޮޑެވެ.\n(69) ތިޔަބައިމީހުން خلافވެއުޅުނު ކަންތަކާމެދު، قيامةދުވަހުން، اللَّه ތިޔަބައިމީހުންގެ މެދުގައި حكمކުރައްވާނެތެވެ.\n(70) ހަމަކަށަވަރުން، އުޑާއި، ބިމުގައިވާހާކަމެއް، اللَّه ދެނެވޮޑިގެންވާކަން ތިބާޔަށް ނޭނގެނީހެއްޔެވެ؟ ހަމަކަށަވަރުން، އެކަންތައްވަނީ، ފޮތެއްގައި ލިޔުއްވައިފައެވެ. ހަމަކަށަވަރުން، އެކަންތަކަކީ، اللَّه އަށް ދާދިފަސޭހަކަމެކެވެ.\n(71) (އެތަކެއްޗަށް އަޅުކަންކުރުމަށް) އެއްވެސް دليلއެއް އެކަލާނގެ ބާވައިލައްވާފައިނުވާ ތަކެއްޗަށް، اللَّه ފިޔަވައި އެއުރެން އަޅުކަން ކުރެތެވެ. އަދި އެއުރެންނަކަށް އެކަމާމެދު އެއްވެސް علمއެއް ލިބިގެނެއް ނުވެތެވެ. އަދި އަނިޔާވެރިންނަށް، نصرދޭނެ އެއްވެސްމީހަކު ނުވެތެވެ.\n(72) އަދި އެއުރެންނަށް ތިމަންރަސްކަލާނގެ آيةތައް ބަޔާންވެގެންވާ ގޮތުގައި ކިޔައިދެއްވާހިނދު، كافرވި މީހުންގެ މޫނުމަތިން ދެކޮޅުވެރިކަމާއި، ނުރުހުމުގެ علامةތައް ތިބާޔަށް ފެންނާނެތެވެ. ތިމަންރަސްކަލާނގެ آيةތައް އެއުރެންނަށް ކިޔަވައިދޭ މީހުންގެ ގަޔަށް ދެންމެދެންމެ އެއުރެން އަރައިދާނެކަހަލައެވެ. ކަލޭގެފާނު ވިދާޅުވާށެވެ! ފަހެ، އެކަންތަކަށްވުރެ ބޮޑު ނުބަޔަކާ ތިޔަބައިމީހުން ކުރިމަތިވާނެކަމަށް، ތިމަންކަލޭގެފާނު ތިޔަބައިމީހުންނަށް خبرދެއްވަން ހެއްޔެވެ؟ އެއީ ނަރަކައެވެ. كافرވި މީހުންނަށް اللَّهވަނީ، އެ ނަރަކަ وعد ކުރައްވައިފައެވެ. އަދި އެއީ ހާދަހާ ނުބައިވެގެންވާ ނިމިދިއުމެކެވެ.\n(73) އޭ މީސްތަކުންނޭވެ! (اللَّه) مثالއެއް ޖައްސަވައިފިއެވެ. ފަހެ، ތިޔަބައިމީހުން އެއަށް ކަނުލައި އަހާށެވެ! ހަމަކަށަވަރުން، ތިޔަބައިމީހުން اللَّه ފިޔަވައި އަޅުކަންކުރާ ތަކެއްޗަކަށް މެއްސެއްވެސް ނެހެދޭނެތެވެ. އެކަމަށް އެ އެންމެން އެއްވިނަމަވެސްމެއެވެ. އަދި އެ މެހި، އެއުރެންގެ ކިބައިން އެއްޗެއް އަތުލައިފިނަމަ، އެވެސް އެ މެހީގެ ކިބައިން، އެއުރެންނަކަށް ސަލާމަތެއް ނުކުރެވޭނެތެވެ. އެދޭ މީހާއާއި އެދެވޭ ފަރާތްވެސް ނިކަމެތިވެގެންވެތެވެ.\n(74) اللَّهއަށް قدرކުރުން حقވެގެންވާ ގޮތުގައި، އެއުރެން އެކަލާނގެއަށް قدرއެއް ނުކުރެތެވެ. ހަމަކަށަވަރުން، اللَّهއީ، ބާރުވެރިވަންތަ، عزيزވަންތަ ރަސްކަލާނގެކަން ކަށަވަރެވެ.\n(75) اللَّه، ملائكةންގެ ތެރެއިންނާއި މީސްތަކުންގެތެރެއިން رسولން خيارކުރައްވަތެވެ. ހަމަކަށަވަރުން، اللَّهއީ މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެއެވެ.\n(76) އެއުރެންގެ ކުރިމަތީގައި ވާހާކަމަކާއި އެއުރެންގެ ފަހަތުގައި ވާހާކަމެއް އެކަލާނގެ ދެނެވޮޑިގެންވެތެވެ. އަދި އެންމެހާ ކަންތައް رجوعކުރައްވާހުށީ اللَّهގެ حضرةއަށެވެ.\n(77) އޭ إيمان ވެއްޖެ މީސްތަކުންނޭވެ! ތިޔަބައިމީހުން ركوعކޮށް، سجدةކުރާށެވެ! އަދި ތިޔަބައިމީހުންގެ ވެރިރަސްކަލާނގެއަށް އަޅުކަން ކުރާށެވެ! އަދި ތިޔަބައިމީހުން ހެޔޮކަންތައްކުރާށެވެ! (އެއީ) ތިޔަބައިމީހުން ދިންނަވައި، نصيب ލިބުމަށްޓަކައެވެ.\n(78) އަދި اللَّهގެ މަގުގައި جهادކުރުން حقވެގެންވާ ގޮތުގައި ތިޔަބައިމީހުން جهادކުރާށެވެ! (أمّةތަކުގެތެރެއިން) އެކަލާނގެ ތިޔަބައިމީހުން خيارކުރެއްވިއެވެ. އަދި دينގައި އުނދަގޫވެގެންވާ ދަތިކަމެއް އެކަލާނގެ ތިޔަބައިމީހުންގެ މައްޗަކަށް ނުލައްވަތެވެ. ތިޔަބައިމީހުންގެ ބަފައިކަލުނަވި إبراهيمގެފާނުގެ ملّةއަށް ތިޔަބައިމީހުން تبعވާށެވެ! ކުރީގެ ފޮތްތަކުގައްޔާއި، މި قرآنގައި ތިޔަބައިމީހުންނަށް مسلمންގެ ނަން ދެއްވީ އެކަލާނގެއެވެ. (އެއީ) ތިޔަބައިމީހުންގެ މައްޗަށް ހެކިވެވަޑައިގަންނަވާ ބޭކަލަކުކަމުގައި رسولއާ ވުމަށްޓަކައެވެ. އަދި މީސްތަކުންގެ މައްޗަށް ހެކިވާ ބަޔަކު ކަމުގައި ތިޔަބައިމީހުން ވުމަށްޓަކައެވެ. ފަހެ، ތިޔަބައިމީހުން ނަމާދު قائمކުރާށެވެ! އަދި زكاةދޭށެވެ! އަދި ތިޔަބައިމީހުން اللَّهގެ دينގައި ގަދަޔަށް ހިފަހައްޓާށެވެ! އެކަލާނގެއީ، ތިޔަބައިމީހުންނަށް نصرދެއްވާ، އެހީތެރިވަންތަ ރަސްކަލާނގެއެވެ. ފަހެ، އެހީތެރިވެވޮޑިގެންވާ ކަލާނގެ މޮޅުކަމާއެވެ! އަދި نصرދެއްވާކަލާނގެ މޮޅުކަމާއެވެ!


SunOnline: Ehthigiligai Resort eh hadhaane kameh Raees vidhaalhu vehjje\nއެއްތިގިލީގައި ރިސޯޓެއް ހަދާނެ ކަމަށް ރައީސް ވިދާޅުވެއްޖެ\nފާތިމަތު ސައީދު 27 Aug 2018, 13:05\nރައީސް ޔާމީން ރ. އަލިފުށީ ރައްޔިތުންނަށް ސަލާމް ކުރައްވަނީ --- ފޮޓޯ/ ރައީސް އޮފީސް\nރ. އަތޮޅު އަލިފުއްޓާއި އެއްފަޅެއްގައި އޮންނަ އެއްތިގިލީގައި ރިސޯޓެއް ހަދާނެ ކަމަށް ރައީސް އަބްދުﷲ ޔާމީން އަބްދުލްގައްޔޫމު ވިދާޅުވެއްޖެއެވެ.\nރ. އަތޮޅަށް ރައީސް ޔާމީން ކުރައްވަމުން ގެންދަވާ ދަތުރުފުޅުގައި އަލިފުއްޓަށް ވަޑައިގެން ވާހަކަފުޅު ދައްކަވަމުން ރައީސް ޔާމީން ވިދާޅުވީ މި ސަރުކާރުން އަބަދުވެސް އައީ ޒުވާނުންނަށް ވަޒީފާ ހޯދައިދޭނަމޭ ދަނަންވަމުން ކަމަށެވެ.\nއަދި މި ސަރުކާރުން މިހާރުވެސް 76،000 އަށްވުރެ ގިނަ ވަޒީފާ ހޯދައިދީފައި ވާނެ ކަމަށްވެސް ރައީސް ޔާމީން ވިދާޅުވިއެވެ. މިހާރުވެސް ރ. އަތޮޅުގައި ޓުއަރިޒަމްގެ އެތަށް ރަށެއް އޮތް ކަމަށް ވިދާޅުވެ އަލިފުށީގެ ރައްޔިތުންގެ އިންތިޒާރަށް ނިމުމެއް ގެނެސްދެއްވާނެ ކަމަށް ރައީސް ޔާމީން ވިދާޅުވިއެވެ.\n"އަޅުގަނޑު ހަމަ ދަންނަވާލަން ބޭނުންވަނީ ކަށަވަރު ކުރައްވާށޭ. ރ. އަތޮޅަކީ ޓުއަރިޒަމްގެ މަންޒިލެކޭ. އެހެންވީމަ އަލިފުށީ ކައިރީގައި އެއްތިގިލީގައި ރިސޯޓު ހަދާނެ އޭ. މީގެ ބޭނުމަކަށް ވަނީ މިތާގެ ޒުވާނުންނަށް ވަޒީފާ ހޯދައިދިނުން." ރައީސް ޔާމީން ވިދާޅުވިއެވެ.\nއަލިފުށި އަދި އެ ރަށާއި އެއް ފަޅެއްގައި އޮންނަ އެއްތިގިލި: އެއްތިގިލީގައި އެއާޕޯޓެއް ހަދައިދޭނެ ކަމަށް ރައީސް ޔާމީން މިއަދު ވިދާޅުވި ---\nރައީސް ޔާމީން ވިދާޅުވީ އެއްތިގީލީގައި ރިސޯޓު ހެދުމުން އަލިފުއްޓަކީ އުފާވެރި ރައްޔިތެއް ދިރިއުޅޭ ރަށަކަށް ވެގެން ދާނެ ކަމަށެވެ.\nއިގްތިސާދީ ވާހަކައާއި ޒުވާނުންގެ ވާހަކަ ދައްކަން އެހެން ބަޔަކު އަންނަ ކަމަށް ވާނަމަ އެކަން ކުރަންވާނީ އެމަނިކުފާނުގެ ހިޔަނީގެ ދެތިން މޭލު ފަހަތުން ކަމަށްވެސް ރައީސް ޔާމީން ވަނީ ވިދާޅުވެފައެވެ.\nއަލިފުށީގެ ބޯޓު ޔާޑަކީ ޒުވާނުންނަށް ވަޒީފާ ލިބޭނެ ފަހި ފުރުސަތުތަކެއް ލިބޭ ތަނަކަށް ދެވަނަ ދައުރުގެ ފުރަތަމަ އަހަރުގެ ތެރޭގައި ހައްދަވާ ދެއްވާނެ ކަމަށްވެސް ރައީސް ޔާމީން ވައުދުވެވަޑައިގަތެވެ.\n"އަޅުގަނޑުގެ ވެރިކަމުގެ ފަސް އަހަރު ތެރޭގައި އަލިފުށީގެ ބޯޓު ޔާޑަކީ އަލިފުށީ ރައްޔިތުން އެދޭގޮތަށް ޒުވާނުންނަށް ވަޒީފާ ގިނައިން ލިބޭނެ ފަހި ފުރުސަތުތަކެއް އޮންނަ ބޯޓު ޔާޑަކަށް ބަދަލުވާނެ." ރައީސް ޔާމީން ވިދާޅުވިއެވެ.\nއަދި ބޯޓުޔާޑު އޮންނަ ސަރަހައްދަކީ ރަށްގިރުމުގެ މައްސަލަ ދިމާވެފައިވާ ސަރަހައްދަކަށް ވާތީ އަލިފުށީ ރައްޔިތުން ބޭނުންވާ ވަރަކަށް ބިން ބޮޑުކޮށް، އަލިފުއްޓަކީ ޖާގަ އޮތް ބޮޑުރަށަކަށް ހަދައިދޭނެ ކަމަށްވެސް ރައީސް ޔާމީން ވިދާޅުވިއެވެ.\nރައީސް ޔާމީން މިއަދު ވަނީ އަލިފުށީގެ ނަރުދަމާގެ ނިޒާމު ރަސްމީކޮށް ފައްޓަވާދެއްވާފައެވެ.\nމަޖިލީހަށް ވަޑައިނުގެންނެވުނީތީ ޝިޔާމް މައާފަށް އެދިއްޖެ


ކޯވިޑް19: މިއަދު ފެނުނީ އިތުރު 138!ވޭދަނަ! | Sandhaanu\nރާއްޖެއިން ކޯވިޑް19 އަށް އިތުރު 138 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން 44 މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން6މީހަކާއި ސިނާޢީ މަސައްކަތް ކުރަމުން އަންނަ ރަށަކުން4މީހަކު ވަނީ ފައްސިވެފައެވެ. އަނެއް 84 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 25,191 އަށް އަރައިފައެވެ. އޭގެ ތެރޭގައި، 3,101 އެކްޓިވް ކޭސް ހިމެނޭއިރު\n88 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 67 މީހަކުވަނީ މި ބަލީގައި މަރުވެފައެވެ. އަދި 22,014 މީހަކު ވަނީ މިބަލިން ރަނގަޅުވެފައެވެ.


ޓޫރިޒަމްގެ ޤާނޫނަށް ހުށައަޅާފައިވާ އިޞްލާހުތަކުން ފަތުރުވެރިކަމަށް ބިން ދޫކުރުމުގެ ބާރު ކައުންސިލްތަކަށް ޓޫރިޒަމްގެ ޤާނޫނަށް ހުށައަޅާފައިވާ އިޞްލާހުތަކުން ފަތުރުވެރިކަމަށް ބިން ދޫކުރުމުގެ ބާރު ކައުންސިލްތަކަށް\nބ.މާޅޮހުގައި ގެސްޓްހައުސް ހިންގާ ސަރަހައްދު ފެން ފޮޓޯ.\nފަތުރުވެރިކަމުގެ ނަފާ މުޅި ރާއްޖެއަށް ލިބޭނެ ފަދަ ގޮތަކަށް ސިޔާސަތުތައް ބައްޓަންކުރުމަށް ސަރުކާރުން ދަނީ ގިނަ މަސައްކަތްތަކެއް ކުރަމުންނެވެ.\nއެގޮތުން މިހާރު ރާއްޖޭގައި އެންމެ ފުޅާ ދާއިރާއެއްގައި ފަތުރުވެރިކަން ކުރަމުންދަނީ މެދު ރާއްޖެތެރޭގައި ކަމުގައިވެސް ސަރުކާރުން ގެނައުމަށް މަސައްކަތްކުރަމުންދާ ބަދަލުތަކާއި އެކު ފަތުރުވެރިކަން ރާއްޖޭގެ އުތުރާއި ދެކުނުގައި އިތުރަށް ފުޅާވެ ކުރިއަރައިގެންދާނެއެވެ.\nމިބަދަލުތައް ގެނައުމަށްޓަކައި ސަރުކާރުން މިހާރުވަނީ، ޓޫރިޒަމްގެ ޤާނޫނަށް އިޞްލާހުތަކެއް ގެނައުމަށް ހުށަހަޅާފައެވެ. ޖުމްލަ 20 އިޞްލާހެއް މީގައި ހިމެނޭއިރު، ރާއްޖޭގެ އުތުރާއި ދެކުނުގައި ފަތުރުވެރިކަން ތަރައްޤީކުރުމަށް އެސަރަޙައްދުތަކުން ފަތުރުވެރިކަމަށް ދޫކުރާ ބިންތަކުގެ ކުލި ކުޑަކުރުން ފާހަގަކޮށްލެވެެއެވެ.\nމިބަދަލަކާއި އެކު އުތުރާއި ދެކުނުގައި އިންވެސްޓް ކުރާފަރާތްތައް އިތުރުވެ، ފަތުރުވެރިކަން އެސަރަޙައްދުތަކުގައި ފުޅާވެގެންދާނެ ކަމަށް ސަރުކާރުންދެެކެއެވެ.\nސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ އަދި ހުށަހަޅަން ގަސްދުކޮށްފައިވާ ބިލްތަކުގެ މައުލޫމާތު ހިއްސާކުރުމަށް ރައީސް އޮފީހުން ގެނެސްދޭ ލެޖިސްލޭޓިވް އެޖެންޑާ ޕްރޮގްރާމްގައި، މިކަމާއި ގުޅޭގޮތުން ވާހަކަދައްކަވަމުން ޓޫރިޒަމް މިނިސްޓަރ ޑރ.ޢަބްދުﷲ މައުސޫމް ވިދާޅުވީ، މިބަދަލާއި އެކު މާލެ ސަރަޙައްދުގައި ފަތުރުވެރިންނަށް ޚިދުމަތްދޭ ތަންތަނުގެ ކުއްޔަށް ބަދަލެއް ނާންނާނެ ކަމަށާއި، އެގޮތުން މާލެ ސަަރަޙައްދުން 45 މިނެޓުން ސީޕްލޭންގައި ދަތުރުކުރެވޭ ހިސާބުތަކުގެ ބިމު ކުއްޔަށް ބަދަލެއް ނާންނާނެ ކަމަށެވެ.\nބިމު ކުލީގެ ގޮތުގައި ގިނަ އަދަދެއްގެ ފައިސާ ދައްކަން ޖެހުމުން ރިސޯޓުތައް ތަރައްޤީކުރުމަށްވެސް ބައެއް ފަރާތަކަށް ވަނީ ދަތިތަކާއި ކުރިމަތިލާން ޖެހިފައެވެ. އެގޮތުން މިހާރުވެސް ރިސޯޓު ތަރައްޤީކުރުމަށް ދޫކޮށްފައިވާ ރަށްތަކުގެ ތެރެއިން 85 ރަށެއް ތަރައްޤީ ނުކުރެވި އެބައޮތެވެ.\nއެހެންކަމުން ޓޫރިޒަމާއިބެހޭ ޤާނޫނަށް ގެންނަ އިޞްލާޙު ތަކާއި އެކު މިރަށްތައް ތަރައްޤީކުރުމުގެ މަސައްކަތް ހަލުވިވެގެންދާނެ ކަމަށް ސަރުކާރުން ދެކެއެވެ.\nމަޖިލީހަށް ހުށައަޅާފައިވާ އެ ބިލުގައި އެންމެ ބޮޑު އިސްކަމެއް ދީފައި ވާނީ ލާމަރުކަޒީ އުސޫލުން ލޯކަލް ކައުންސިލްތައް ފަތުރުވެރިކަމުގައި ހިއްސާވެ ބައިވެރި ކުުރުމަށެވެ. އެގޮތުން ރަށްރަށުން ލޭންޑް ޔޫސްޕްލޭނުގައި ހިމަނައިގެން ފަތުރުވެރިކަމަށް ބިން ދޫކުރުމުގެ ބާރު ކައުންސިލްތަކަށް ލިބިގެންދާނެ ކަމަށް މިނިސްޓަރ މައުސޫމް ވިދާޅުވިއެވެ.\nއުލިގަމުގައި ޔޮޓް ފަހަރު ބަނދަރު ކޮށްފައި\nރާއްޖެއަށް ކޮންމެ އަހަރަކުވެސް ގިނަ އަދަދެއްގެ ޔޮޓުތައް އަންނަ ކަމަށް ތަފާސް ހިސާބުތަކުން ދައްކައެވެ. ޔޮޓުތައް އެންމެ ގިނަ އަދަދަކަށް ބަނދަރުކުރާ އެއް ރަށަކީ ހއ. އުލިގަމެވެ. ރާއްޖެއަށް އަންނަ ޔޮޓުތައް އިތުރުކޮށް މިކަމުންވެސް އަތޮޅުތެރޭގެ ރައްޔިތުންނަށް ރަނގަޅު ނަފާއެއް ލިބޭނެ މަގު ތަނަވަސް ކޮށްދިނުމަށް ސަރުކާރުން މިވަނީ ކުދި ޔޮޓްތަކުން ނަގާ ފީ ކަނޑާލުމަށް ހުށަހަޅާފައެވެ. އަދި މިއާއިއެކު ރާއްޖެއަށް އަންނަ 15 މީޓަރަށްވުރެ ކުދި ޔޮޓުތަކުން ފީއެއް ނުނަގާނެ ކަމަށް މިނިސްޓަރ މަޢުސޫމް ވިދާޅުވިއެވެ.\nމީގެއިތުރުން ޓޫރިޒަމްގެ ޤާނޫނަށް ގެނައުމަށް ހުށަހަޅާފައިިވާ އިޞްލާހުތަކުގެ ތެރޭގައި ޕްރައިވެޓް އައިލެންޑް ތަރައްގީ ކޮށްގެން، ސެކަންޑް ހޯމްގެ ގޮތުގައި ބޭރުގެ ފަރާތްތަކަށް ދިގު މުއްދަތަކަށް ކުއްޔަށް ދޫކުރުމަށް ވަނީ ހިމަނާފައެވެ. އަދި ގެސްޓް ހައުސް ފަދަ ތަންތަނުން ހެޑް ލީސްގެ މުއްދަތަށް ކޮޓަރިތަކާއި ބިން ވިއްކައިގެންވެސް ޢާމްދަނީ އިތުރުކުރުމަށް ވަނީ ހިމަނާފައެވެ.\nސަރުކާރުގެ އަމާޒަކީ މިގެންނަ ބަދަލުތަކާއި އެކު ދިވެހިންނަށް ފަތުރުވެރިކަމުން ލިބޭ ނަފާ އިތުރުކުރުމެވެ. އުތުރާއި ދެކުނުގައި ގިނަ އެއަރޕޯޓްތައް ތަރައްޤީވެގެންދާއިރު، ފަތުުުރުވެރިކަން އެއާއި އެއްވަރަށް ތަރައްޤީވެގެން ދިޔުން މުޙިއްމެވެ. މިގެނެވޭ ބަދަލުތަކާއި އެކު އެކަން ހާސިލްވެގެންދާނެކަމުގެ އުއްމީދުވެސް ބޮޑެވެ.


Masthuvaa thakethi ethere kuri bidheysee aku athulaigenfi | Mihaaru\nކަސްޓަމްސުން އަތުލައިގަތް މަސްތުވާތަކެތި: ބިދޭސީން މަސްތުވާތަކެތި އެތެރެ ކުރުން އާންމު ކަމަކަށް ވަނީ ވެފައި --ފޮޓޯ/ކަސްޓަމްސް\nމަސްތުވާތަކެތި އެތެރެކުރި ބިދޭސީއަކު އަތުލައިގެންފި\n14 އޯގަސްޓް 2017 - 11:275comments\nރާއްޖެ އަށް މަސްތުވާތަކެތި އެތެރެކުރަން އުޅުނު ބިދޭސީއަކު ކަސްޓަމްސް އިން އަތުލައިގެންފި އެވެ.\nކަސްޓަމްސް އިން ބުނީ މަސްތުވާތަކެތި އެތެރެކުރަން އުޅެނިކޮށް އަތުލައިގަތީ މިދިޔަ ބުދަ ދުވަހު ރާއްޖެ އައި 23 އަހަރުގެ ބަންގްލަދޭޝް ފިރިހެނެއް ކަމަށެވެ. މަސްތުވާތަކެތި ފެނުނީ އޭނާ އަށް ޝައްކު ކުރެވިގެން އޭނާގެ ލަގެޖް ބަލައި، ފާސް ކުރުމުގެ ތެރޭގައި ކަމަށް ކަސްޓަމްސުން ބުންޏެވެ.\nއޭނާގެ ލަގެޖުން މަސްތުވާތަކެތީގެ ބާވަތެއް ކަމަށްވާ އެމްފެޓަމައިންގެ 690 ގުޅަ ވަނީ ފެނިފަ އެވެ. އެ ތަކެތީގެ ބަރުދަނުގައި 71 ގްރާމް ހުރި ކަމަށް ކަސްޓަމުން ބުންޏެވެ. އެ މީހާ މިހާރު ވަނީ ފުލުހުންނާ ހަވާލުކޮށްފަ އެވެ.\nރާއްޖެ އަންނަ ބިދޭސީން އަތުން ފަހަކަށް އައިސް މަސްތުވާތަކެތި އެތެރެކުރުން ވަނީ އާންމު ކަމަކަށް ވެފަ އެވެ. މަސްތުވާތަކެތި އެތެރެކުރުމުގެ ކުށްތައް ސާބިތުވެ ގިނަ އަދަދެއްގެ ބިދޭސީންގެ މައްޗަށް މިހާރު ވެސް ވަނީ ޖަލު ހުކުމްތައް އައިސްފަ އެވެ.\nމަސްތުވާތަކެތި ރާއްޖެ އެތެރެ ކުރުމަކީ އުމުރަށް ޖަލަށްލުމާ އެކު 100،000ރ. އިން ފެށިގެން އެއް މިލިއަން ރުފިޔާއާ ދެމެދުގެ އަދަދުން ޖޫރިމަނާ ކުރެވޭނެ ކުށެކެވެ.\nއިތުރު ލިޔުންތައް މަސްތުވާތަކެތި ކަސްޓަމްސް


BREAKING NEWS: Faisal Naseem Ah Gasim Kurehvi Thaaeedhu Anburaa Gendhavaifi - Vaguthu\nފައިސަލް ނަސީމަށް ގާސިމް ކުރެއްވި ތާއީދު އަނބުރާ ގެންދަވައިފި\n2018 ވަނަ އަހަރު އޮންނަ ރިޔާސީ އިންތިހާބުގައި ގުޅިފައިވާ ހުރިހާ އިދިކޮޅު ޕާޓީތަކުން ކަނޑައަޅާ ރަނިން މޭޓަކަށް ޖުމްހޫރީ ޕާޓީގެ ފަރާތުން، ކުރިމަތިލި ކާށިދޫ - ގާފަރު ދާއިރާގެ މަޖިލިސް މެމްބަރު، ފައިސަލް ނަސީމް އަށް ޖުމުހޫރީ ޕާޓީގެ ލީޑަރު ގާސިމް އިބްރާހިމް ކުރެއްވި ތާއީދު އެމަނިކުފާނު އަބުރާ ގެންގޮސްފިއެވެ.\nގާސިމް މިގޮތަަށް ނިންމެއްވީ ދާދި ދެއްމެއަކު ކުރެއްވި ޓުވީޓެއްގައެވެ. ޖުމުހުރީ ޕާޓީގެ ކައުންސިލް މެންބަރުންނަށް ވެދުންކޮށް ގާސިމް ކުރެއްވި ޓުވީޓްގައި ވަނީ ރަނިން މޭޓަކަށް ޖުމްހޫރީ ޕާޓީގެ ފަރާތުން، ކުރިމަތިލި ކާށިދޫ - ގާފަރު ދާއިރާގެ މަޖިލިސް މެމްބަރު، ފައިސަލް ނަސީމް އެމަނިކުފާނު ކުރެއްވި ތާއީދު އަބުރާ ގެންގޮސްފިކަމަށެވެ.\n"ކުރިމަތި ލައްވާފައިވާ ބޭފުޅުންގެ ތެރެއިން ޖޭޕީ ކައުންސިލްގެ މެންބަރުންގެ ވިންދާއި އެގޮތަށް ފެނިވަޑައިގަންވާ ބޭފުޅަކަށް ވޯޓުދެއްވުން އެދެން" ގާސިމް ކުރެއްވި ޓުވީޓުގައިވެއެވެ.\nJP ge council membarunah vedhun. Runningmate kamah MP Faisal Naseemah alhugandu kuri thaeedhu anburaa genesfeemeve. Veemaa kurimathi lavvaafaivaa beyfulhunge terein JPge council membarunnah fenivadaigannavaa gothah rayyithunge vindhaa ehgothah vote levvumah alhugandu edhemeve.\n— Qasim Ibrahim (@qasimibrahim) July 13, 2018\nގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ)ގެ ރަނިންގ މޭޓުގެ މަގާމަށް ބޭފުޅަކު ހޮވުމަށް ހަމަޖެހިފައި ވަނީ ޖުމްހޫރީ ޕާޓީގެ ކައުންސިލް މެމްބަރުންގެ މެދުގައި ނަގާ ސިއްރު ވޯޓަކުންނެވެ. ޖޭޕީގެ ރަނިންގ މޭޓް ކަމަށް ކުރިމަތިލުމުގެ ސުންގަޑި މިހާރު ވަނީ ހަމަވެފައެވެ.\nމި މަގާމަށް ޖުމުހޫރީ ޕާޓީގެ ނައިބު ލީޑަރު ޑރ މައުސޫމް ކުރިމަތިލައްވާ ކަމަށް އަޑުތައް ފެތުރުނަމަވެސް، "ވަގުތު" އަށް މައުލޫމާތު ލިބިފައިވާ ގޮތުގައި މައުސޫމް އެ މަގާމަށް ކުރިމަތިލައްވާފައެއް ނުވެއެވެ.\nރަނިންގ މޭޓުގެ މަގާމަށް މިހާތަނަށް ކުރިމަތިލައްވާފައި ވަނީ ހަތަރު ބޭފުޅުންނެވެ. އެއީ ޖޭޕީގެ ނައިބް ލީޑަރު ޑރ. ހުސައިން ރަޝީދާއި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީނާއި ކާށިދޫ ދާއިރާގެ މެމްބަރު ފައިސަލް ނަސީމާއި ކެންދޫ ދާއިރާގެ މެމްބަރު އަލީ ހުސައިންއެވެ.\nޖުލައި 13, 2018 17:07\nފައިސަލު ތީކަމުދާމީހެއްނޫން ވަރައްފޮނި ކިބުރުވެރިމީހެއް\nޖުލައި 13, 2018 19:12\nރައްޔިތުންގެ ހަަލު ބަލާ ވެވެން އޮތް މިންވަރަކުން އެހީ ވުމަކީ ކިބުރުވެރިކަން ކަމަށް ވާނަމަ ފައިސަލް އެއީ ކިބުރުވެރިޔެއް. އދި އެހެން ކަމަށްވާނަމަ އެއީ ޜައްޔިތުންގެ މަޖްލީހުގަވެސް ހުރި އެން ކިބުރުވެރި މީހާ.\nޖުލައި 13, 2018 17:42\nކަނޑުކޮހުން ހައްތާވެސް މައުޞޫމް ލީނަމަ ރަގަޅު\nޖުލައި 13, 2018 18:37\nކަމުދާ އެކަކުވެސް. ނެތް. އަމުދުން ވެސް ތިޔަ އަމީނަކު ތިޔައީ ދެންކާކު. ޖަމީލު މެންނާއެކު އުޅެވުމުން އިއްތިފާގުން ރައީސް އޮފީހު މިނިސްޓަރުކަން ލިބުނީ.އެއްވެސް ބައެއްގެ ތާއީދެއް އޮތް މީހެއްނޫން. ބަޔަކު ދަންނަވެސް މީހެއް ނޫން. ދާ ކޮންމެތާކުން ޖެހޭތަ އޭނާ ނަގާ އުޑައްލާން. ސިޔާސީ ގޮތުން ބާރުވެރިވާންޖެހޭނީ ގިނަ ބައެއްގެ ތާއީދު އޮތްކަން ދައްކާ މީހުން. މިދެން ކާކު\nޖުލައި 13, 2018 18:38\nއެންމެން ވެސް ރަނިން މޭޓުގެ އިންތިޒާރުގައި ކަމަށް ވާނަމަ އެއީ މަމެން އުފާ ކުރާ ކަމެކޭ ތަމެން އެމްޑީޕީން އުޅެނީ ބަތް ކައްކާ ކަށް ނޫން ދޯ ރިޔާސީ އިންތިޚާބެއް ކާމިޔާބު ކުރަން ދޯ އެހެން ކަމަށްވާނަމަ ރިޔާސީ އިންތިޚާބުގެ އެޕްލިކޭޝަންސް އިންޖިނިއަރިންގް ހަދާއިރު އޭގެ ޕްރިންސިޕްލް އަކީ އެއީ ގިނަ ވޯޓް ހޯދުމޭ އެހެން ކަމަށްވާނަމަ ރަނިންގް މޭޓް ވެސް އަންނަ ޖިއޮގްރަފިކަލް ލޮކޭޝަންސް އިން އޭނާ އަށް ކަލްޗްރަލީ ލިބޭ ވޯޓް ވެސް ގިނަ ވާން ޖެހޭނެއޭ އެހެން ކަަމަށްވާނަމަ މަމެންނަށް ފެންނަނީ ފުވައްމުލަކުން އައިސް ފައި ހުރި މީހަކު އެކަނިއޭ ސަބަބަކީ ދެ ސަބަބޭ އެއީ ލާމުން ދެކުނު މީހުން ސިޔާސީ ކަންކަމަށް ހޭލުން ތެރި ވެފައި ވުމާއި އަދި އެމެން ވޯޓް ދޭއިރު އެމެންނާއި ކަލްޗްރަލީ ކިހާ ގުޅުމެއް އޮތްތޯ ބަލާނެއޭ ރިޔާސީ ކެންޑިޑޭޓް މި ތަފާތުވާނެއޭ މަޖްލީސް އިންތިޚާބާއި ކެންދޫ ދާއިރާގެ މަޖްލީސް މެމްބަރު ކަން އިހަށް ދުވަހާއި ޖެހެން ދެން ކުރީ މާލެ މީހެއް ފުވައްމުލަކު މެމްބަރު ކަން ކުރަނީ ފުވައްމުލަކު މީހުން ދޯ ހުވަދު އަތޮޅު ވެސް އަދި އައްޑު އަތޮޅުވެސް ޒަމާނުއްސުެރެން ހޮވަނީ އެމެންގެ އަތޮޅު މީހުންނޭ މެމްބަރު ކަމަށް ކަން މިހެން ހުރުމުން މިކަން ޖެހޭނެއޭ ވިސްނަން.\nޖުލައި 13, 2018 18:43\nއައްޑޫން ރައީސް ޔާމީނަށް ބޮޑު ތަނުން ނޫނެކޭ ބުނާނެ ކަމަށް އިބޫ ބުނި ނަމަވެސް އެއީ ކަނޑުގައި އަޅާލާ ރޮނގު ތަކެކޭ ތިޔާ ގޮތަށް ތަމެން ބުންނެއް ނޫންތޭ ކެނެރީގެ ނަޝީދު ރިޔާސީ އިންތިޚާބުގައި ވާދަ ކުރާނެއޭ ވާދަ ކުރިތޭ ނުކުރޭ ދޯ ތަމެން އަމިއްލަ އަށް ދޯ ތަމެންގެ އަމިއްލަ ޓްރަމްޕެޓް ބްލޯ ކުރަނީ ތިޔާ ވައްތަރު ޕޮލިޓިޝަނުން އެއީ ޕޮލިޓިކަލް ސައެންސް ގެ އަލިފުބާ ވެސް ނުދަންނަ މީހުންނޭ ތިޔާ ގޮތަށް ހިލަރީ ކްލިންޓަން ހޮވޭނެއޭ މުޅި ދުނިޔޭގެ މީޑިއާ އާއި ޔޫއެސްގެ މީޑިއާ ބުންނެއް ނޫންތޭ އާޚިރުގައި އިންތިޚާބު ކާމިޔާބު ކުރީ ޓްރަމްޕް އޭ ޓްރަމްޕް އާއި ކައިރިި ވެސް ނުކުރެވުނޭ ހިލަރީ ކްލިންޓަން އަށް ތަމެން މިއިން ފިލާވަޅު ލިބިގަންނާށޭ އަދި އަމިއްލަ ޓްރަމްޕެޓް ބްލޯ ކުރި ނަމަވެސް އެއިން ރިޔާސީ އިންތިޚާބުގެ ނަތީޖާ އަކަށް ބަދަލެއް ނާންނާނެއޭ ތަމެން ހަމަ ޕްރޮޕެގެންޑާ އޭ ފަތުރަނީ އަސްލު ނެތޭ ބަޔަކު ތަމެންނާއި އެކު މިހާރު ދެން އުތުރު މީހަކު ރާއްޖޭގެ ރައީސް އަކަށް ހަދަން ދެކުނު މީހުން ހިތް ހަލާލު ކޮށްގެން ވޯޓް ދޭނެ ކަމަށް ނުފެނެއޭ އިބޫ މަހަށް ދޭބަލަ ދެން މަަހަށް މަހަށް މަހަށް ދޭބަލަ...\nޖުލައި 13, 2018 18:47\nތަމެން އެމްޑީޕީން ދައްކާ ވާހަކަ ތަކަކީ އެއީ މިހާރު ކަނޑުގައި އަޅާލާ ރޮނގުތަކެކޭ ކޮބާތޭ ކެނެރީގެ ނަޝީދު ރިޔާސީ ކެންޑިޑޭޓަކަށް ވިތޭ ނޫން ނުވޭދޯ ތަމެން ދަތުރު ކުރާ މިސްރާބު ތަމެންނަށް ވެސް ނޭގެއޭ ތަމެން ރައްޔިތުންނަށް ކޮށްދޭނީ ކޮން ކަމެއް ކަން ޚުދު ތަމެންނަށް ވެސް ނޭގެއޭ ތަމެން ތިޔާ ކިޔާ ޖަޒީރާ ރާއްޖެ އަދި ޖަޒީރާ ދިރިއުޅުން ނޫ އިގްތިސާދު ދިވެހިންގެ %99 ބޭނުމެއް ނުވެއޭ ދެން ތަމެން މަހަށް ދޭބަލަ މަހަށް މަހަށް މަހަށް މަހަށް ދޭބަލަ...\nޖުލައި 13, 2018 19:04\nޖުލައި 13, 2018 19:39\nކަމާލުއްދީނަށް ދިންނަމަ ސަޅިވީސް\nއެއީ އަލީހުސެއިން ހޮވުމަށް ނަޝީދު ގެ އެދުމަށް އަދި އިބޫގެ އެދުމަށް ގާސިމް ކުރިކަމެއް، ގާސިމް ވެއްޖެނު މެޗްއަރ ވާން. އަމިއްލައަށް ހަލާކުވާއިރުވެސް ނޭނގޭނެ.\nޖުލައި 13, 2018 19:44\nފައިސަލް ނަސީމުއަށް ތާއިދު ކުރެއްވުމަށްފަހު އެތާއީދު އަނބުރާ ގެންދިއުމަކީ ފައިސަލްގެ ޚިދުމަތް ޤާސިމު ބަލައިނުގަތުން ފައިސަލްއަކީ އިހުލާސްތެރިއެއް ވަފާތެރިއެއް އަޅުގަަނޑުގެހަޔާތުގައި މިހަތަނަށް ދާއިރައެއްގެ މަޖިސްމެމްބަރަކު އެދާއިރާއަށް ކޮށްނުދޭހާގިނަ ޚިދުމަތް ކާށިދޫ ދާއިރާއަށް ފައިސަލް ކޮށްދީފި މިއަދު ގާސިމު އެކުރީ ފައިސަލްޢަށްމަލާމާތް އަޅުގަނޑު ފައިސަލްގެ ވވ ގާތް މީހެއްގެ ހައިސިއްޔަތުން ފައިސަލްގެ ކިބައިން އެދެން އިހުލާސްތެރިކަމެއް ނެތް ލީޑަރެއްގެ ފަހަތްޕުޅުގައި މަސައްކަތް ނުކުރައްވާށެ ޤާސިމުގެ ތިޢަމަލަކީ ފައިލް ގެ ބޮޅުގައި އިތުރު އިލްޒާމުތަކެއް އަޅުވަފާނެކަމުގެ ކޮޅުމަތި އަވަހަށް ތިތަނުން ފޭވުމަށް އަޅުގަނޑު ފައިސަލްގެ ކިބައިން ވވ ބޮޑަށް އެދެން\n* ފައިސަލްއަށް އިހުލާސްތެރި ކާށިދޫ ދާއިރާގެ ރަޢިއްޔަތެއް\nޖުލައި 13, 2018 19:51\nގާސިމޫ ހެޔޮނުވާނެ ތިހެން ތިކަން ނުކުރައްވާ! ރަނިންމޭޓްކަމާ ރުހި މަނިކުފާނުގެ ފައިސާއާއި ތާއީދު އެމްޑީޕީގެ ރާއީސެއް ހޮވުމަށް ބޭކާރުކޮށްނުލައްވާ! ތިމަގާމަކީ އެމްޑީޕީ ހޮވޭދުވަހުން އެމީހުން ބޭނުން ގޮތަކަށް އަނބުރާނެ މަގާމެއް! އާހިރުގަ ރަނިންމޭޓްވާނީ ބޭރު! އެމްޑީޕީއަކީ އެމީހުން ބޭނުންކަމެއް ހާސިލްކުަރަން ވެއްޖެއްޔާ ކޮންމެފަދަކަމެއްވެސް ކޮށްފާނެ މަކަރު ބައެއް! މަނިކުފާނޫ ތިހެންރުހި ތިކަންނުކުރުމަށް އާދޭސްކުރަން!\nޖުލައި 13, 2018 21:17\nޖޭޕީއަށް ވެދުންސަލާމް. ޖޭޕީއަކީވެސް ބޮޑުޕާޓީއެކެވެ. ސިޔާސީ މައިދާނުގައި ނުފޫޒުގަދަ ޕާޓީއެކެވެ. ސިޔާސީ ގޮތުން ފުންނާބު އުސް މެންބަރުން ގިނަ ޕާޓީއެކެވެ. އެހެންކަމުން އެމްޑީޕީ އިން ޕާނުގެ ކައިރިފަށް ކަފާލާފައި ދިނުމުން އޭގައި ހިފާ ގަބޫލުކުރުމަކީ ޖޭޕީގެ ހައިސިއްޔަތަށް ހިޔަނި އެޅޭނެ ކަމެކެވެ. އަމުދުން ރަނިންމޭޓް ފަދަ އެއްވެސް އާރެއް ބާރެއްނެތް މަގާމެއް ގަބޫލުކޮށް އެމްޑީޕީގެ ދަށުވެގަތުމަކީ ޖޭޕީ އަމިއްލަ އަށް ނިކަމެތިވެގަތުމެވެ. ވީމާ ރަނިންގމޭޓްގެ ޚިޔާލު ދޫކޮށްލާފަ ރިޔާސީ ކެނޑިޑޭޓަކު ނެރެގެން ވަކިން ކުރިޔަށްދިޔުން މާ ރަނގަޅުވާނެތީ އެވާހަކަ ދަންނަވާލީމެވެ.\nޖުލައި 13, 2018 22:02\nބޮޑު ޖޯކެއް. އެހެންވީމަ ދޯ ނަސިމު ހޮވުނީ.\nޖުލައި 13, 2018 23:41\nޖުލައި 13, 2018 23:44\nސުބުހާނަށްﷲ . ކަންތަކާޖެހުނީ. އަނެތްކާ އަނެތް ހަކަންތަށް.?\nޖުލައި 14, 2018 12:17\nތި ބުރުމާ ބޮޑުގެއަށް ލާންވީނު. މޮޔައިންނަށް ޚާއްސަތަން އެއީ.


Kushuge record saafukohdhinun Judicial Administration ah badhalukoffi | Mihaaru\nޚަބަރު / ޖުޑީޝަލް އެޑްމިނިސްޓްރޭޝަން\nކުށުގެ ރެކޯޑް ސާފުކޮށްދިނުން ޖުޑިޝަލް އެޑްމިނިސްޓްރޭޝަނަށް ބަދަލުކޮށްފި\nޑީޖޭއޭ: ކުށާއި ދަރަނީ ރެކޯޑް އީމެއިލް މެދުވެރިކޮށް ސާފު ކުރެވޭނެ އިންތިޒާމް ވަނީ ހަމަޖައްސާފައި -- ފޮޓޯ/މިހާރު\n21 ނޮވެމްބަރ 2020 - 19:56\nޑީޖޭއޭ އިން މިއަދު ކުރި އިއުލާނެއްގައި ބުނީ ކުށުގެ ރެކޯޑް ބެލެހެއްޓުން އެ އޮފީހަށް ބަދަލުވީ ޖިނާއީ އިޖުރާއަތުގެ ގާނޫނަށް ގެނައި ބަދަލާ ގުޅިގެން އެކަން އެގޮތަށް ބަދުލެވެފައިވާކަން އެޓާނީ ޖެނެރަލް އެ އޮފީހަށް އަންގަވާފައިވާތީ ކަމަށެވެ.\nވަޒީފާތަކަށް ވަނުމަށާއި އެނޫން ވެސް ބޭނުންތަކަށް މީހުންގެ ކުށުގެ ރެކޯޑް ސާފުކުރުން މީގެ ކުރިން އޮންނީ ވަރަށް އުނދަގޫ ގޮތަކަށެވެ. އެގޮތުން އެ ރެކޯޑް ސާފުކުރަން އެކި ކޯޓުތަކަށް ވަކިވަކިން އަދި އެހެން ބައެއް މުއައްސަސާތަކަށް ވެސް ވަކިވަކިން ހުށަހަޅަން ޖެހެ އެވެ. އެހެންވެ އެކަމަށް ގިނަ ވަގުތުވެސް ހޭދަވެ އެވެ.\nޑީޖޭއޭގެ އިއުލާނުގައި ބުނިގޮތުގައި ކުށުގެ ރެކޯޑް ސާފުކުރަން އެދޭ ފޯމް އެ އިދާރާ އަށް އީމެއިލް މެދުވެރިކޮށް ވެސް މިހާރު ހުށަހެޅޭނެ އެވެ. އަދި އެގޮތުން ހުށަހަޅާ ފޯމަށް އީމެއިލުން ޖަވާބުވެސް ދޭނެ އެވެ.\nޖިނާއީ އިޖުރާއަތުގެ ގާނޫނަށް ތިން ވަނަ އިސްލާހު ގެނައުމުގެ ގާނޫނަށް އަމަލުކުރަން ފެށީ މިދިޔަ ސެޕްޓެމްބަރު މަހު އެވެ. އެ އިސްލާހުގައި ބުނެފައި އޮތީ އެ ގާނޫނަށް އަމަލުކުރަން ފަށާތާ 30 ދުވަހުގެ ތެރޭގައި، މަރުކަޒީކޮށް ކުށުގެ ރެކޯޑު ބަލަހައްޓާނެ އިދާރާއެއް އެޓާނީ ޖެނެރަލް ކަނޑައަޅަންވާނެ ކަމަށެވެ.\nއޭޖީ އޮފީހުން އޭރު ބުނީ ގާނޫނުން މިގޮތަށް ލާޒިމްކުރާތީ، ޑީޖޭއޭ އަކީ މަރުކަޒީކޮށް ކުށުގެ ރެކޯޑް ބަލަހައްޓާ އިދާރާ ކަމަށް އެޓާނީ ޖެނެރަލް އިބްރާހިމް ރިފްއަތު ހަމަޖެއްސެވީ ކަމަށެވެ. ގާނޫނުގައި ބުނާ ގޮތުން މިގޮތަށް އެޓާނީ ޖެނެރަލް ކަނޑައެޅުއްވުމާ އެކު ހަ މަސް ދުވަހުގެ ތެރޭގައި، މަރުކަޒީކޮށް ކުށުގެ ރެކޯޑު ބެލެހެއްޓޭނެ ނިޒާމެއް ޑީޖޭއޭ އިން ހަމަޖައްސަން ޖެހޭނެ އެވެ. \_\nޖުޑީޝަލް އެޑްމިނިސްޓްރޭޝަން ޖުޑީޝަރީ ސުޕީރިއާ ކޯޓްތައް\nތިޔަ ބުނާ ފޯމު ކޮބާ\nތިކަން ވެސް ތި ދިޔައީ އެމްޑީޕީގެ ރައީސްގެ ދަށަށެވެ.\nޖޭ.އެސް.އީ އާ ޑީ.ޖޭ.އޭ އާ އެއީ ތަފާތު ދެތަނެއް


Mi video in anehkaaves Rhea thahugeegah dhogu hadhamundhaakan falhaaaraifi – Iru\nކޮނޑޭ ކައިރި ފަރަށް ތެޔޮ ބޯޓެއް އަރައިފި\nއިތުރު 97 މީހުން ކޮވިޑުން ރަނގަޅުވެއްޖެ\nމިއަދު ޕޮޒިޓިވް ވީ 67 މީހުން\nސަމާ· 14 ސެޕްޓެމްބަރު 2020\nސޯޝަލް މީޑިއާގައި ދައުރުވަމުންދާ ވީޑިއޯއިން އަނެއްކާވެސް ރިއާ ތަޙުޤީޤަށް އަދި މީޑިއާއަށްވެސް ދޮގު ހަދަމުންދާކަން ފަޅާއަރައިފިއެވެ. ސުޝާންތުގެ އެޕާރޓުމަންޓު ގައި ނަގާފައިވާ މި ވިޑިއޯއިން ފެންނަނީ ސުޝާންތުއާއި އެކު ރިއާ، ސެމިއުލް އަދި ސިދާތު ޕިޓާނީ ސަމާސާކޮށް މަޖާކުރާ މަންޒަރެވެ. ރިއާ އަދި ސުޝާންތު މައިކް ހިފައިގެން ތިބޭއިރު ސެމިއުލް ގިޓާކުޅޭ މަންޒަރު ފެނެއެވެ. އަދި އެމީހުންގެ އެހުށައެޅުން ބަލަން އިންނަ ބެލުންތެރިއެއްގެ ހައިސިއްޔަތުން ސިދާތު އިންނަ މަންޒަރުވެސް ފެނެއެވެ.\nވީޑިއޯއިން ފެނިގެންދަނީ ސިގިރޭޓު ބޯމަންޒަރު ނަމަވެސް އެ ސިގިރޭޓަކީ ޑުރަގު އިސްތުމާލުކުރުމަށް ބޭނުންކުރެވޭ ޒަރިއްޔާއެއްކަން އެގިގެންދަނީ އެތަނުގައި ދެކެވޭ ވާހަކައިންނެވެ. ޑުރަގުގެ ބާވަތެއްގެ އެކުލެވޭ ސިގިރޭޓެއްކަން ސުޝާންތު ޔަޤީންކޮއްދިނުމަށް ވާހަކަ ދައްކަމުން އެ ސިގިރޭޓު ރިއާއަށް ދޭ މަންޒަރު އެ ވީޑިއޯއިން ފެނިގެންދެއެވެ. އަދި ރިއާ ބުއިމަށްފަހު ސިދާތުއަށް ސިގިރޭޓު ޕާސްކުރާ މަންޒަރުވެސް ވީޑިއޯއިން ފެނެއެވެ.\nއެންސީބީގެ ދަށުން ރިއާ މިހާރު ހައްޔަރު ކުރެވިފައި ވީނަމަވެސް މިހާތަނަށްވެސް ޑުރަގު ބޭނުންކުރާކަމަށް ރިއާ އެއްބަސްވެފައެއް ނުވެއެވެ. އެނާ ހައްޔަރުކުރެވިފައިވަނީ ޑުރަގު ގަތުމާއި އެހެން މީހުނަށް އެ ފޯރުކޮއްދިނުމުގައި އެހީތެރިވެފައިވާތީއެވެ. ރިއާ ބުނަމުން އައިސްފައިވަނީ އޭނާ ޑުރަގުގެ މުއާމަލާތްތަށް ކުރަންފެށީ 14 ޖޫންގައި އަމިއްލަ އެޕާރޓުމަންޓުގައި ދަންޖެހިފައި ހުރިކަމަށްބުނާ ސުޝާންތު ސިންގު ރާޖުޕުތުއަށް ޓަކައިކަމަށެވެ.\n24 8 14 14\nEkamku nufeney pass kuraathaneh


Kim Kardashian Lawyer kan kiyavanee\n12 އޭޕްރީލް 20190ކޮމެންޓް\nކިމް ކާޑޭޝިއަން ލޯޔަރުކަން ކިޔަވަނީ\nއެމެރިކާގެ މަޝްހޫރު ރިލިއަލިޓީ ތަރި ކިމް ކާޑޭޝިއަން، ލޯޔަރަކަށް ވުމަށް ކިޔަވަމުން އަންނަކަން އޭނާ ހާމަކޮށްފިއެވެ.\nއުމުރުން 38 އަހަރުގެ ކިމް "ވޯގް މެގަޒިން" އަށް ދިން އިންޓަވިއުއެއްގައި ބުނީ އޭނާ ކިޔަވަމުން އަންނަނީ ސެންފްރެސްސިސްކޯގެ ލޯފާމަކުން ހިންގާ ޕްރޮގްރާމެއްގެ ދަށުންކަމަށެވެ. އަދި އެ ޕްރޮގްރާމުގައި ބައިވެރިވެވެނީ ސައްހަ ސެޓިފިކެޓު އޮންނަ ފަރާތްތަކަށް އެކަނި ކަމަށެވެ.\nހަތަރު އަހަރު ދުވަހުގެ މުއްދަތަކަށް ކުރިއަށްދާ އެ ޕްރޮގްރާމު ކިމްއަށް ފުރިހަމަ ކުރެވޭނީ 2022 ގައެވެ.\nކިމް ބުނީ އެ ނިންމުމަކީ އުމުރު ދުވަހުގެ ޖަލު ހުކުމެއް ތަންފީޒު ކުރަމުންދިޔަ އުމުރުން 63 އަހަރުގެ އަންހެނަކަށް މައާފު ދިނުމަށް އެދި އެމެރިކާގެ ރައީސް ޑޮނާލްޑް ޓްރަމްޕާ ބައްދަލުކުރުމަށް ފަހު ނިންމި ނިންމުމެއް ކަމަށެވެ.\nކިމްއަށް އެލައިސް މެރީ ޖޯންސަން ކިޔާ އަންހެނަކު އުމުރު ދުވަހަށް ޖަލަށްލާފައިވާކަން ސޯޝަލް މީޑިއާ މެދުވެރިކޮށް އެނގި އޭނާ ވަނީ އެމީހާ މިނިވަން ކުރުމަށް އެހީވެފައެވެ. އެގޮތުން މަސްތުވާތަކެތީގެ މައްސަލައެއްގައި ޖަލަށްލި އެ އަންހެން މީހާއަށް އިންސާފު ހޯދައިދިނުމަށް ކިމް ވަނީ އޭނާގެ އަމިއްލަ ލޯޔަރު ކައިރީގައި ބުނެގެން އެ އަންހެން މީހާއަށް ގާނޫނީ ޓީމެއް އޭނާގެ ހަރަދުގައި ހޯދައިދީފައެވެ. ކިމްގެ އެހީއާއެކު އެމީހާ މިހާރު ވަނީ މިނިވަން ވެފައެވެ.\nޕެރޯލްއެއް ނެތި އެމީހާ އުމުރު ދުވަހަށް ޖަލަށްލާން ހުކުމް ކުރިއިރު އޭނާއަކީ އެފަދަ ކުށުގެ ރިކޯޑެއް އޮތް މީހެއް ވެސް ނޫނެވެ.\nމިއުޒިޝަން ކަންޔޭ ވެސްޓް އާއި ކައިވެނިކޮށްގެން އުޅޭ ކިމްގެ ތިން ދަރިން އެބަތިއްބެވެ. ސަރޮގޭޓްކޮށްގެން މިދިޔަ އަހަރު އޭނާގެ އެންމެ ހަގު އަންހެން ދަރިފުޅު ޝިކާގޯ ހޯދާފައިވާއިރު ކުރިން ކިމް ވަނީ ބަލިވެ އިނދެ ދެ ކުދިން ވިހައިފައެވެ. އެއީ އުމުރުން ފަސް އަހަރުގެ ނޯތު ވެސްޓް އަދި ތިން އަހަރުގެ ސެއިންޓް ވެސްޓެވެ. އަދި ސަރޮގޭޓްކޮށްގެން މިއަހަރު ވެސް ދަރިއަކު ހޯދަން އޭނާ ވަނީ ނިންމާފައެވެ. ރިޕޯޓުތައް ބުނާ ގޮތުން ސަރޮގެސީ މެދުވެރިކޮށް ކިމް ދަރިން ހޯދަނީ އޭނާގެ ރަހިމަށް ދިމާވެފައިވާ މައްސަލައަކާ ގުޅިގެން، ބަލިވެ ނީންނަން ޑޮކްޓަރުން ލަފާ ދީފައިވާތީއެވެ.\nމުނިފޫހިފިލުވުން ކިމް ކާޑޭޝަން


COVID-19_ Bill nudhehkunas Ooredoo in mi mahu hidhumaiy kandaeh nulaane\nކޮވިޑް-19: ބިލް ނުދެއްކުނަސް ހިދުމަތް ކަނޑާނުލާން އުރީދޫން ނިންމައިފި\nމި މަހުގެ ބިލް ނުދެއްކިޔަސް އުރީދޫގެ ހިދުމަތްތައް ކަނޑާނުލާނެ ކަމަށް އެ ކުންފުނިން ބުނެފި އެވެ.\nއުރީދޫން ބުނީ، މޯބައިލް، ފައިބާ، ވަޔާލެސް ބްރޯޑްބޭންޑް ބިލްތަކަށް ވެސް ފައިސާ ނުދެއްކިޔަސް ހިދުމަތް ކަނޑާނުލާނެ ކަމަށެވެ. މީގެ އިތުރުން އުރީދޫން ވަނީ ކަސްޓަމަރުންނަށް ފަސޭހަ ކުރުމުގެ ގޮތުން ސުޕަނެޓް ބްރޯޑްބޭންޑް ކަސްޓަމަރުންނަށް 25 ޕަސެންޓުގެ ބޯނަސް ޑޭޓާ ދޭން ވެސް ނިންމައިފަ އެވެ.\nސްކޫލު ކުދިންނަށް އޮންލައިންކޮށް ފަސޭހަ ކަމާ އެކު ކިޔެވޭނެ އިންތިޒާމުތައް ހަމަޖެއްސުމަށްޓަކައި އެޑިއުކޭޝަނަލް އިންޓިޓިއުޝަންތަކާ އެކު މަސައްކަތް ކުރަމުން އަންނަ ކަމަށް އުރީދޫން ބުނެ އެވެ. ކޮވިޑް-19 އާ ގުޅިގެން ސަރުކާރުން ވަނީ ސްކޫލުތަކުގެ ކިޔެވުމާއި ކޮލެޖް، ޔުނިވާސިޓީތަކުގެ ކިޔެވުން ވެސް ބަންދުކޮށްފަ އެވެ.\nއުރީދޫން ވަނީ އެތަނުގެ މުވައްޒަފުންނަށް ގޭގައި ތިބެގެން މަސައްކަތް ކުރެވޭނެ އިންތިޒާމުތައް ވެސް ހަމަޖައްސާފަ އެވެ.\nކަސްޓަމަރުން ހިދުމަތްތައް ހޯދުމުގައި ވެސް އޮންލައިން ޕްލެޓްފޯމުތަކުގެ ބޭނުން ކުރުމަށް އުރީދޫން އެދެ އެވެ. އެގޮތުން އެމް-ފައިސާ ބޭނުންކޮށްގެން ކަރަންޓާއި ފެނާއި ކޭބަލް ޓީވީ އާއި ގޭހަށް ފައިސާ ދެއްކޭނެ އެވެ.\nބ. އަތޮޅު ހޮސްޕިޓަލްގެ މެޑިކަލް ކޭމްޕަށް ބޮޑު ތަރުހީބެއް\nވެސްޓް ވިންގުން އޭދަފުށި ފެހިކުރުމުގެ ޕްރޮގްރާމެއް ފަށައިފި\nއިޔާދަކުރަނިވި ހަކަތަ މަޝްރޫއު އަށް އާއްމުންގެ ޚިޔާލު ހޯދަނީ


ވެކްސިން ދޭން ފެށުމުން އިނގިރޭސިވިލާތުގައި ބަލިޖެހޭ މީހުންގެ ޢަދަދު ދަށަށް ވެކްސިން ދޭން ފެށުމުން އިނގިރޭސިވިލާތުގައި ބަލިޖެހޭ މީހުންގެ ޢަދަދު ދަށަށް\nވެކްސިން ދޭން ފެށުމުން އިނގިރޭސިވިލާތުގައި ބަލިޖެހޭ މީހުންގެ ޢަދަދު ދަށަށް\nކޯވިޑް ވެކްސިން، ފޮޓޯ- ރޮއިޓަރސް\nއިނގިރޭސިވިލާތުގައި ކޯވިޑްގެ ވެކްސިން މަޝްރޫޢު ފެށިފަހުން އެ ޤައުމުގައި ބަލިޖެހޭ މީހުންގެ ޢަދަދު ވަރަށް ބޮޑަށް ދަށަށް ދާން ފަށާފައިވާކަމަށް ޕަބްލިކް ހެލްތު އިންގުލެންޑުން ބުނެފިއެވެ.\nޕަބްލިކް ހެލްތު އިންގުލެންޑުން ތަފާސް ހިސާބުތަކާއި އެހެނިހެން މަޢުލޫމާތު ބަލާފައިވަނީ ތަފާތު ދެ ދިރާސާއެއްގެ ދަށުންނެވެ. ފުރަތަމަ ދިރާސާއަކީ ޞިއްޙީ ޚިދުމަތްތެރިންގެ މެދުގައި ކުރަމުންދާ ދިރާސާއެކެވެ. ދެވަނަ ދިރާސާއަކީ އުމުރުން 80 އަހަރުން މަތީގެ މީހުންނާއި ގުޅޭ ދިރާސާއެކެވެ. ޕަބްލިކް ހެލްތު އިންގުލެންޑުގެ ވެކްސިނާއި ބެހޭ އިސްވެރިޔާ، މޭރީ ރެމްސޭ ވިދާޅުވީ މިހާރު ލިބިފައިވާ މައުލޫމާތުތަކުން ވެކްސިންގެ ސަބަބުން މީހުންނަށް ބަލިޖެހޭ މިންވަރު ދަށްވެ، ހަސްފަތާލުގައި ފަރުވާ ދޭންޖެހޭ މީހުންނާއި މަރުވާ މީހުންގެ ޢަދަދު ދަށްވާކަމަށް ހިސާބުތަކުން ދައްކާކަމަށެވެ.\nޕަބްލިކް ހެލްތު އިންގުލެންޑުން ކޮށްފައިވާ ދިރާސާއިން ދައްކާގޮތުގައި އިނގިރޭސިވިލާތުގެ ޞިއްޙީ ޚިދުމަތްތެރިންގެ ތެރެއިން ކޯވިޑް ވެކްސިންގެ ފުރަތަމަ ޑޯޒް ދީފައިވާ މީހުންގެ މެދުގައި ކޯވިޑް ޖެހޭ މީހުންގެ ޢަދަދުވަނީ 70 އިންސައްތަ ދަށަށް ގޮސްފައެވެ.\nއުމުރުން ދުވަސްވީ މީހުންނަށް ވެކްސިން އެއް ޑޯޒް ދިނުމުންވެސް ބަލީގެ ސަބަބުން ހަސްފަތާލުގައި އެނދުމަތިކުރަންޖެހޭ މީހުންގެ ޢަދަދާއި މަރުވާ މީހުންގެ ޢަދަދު 75 އިންސައްތައަށް ދަށްކުރެވޭނެކަމަށް ޕަބްލިކް ހެލްތު އިންގުލެންޑުން ބުނެއެވެ. އުމުރުން ދުވަސްވީ މީހުންނަށް ވެކްސިންގެ ފުރަތަމަ ޑޯޒް ދިނުމުން ބަލި ޖެހި އަލާމާތްތައް ފެނުމުން 57 އިންސައްތަ ރައްކާތެރިކަން ފޯރުކޮށްދެއެވެ. އަދި ދެވަނަ ޑޯޒް ދިނުމުން އެ ނިސްބަތް 85 އިންސައްތައަށް އިތުރުކޮށްދެއެވެ.\nޕަބްލިކް ހެލްތު އިންގުލެންޑުން ނެރުނު ބަޔާނެއްގައި ބުނީ ހުރިހާ އުމުރު ފުރައެއްގެ މީހުންގެ މެދުގައި ބަލީގެ ސަބަބުން ހާލު ބޮޑުވާ މިންވަރު ވެކްސިން ދިނުމުން ދަށަށް ދާކަން ފާހަގަވެފައިވީ ނަމަވެސް އެންމެ ބޮޑަށް އެކަން ފާހަގަވެފައިވަނީ އުމުރުން ދުވަސްވީ މީހުންގެ މެދުގައި ކަމަށެވެ. އިނގިރޭސިވިލާތުގައި ފެތުރެމުންދާ ވައިރަހުގެ އައު ވޭރިއަންޓާއި ދެކޮޅަށް ރައްކާތެރިކަން ދިނުމުގައިވެސް ވެކްސިން ކާމިޔާބުކަމަށް އެ ބަޔާނުގައިވަނީ ބުނެފައެވެ.\nޕަބްލިކް ހެލްތު އިންގުލެންޑުގެ ހޯދުންތައް އާންމުކޮށްފައިވަނީ ވެކްސިންގެ ހެޔޮ ނަތީޖާ ފެންނަމުންދާކަމަށް ސްކޮޓްލޭންޑުންވެސް ބުނެފައިވަނިކޮށެވެ. ސްކޮޓްލެންޑުގެ ރިސާޗަރުން ބުނީ ވެކްސިންގެ ސަބަބުން ބަލީގެ ޙާލަތު ގޯސް ވިޔަ ނުދީ ރައްކާތެރިކަން ފޯރުކޮށްދޭކަމަށެވެ.\nއިސްރާއީލުން ހިންގާފައިވާ ޖަރީމާތައް ބެލުމާމެދު އެމެރިކާއިން ދެކޮޅު


Mohamed Siruhan: ރީނދުލުން ކިޔޭނީވެސް ރީނދުލަށް އަރާ އެއްޗިއްސެވެ.\nރީނދުލުން ކިޔޭނީވެސް ރީނދުލަށް އަރާ އެއްޗިއްސެވެ.\nއަހަރެން މި ލިޔަމުންދާ އެއްޗެއް ވިދާޅުވަމުން ތިޔަ ގެންދަވަނީ ހަމަ ހޭގައި ހުރެގެންތޯއެވެ؟ އަހަރެން މިލުން މި ލިޔަނީ ހަމަ ހޭގައި ހުރެގެންކަމަށް ތިބާ ސުވާލުކުރިޔަސް ނުވަތަ ނުކުރިޔަސް މި ލިޔުމައިގެން ކުރިއަށް ދާނަމެވެ.\nވަރަށް ގިނަ ދުވަސްވެ ކުނިވެފައިވާ ބިހެއް މީގެ ތިން އަހަރު ކުރިން ވަނީ ހާލިން ނަގާ އެއްލާލާފައިއެވެ. އެބިހާ ވިދިގެން އެހެން ބިހެއް(އަނެއް ބިސް) ވަނީ ހާއްޔަށް ފާޅުވެފައެވެ. ފުރަތަމަ ބިސް އެޅީ އެފްރިކާ ބައްރުން އައި ދޫންޏެކެވެ. ނަމަވެސް މިހާރު އޮތް ބިސް އަޅައިފައި ވަނީ ހުޅަނގު ކޮޅުން ހުޅަނގުގެ ގަދަ ވިއްސާރައިގައި ޖެހި ބެހިގެން އައިސްފައިވާ ދޫންޏެކެވެ. އެބިހުގެ ބޭރުގައި ނުވަތަ އެތެރޭގައި ހުރެ ބަލާލި މީހަކަށްވެސް ފެންނާނީ ރީނދޫކުލައިގާ އެބިސްވާތަނެވެ. އެއީ ފަހަރެއްގައި ބިސް ޅަވީމައި އޮތް ކުލަ ކަމަށްވެސް ވެދާނެއެވެ. ތިބާ ހާދަ ސިޔާސީ އެވެ. އަހަރެން ރީނދޫ ކުލައޭ ބުނާއިރަށް އެމްޑީޕީއޭ ހިތަށް ތި އަރަނީ ސިޔާސީ ވިސްނުން ހުންނާތީއެވެ. އެނެއްކާ ތިބާ ތީ ސިޔާސީ ވެދާނެތީ ބިރުން އުޅުއްވާ ފަރާތަކަށްވެސް ވެދާނެއެވެ. މިކަމަށް އަހަރެންނަށް މައާފްކުރާށެވެ.\nކޮންމެއަކަސް މި ބިހަކީ ވަރަށް އާދަޔާޚިލާފް ބިހެކެވެ. ބޭރުން ފެންނަ ނާރުތަކުން ކޮންމެވެސް ގޮތަކަށް ތިލަފަތެއް ކަހަލަ އެއްޗެއް ސިފަވާން ހުރެއެވެ. ވަރަށް ސިޔާސީ ބިހެއް އެހެންނޫންތޯއެވެ؟ އެބިސް ގަންނަ މީހަކަށް ޖީއެސްޓީ ދައްކަން ޖެހެނީ ކިހާވަރެއްކަން އިނގޭނީ އެކަމާ ބެހޭ މީހުންނަށެވެ. ބިހުގެ އެތެރޭގެ ހާލު އައްސަވާ ހިތްވޭތޯއެވެ؟ ކިޔާދިނުމުގެ ކުރިން ޝަރުތެއް އެބައޮތެވެ. އެއީ އަހަރެންދެކެ ރުޅިނައުމެވެ.\nބިހުގެ އެތެރޭގައި ހިންގަންޖެހޭނީ ޑިމޮކްރެޓިކް ޤާނޫނުތައް ކަމަށް ބުނެވެއެވެ. ނަމަވެސް އަހަރެން ވެސް މި އިނީ އެބިހުގެ އެތެރޭގައިކަމުން، އެބަހަކަށް ތާއީދެއް ނުކުރެވެއެވެ. ﷲ ހެއްދެވި ކޮންމެ އެއްޗަކީވެސް ﷲ ލެއްވި ޤާނޫނުތަކަށް ތަބާވާ އެއްޗެކެވެ. ނަމަވެސް ﷲ އިޚްތިޔާރު ކުރުމުގެ މިނިވަންކަން ދެއްވާފައިވާ ފަރާތްތަކުން، ﷲ ގެ ޤާނޫނުތަކަށް ބައެއްފަހަރު އިންކާރުކޮށް ބޮޑާވަމުން ދެއެވެ. ބިހުގެ ތެރޭގައިވާ ބައެއް އިސްފަރާތް ތަކަކީ މިފަދަ ފަރާތްތަކެއްކަން އިނގޭނީ ޢިލްމު އުނގެނި ހަމަހޭގައި ތިބި ފަރާތްތަކަށެވެ. ބިހުގެ ތެރޭގައި ހިންގަން އެންމެ ރަނގަޅީ ޑިމޮކްރަސީ ކަމަށް ގޮވާ ފަރާތްތަކުން ލަވާ ހަޅޭކުގެ ސަބަބުން ބިސް ފަޅައިގެން ދާން އުޅޭހެންވެސް ހީވެއެވެ. އަދި އެކަން ނުކުރެވިގެން ރުޅިގަދަވެ ހޫނުވުމުގެ ސަބަބުން ބިސް ވިރިދާނެހެންވެސް ހީވެއެވެ. އެހެންވެއްޖެނަމަ އެއީ އުފާވެރިކަމަކެވެ. ސަބަބަކީ އެބިހުގެ ތެރޭގައި ތިބި ބަޔަކަށް ހަމަ ވިސްނުން ލިބޭނީ އެބިހުގެ ތެރެއިން ނިކުތުމުން ކަމުގައި ވާތީއެވެ. ބިހުގެ އެތެރޭގައި ތިބެ ހުރިހާ އެއްޗެއްވެސް ފެންނަނީ ރީނދޫކުލައިގައެވެ. ޤުރުއާން އަށް ބަލާލިޔަސް ފެންނަނީ ރީނދޫ ކުލަޔާ ގުޅުން ހުރި އާޔަތްތަކެވެ. ރީނދޫ ބޮޑުން ކުރާ ކޮންމެކަމަކީވެސް ރީނދޫ ވިސްނުން ގެންގުޅޭ ފަރާތްތަކަށް ގޯސްކަމައް ނޫނެވެ. އަދި ރީނދުލުން ވިސްނާ ޖަމްޢިއްޔާތައްވެސް މިބިހުގެ އެތެރޭގައި އުޅެއެވެ. އެމީހުން ބައެއް ފަހަރު ހަނުހުރުން އިޚްތިޔާރުކޮށް ސިޔާސީ ގޮތުން ރީނދޫވެއެވެ. ބައެއްފަހަރު ބުދު އެއްޗެހިވެސް ފެންނަނީ ރީނދޫ ކުލައިގައެވެ. ބުދެއް ރީނދޫ ވެއްޖެނަމަ އެތަޅާލަން އުޅުމަކީ ދީނީގޮތުން މަނާ ކަމަކަށްވެ ތަފާތު ނަންތަކަކަށް ބުދުތަކުގެ ނަންތައް ބަދަލުވެ، ފިހާރަތަކާ ދިމާލަށް ޤަލަމާ ދުލުގެ ކޮޅުތައް ހުއްޓެއެވެ. އެފަދަ ބުދުކަލާނގެތައް ތެޅުން ބޮޑެތި ފާފައިން ޝިރުކަށްވެސް ބަދަލުވެގެން ހިނގައިދާނެއެވެ. ވާނީވެސް އެހެންތާއެވެ. ރީނދުލުން ކިޔޭނީވެސް ރީނދުލަށް އަރާ އެއްޗިއްސެވެ. މިދެންނެވި ބުދުތަކާބެހޭ ހަޤީޤަތްވަނީ ކަމާބެހޭ ފަރާތްތަކަށްވެސް އޮޅިފައިކަމަށްވެއެވެ. ދުވާލުގެ އިރުފަދައިން ސާފުވާންހުރި މިކަން ރެއަކާލީ އެކަމާ ދެކޮޅަށް އާންމުން ރެއާދުވާލު ހަޅޭއްލަވާ އަޑު އުފުލަން ފެށީމައެވެ. ފޮޓޯތަކުން ފެންނަގޮތުގައި ރީނދުލާއި އެންމެ ނުގުޅޭ ނޫކުލައިގެ ބަޔަކު ބުދުތަށް ވަށައިގެން ފާރަލާން ތިބެނީ ހިނި އައިސް ހަލާކުނުކޮށްލެވޭ ވަރަށެވެ.\nހުރި ހިތާމައެއްގެ ބޮޑުކަމާއެވެ، މާދަމާ ބިހުގެ ތެރެއަށް ދުނިޔޭގައިވާ ބާތިލް ދީންތައް ވަދެއްޖެނަމަ ވާނި ކިހިނެއްތޯއެވެ؟ އެދުވަހުން ރީނދޫ ދޫތަކުން އެދިފާއުކުރާނެއެވެ. ކޮންމެއަކަސް ކުރިއަށް އޮތްތާނގައި ބިހުގެ ތޮށިގަނޑު ހަރުވާނެއެވެ. ޖެހިޖެހިގެން ކޮންމެފަހަރަކު ރީނދުލަށް ދޫދެންޏާ ވާނެގޮތް ދެނެވޮޑިގެންވަނީ ﷲ އެވެ. ރީނދުލުން ސަލާމަތްވެ ދުލުން ޙައްޤުބަސް ބޭރުވާނީ ކޮންދުވަހަކުން ބާވައެވެ؟\nއެވިސްނުމުގައި އޮއްވާ ނިދިއްޖެއެވެ. ހޭލެވުނީ ގަޔަށް ހޫނުވެގެންނެވެ. އަސްތާ! މިއޮއްގެން އަހަރެމެން ތާހެއްގެ މަތީގައި ފިހެނަގަނީއެވެ. ބްރެކްފާސްޓް ގެ ބިސްގަނޑަށް އަހަރުމެން ފިހެލައިގެން ކާން ފިރިމީހާ އެއިނީ އުލަކާ ވަޅިއަކާ ހިފައިގެން ނިކަން ހެވިފައެވެ. ދެތިން ސްޓެޕް ކުރިއަށް ވިސްނާލާއިރު އަހަރެމެން ދެންދާން އޮތީ ފިރިމީހާގެ ބަނޑުން އަސްލު ސިޔާސީ މައިދާނަށެވެ. ސިޔާސީ ނުވެވެނީސް، ބިމާ ދީން ސަލާމަތްކުރަމާހެއްޔެވެ؟\nPosted by Mohamed Siruhan at 9:48 PM\nAnonymous November 19, 2011 at 3:12 AM\nVarah bodu thedheh ekoi thi bunee\nAnonymous November 25, 2011 at 6:56 PM\nWhen Maldivians were non Muslims Allah gave them Hidhaaya, so they are Muslims.\nIslam is the best, when we follow islam we are following the best. We don’t want go backward the Jaahilyya and worship idols.\n17. … so announce the Good News to My Servants,-\nThanks to Mohamed Siruhan\n(Zumar, Chapter: 39)\n18. Those who listen to the Word, and follow the best (meaning) in it: those are the ones whom Allah has guided, and those are the ones endued with understanding. (Zumar, Chapter: 39)\nޖޭޖޭ ރޮބިންސަންއަށް އެވޯޑެއް\nޢިއްޒަތްތެރި ރައީސް މީހާއަށް\nޑިމޮކްރަސީ، ސިޔާސީ ގުއިރޯނެއްގައި ޖެހި ތަރަވެއްޖެ....\n'' ޑިމޮކްރަސީއަކީ ވަކި ދީނެއް '' - ޕިއްލޭ\nއެ އައީ އޮޔާ\nރައީސް ނަޝީދަށް ލާދީނީ އެވޯޑެއް....


SunOnline: Copa America 2019: Venezuela in varugadha Brazil hifahattaifi\nޢަބްދުﷲ އައިމަން 19 Jun 2019, 10:36\nރޭ ކޮޕާ އެމެރިކާގައި ވެނެޒުއެލާއާ ދެކޮޅަށް ކުޅުނު މެޗުގެ ތެރެއިން ބްރެޒިލްގެ ފޯވާޑް ގެބްރިއަލް ޖީސުސް --- ފޮޓޯ/ސަޗާ ޕިސަނީ\nމިހާރު ބްރެޒިލްގައި ކުރިއަށްދާ ކޮޕާ އެމެރިކާގެ ދެވަނަ މެޗުތައް ރޭ ފަށާފައިވާ އިރު ވެނެޒުއެލާއިން ވަރުގަދަ ބްރެޒިލްއަށް ގޯލެއް ޖެހިޔަ ނުދީ ހިފަހައްޓައިފި އެވެ.\nރޭ ބްރެޒިލްގެ އެރީނާ ފޮންޓޭ ނޯވާގައި ކުޅުނު އެ މެޗު އެއްވެސް ޓީމަކަށް ގޯލެއް ނުޖެހި ނިމުން ނަމަވެސް ބްރެޒިލްގެ ސަޕޯޓަރުން ވަނީ މެޗުގައި ހިނގައި ދިޔަ ކަންތައްތަކުގެ ސަބަބުން ވަރަށް ބޮޑަށް ރުޅި އައިސްފަ އެވެ. ކުޅުމުގެ ތެރެއިން ބްރެޒިލް ޖެހި ދެ ގޯލު ވެސް ރަނގަޅު ނޫން ކަމަށް ރެފްރީ ނިންމުމާ އެކު މެޗު ވަނީ ވަރަށް ބޮޑަށް ހޫނު ވެފަ އެވެ.\nފުރަތަމަ މެޗުން ފަސޭހަކަމާ އެކު ބޮލިވިއާ ބަލިކޮށް ބްރެޒިލްއިން ރަނގަޅު ފޯމަކާ އެކު މުބާރާތް ފެށި އިރު ވެނެޒުއެލާ ކުޅުނު ފުރަތަމަ މެޗު ވެސް ވަނީ އެއްވަރު ވެފަ އެވެ.\nރޭގެ މެޗު ފެށިގެން ގިނަ ވަގުތު ބޯޅަ ހިފަހައްޓައި މޮޅަށް ކުޅެމުން ދިޔައީ ބްރެޒިލްއިންނެވެ. އެ ޓީމުން ވަނީ ވެނެޒުއެލާގެ ގޯލަށް ނުރައްކާތެރި އެތައް ހަމަލާތަކެއް އުފައްދާފަ އެވެ. ނަމަވެސް ވެނެޒުއެލާގެ ކީޕަރާއި ޑިފެންޑަރުންގެ ހުށިޔާރު ކަމާ އެކު ބްރެޒިލްގެ ހަމަލާތައް ވަނީ ދިފާއު ކޮށްފަ އެވެ.\nމި ގުރޫޕުގައި ބާކީ އޮތް ދެ ޓީމު ކަމަށްވާ ޕެރޫއާއި ބޮލީވިއާގެ ދެވަނަ މެޗު ވެސް ރޭ ވަނީ ކުޅެފަ އެވެ. އެ މެޗު 1-3 ގެ ނަތީޖާއަކުން ކާމިޔާބު ކުރީ ޕެރޫ އެވެ.\nއެ މެޗުގެ ނަތީޖާއާ އެކު މި ދެ ޓީމު ނިސްބަތްވާ ގުރޫޕު އޭ ގެ ފޯރި ވަނީ އިތުރަށް ބޮޑުވެފަ އެވެ. ބްރެޒިލް އަދި ޕެރޫއަށް ހަތަރު ޕޮއިންޓް ލިބިފައިވާ އިރު ވެނެޒުއެލާއަށް ލިބެނީ ދެ ޕޮއިންޓެވެ.\nނަމަވެސް ކުރިއަށް އޮތް މެޗުތަކުން ނަތީޖާ މުޅިން ބަދަލު ވެދާނެ އެވެ. ވެނެޒުއެލާއާއި ބޮލީވިއާ ބައްދަލު ކުރާ މެޗުން ވެނެޒުއެލާ މޮޅު ވެއްޖެ ނަމަ އެ ޓީމަށް މުބާރާތުގެ ކުއާޓާ ފައިނަލަށް ދިއުމުގެ ފުރުސަތު ބޮޑުވާ އިރު ބްރެޒިލް އަދި ޕެރޫ ބައްދަލު ކުރާ މެޗުން ބަލިވާ ޓީމެއް ކަޓާނެ އެވެ.\nމެސީ އެނބުރި އައިސް އާޖެންޓީނާ މޮޅުކޮށްދީފި\nއެމެޒޯން ރައްކާތެރި ކުރަމުންދިޔަ ގާޑެއް މަރާލައިފި


Kuhthaa ah engenee kihaa varakah?\nކުއްތާ އަށް އެނގޭނީ ކިހާ ވަރަކަށް؟\nދިވެހި ފުލުހުންގެ އޮޕަރޭޝަންތަކުގައި ބޭނުންކުރުމަށް ގެނައި ކުއްތާއެއް އުރާލައިގެން ގެންދަނީ. -- ފޮޓޯ: ޕޮލިސް\nރާއްޖޭގައި ހިންގާ ކުށުގެ އަމަލުތަކުގެ މައިގަނޑު ސަބަބު ވެފައި ވަނީ މަސްތުވާތަކެއްޗެވެ. މަސްތުވާތަކެއްޗާ ދެކޮޅަށް އެކި ދުވަސްވަރު އެކި ގޮތަށް މަސައްކަތް ކުރި ކަމުގައި ވިޔަސް މިހާތަނަށް ވެސް އެ މައްސަލަ އައީ ގޯސްވަމުންނެވެ. މިހާރު އޮތް އުންމީދަކީ މަސްތުވާތަކެތި އެތެރެކޮށް ގެންގުޅޭ މީހުން ހޯދަން ހިންގާ އޮޕަރޭޝަންތަކުގައި ކުއްތާ ބޭނުންކުރަން ފެށުމެވެ.\nމީގެ ކުރިން ރާއްޖޭގައި ވަނީ، ވައިގެމަގުން އެތެރެކުރާ މަސްތުވާތަކެތި އަތުލައިގަތުމަށް އެއާޕޯޓްގައި ދެ ކުއްތާ ބާއްވައިފަ އެވެ. ސްރީ ލަންކާ ސަރުކާރުން ހަދިޔާކުރި އެ ދެ ކުއްތާއާ ސަރުކާރުން ހަވާލުވީ 2002، އޮކްޓޫބަރު6ގަ އެވެ. ނަމަވެސް އެސޮރުމެންގެ ބޭނުމެއް ނުހިފޭތީ އެންމެފަހުން ފޮނުވާލީ އެވެ. ބުނެވޭ ގޮތުގައި އެއީ މަސްތުވާތަކެތި ދެނެގަތުމަށް ތަމްރީންކޮށްފައިވާ ކުއްތާއެއް ވެސް ނޫނެވެ. ދުނިޔޭގެ އެކި ގައުމުތަކުގައި ސަލާމަތީ ބާރުތަކުން އެންމެ އާންމު ގޮތެއްގައި ކުއްތާ ބޭނުންކުރަނީ މަސްތުވާތަކެއްޗާއި ގޮވާތަކެތި ދެނެގަތުމަށެވެ. ނަމަވެސް ކުއްތާ އަކީ އޭގޭ ޒާތުގައި މި ތަކެތި ދެނެގަތުމުގެ ކުޅަދާނަކަމެއް ހުރި އެއްޗެއް ނޫނެވެ. މިކަމަށް އެސޮރުމެން ތަމްރީންކުރަން ޖެހެ އެވެ. އަދި އެސޮރުމެންގެ ބޭނުންހިފަން ތިބޭ މީހުންނަށް އެސޮރުމެންގެ ހަރަކާތްތަކުގެ މާނަ ރަނގަޅަށް އެނގެން ޖެހެ އެވެ.\nމިއީ މަސްތުވާތަކެއްޗާ ދެކޮޅަށް ކުއްތާ ބޭނުންކުރާ ބައެއް ގައުމުތަކުގައި ބޮޑު ބަހުސެކެވެ. ފާޑުކިޔާ ފަރާތްތަކުން ބުނަނީ ކުއްތާ އަށް މަސްތުވާތަކެތި ދެނެގަނެވޭ ފަހަރަށް ވުރެ ގިނައީ ނޭނގޭ ފަހަރު ކަމަށެވެ. އެމެރިކާގެ ޗިކާގޯގައި، މަގުމަތިން ވެހިކަލް ހުއްޓުވައިގެން ކުއްތާ ބޭނުންކޮށްގެން ފާސްކުރި އޮޕަރޭޝަންތަކާ ބެހޭ ތިން އަހަރު ދުވަހުގެ މައުލޫމާތުގެ މައްޗަށް ޗިކާގޯ ޓްރިބިއުން ނޫހުން އެކުލަވާލި ރިޕޯޓެއްގައި ބުނެފައި ވަނީ ވެހިކަލްގައި މަސްތުވާތަކެތި ހުރި ކަމަށް ކުއްތާގެ އިޝާރާތް ލިބިގެން ފާސްކުރި 56 ޕަސެންޓް ފަހަރު މަސްތުވާތަކެތި ނުފެންނަ ކަމަށެވެ. މާނަ އަކީ ކުއްތާ އަށް އެނގޭ ވަރަށް ވުރެ ނޭނގޭ ފަހަރު ގިނަވުމެވެ.\nކުއްތާއެއް ބޭނުންކޮށްގެން އެމެރިކާގައި ވެހިކަލެއް ފާސްކުރަނީ\nމަސްތުވާތަކެެއްޗާ ދެކޮޅަށް އޮސްޓްރޭލިއާގެ ނިއު ސައުތު ވޭލްސްގައި 2011 ވަަނަ އަހަރު ހިންގި އޮޕަރޭޝަންތަކުގައި ކުއްތާ ބޭނުންކުރި އިރު އެ ގައުމުގައި އެކަން ވަރަށް ބޮޑު ބަހުސަކަށްވި އެވެ. މަސްތުވާތަކެއްޗާ އެކު ހުރި ނުވަތަ މަސްތުވާ އެއްޗެއްގައި އަތްލައިގެން ހުރި ކަމަށް ކުއްތާ އަށް ތުހުމަތުކުރެވިގެން 14102 މީހަކު 2011 ވަނަ އަހަރު ފުލުހުން ފާސްކުރި އެވެ. އެކަމަކު އޭގެ ތެރެއިން މަސްތުވާތަކެތި ފެނިފައި ވަނީ 11248 މީހެއްގެ އަތުންނެވެ. ކުއްތާ އަށް ޝައްކުވާތީ ފާސްކުރި ކޮންމެ ފަސް ފަހަރެއްގެ ތެރެއިން ހަތަރު ފަހަރު ފާސްކުރެވިފައި ވަނީ މަސްތުވާތަކެއްޗާ ގުޅުމެއް ނުވާ މީހުންނެވެ. އެހެންވެ މިގޮތަށް ފާސްކުރެވުނު މީހުން އެކަމާ ވަރަށް ބޮޑަށް ޝަކުވާ ކޮށްފައިވެ އެވެ. މި މައްސަލަ ގާނޫނު ހަދާ މަޖިލީހާ ހިސާބަށް ވެސް ދިޔަ އެވެ.\nމަސްތުވާތަކެއްޗާއި ގޮވާ ތަކެތި ފަދަ އެއްޗެހި ދެނެގަތުމަށް ކުއްތާ ބޭނުންކުރުމަށް ބާރުއަޅާ މީހުން ބުނަނީ ކުއްތާގެ އިޝާރާތަށް ފާސްކުރާ ކޮންމެ ފަހަރަކު ކާމިޔާބުވާން ނުޖެހޭ ކަމަށާއި ކާމިޔާބުވާ ފަހަރަށް ވުރެ ނުވާ ފަހަރު ގިނަވުމަކީ ވެސް މައްސަލައެއް ނޫން ކަމަށެވެ. މިކަމާ ބެހޭ އެކި ދިރާސާތަކުގައި ޖުމްލަކޮށް ބުނެފައި ވަނީ ކުއްތާ އަކީ ވަހުގެ ހިއްސު އާދަޔާ ހިލާފަށް ވަރުގަދަ އެއްޗަކަށް ވުމުން، ވެހިކަލެއްގައި ނުވަތަ މީހެއްގެ އަތުގައި މަސްތުވާއެއްޗެއް ކިރިޔާ ހޭކިލާފައި ހުއްޓަސް ކުއްތާ އަށް އެނގޭތީ އެކަމަށް އިޝާރާތް ދެނީ ކަމަށެވެ. ނަމަވެސް މިފަދަ ހާލަތެއްގައި ކުއްތާ އަށް އެނގުނަސް އިންސާނަކަށް އެކަން ދެނެގަތުމުގެ ގާބިލްކަން ނެތުމަކީ ކުއްތާގެ ބޭނުން ނެތުން ނޫން ކަމަށް ބުނެފައިވެ އެވެ.\nމިހެންވެ ކުއްތާގެ ބޭނުންތެރިކަމާ ބެހޭ ގޮތުން ބުނަނީ ކުއްތާގެ ފަރާތުން ސަމާލު ކަމަށް ގެންނަ މީހުންނާއި ތަންތަން ފާސް ކުރުމަކީ ކުރަންޖެހޭ ކަމެއް ކަމަށާއި ކުއްތާ އަށް އޮޅުވާލެވޭނީ މަދު ފަހަރަކު ކަމަށެވެ. އެކަމަކު ކުއްތާ އާއި ކުއްތާ ގެންގުޅޭ މީހުން މިކަމާ ގުޅޭ ތަމްރީންތައް ވަރަށް ރަނގަޅަށް ހެދުމަކީ މިކަން ކާމިޔާބު ކުރުމަށް އޮތް މަގެވެ. އެއް ތަޖުރިބާކާރަކު ބުނެފައި ވަނީ ކުއްތާއެއް އޮވެ އެކަމަކު އޭގެ ބޭނުމެއް ނުހިފުމުގެ މާނަ އަކީ ކުއްތާ ނުވަތަ ކުއްތާ ގެންގުޅޭ މީހާ ރަނގަޅަށް ތަމްރީން ވެފައި ނެތުން ކަމަށެވެ. ކުއްތާގެ ގާބިލްކަން ނެތުމެއް ނޫނެވެ.\nމަސްތުވާތަކެތީގެ މައްސަލަ ހައްލުކުރަން ކުރެވެން ހުރި ހުރިހާ ކަމެއް ވެސް ކުރަން ޖެހެ އެވެ. ކުއްތާ ގެނެސްގެން ވިޔަސް ކާމިޔާބެއް ހޯދިއްޖެ ނަމަ މުޖުތަމައުގެ އަމާންކަން އަނބުރާ ހޯދުމަށް އުންމީދެއް އާވެގެން ދާނެ އެވެ.\nމިފްކޯ ފަހަށްލައި މަސްވެރިން މާ ކުރީގައި!\nކުދި ގެސްޓް ހައުސްތަކަކަށް ނުތެދުވެވުނު!


Jahaamuguri Juice ge Faidhaa ingey tha ? | Saaim\nJahaamuguri Juice ge Faidhaa ingey tha ?\nPosted on 2021 February5by saaim\nހުޅުމާލޭގައި ހުރި ރެސްޓޯރެންޓެއްގެ މެނޫގައި، ތާޒާ ޖޫހުގެ ގޮތުގައި، ލިބެންހުރި ޖޫސްތަކުގެ ތެރޭގައި “ބެއެލް ފުރުޓް ޖޫސް” ކިޔާ ޖޫހެއް ލިބެންހުއްޓެވެ.\nމިއީ ކޮންކަހަލަ މޭވާ އަކުން ތައްޔާރުކުރާ ޖޫހޭއްތޯ؟ އެތަނުގެ އިސްމީހަކާއި ސުވާލް ކޮށްލީމެވެ. އެނާ ބުނިގޮތުގައި އެއީ ލަންކާއިން ގެނެސްފައިވާ ވަރަށް ހަށިގަނޑަށް ފައިދާ ހުރި މޭވާއެއް ކަމަށެވެ. ކޮންމެ އަކަސް މި މޭވައިން ތައްޔާރުކުރި ޖޫހުގެ އަޖުމަ ބަލައިފީމެވެ. މިޖޫހުގައި ދެނީ، އަތަ ޖޫހުގައި ދޭފަދަ ރަހައެކެވެ.\nގެއަށް އައިސް ކުޑަކޮށް މިމޭވާ އާއި ބެހޭގޮތުން ހޯދުންތަކެއް ހޯދާލިއިރު، މި މޭވާ އަށް ދިވެހިން ކިޔަނީ “ޖަހާމުގުރި” އެވެ. ކުރިން އަހަންނަކަށް އެއީ މޭވާއަކަށް ކިޔާ ނަމެއް ކަމެއް ނޭގެއެވެ. އެހެން ނަމަވެސް ހިސާބު ގަނޑުގައި ހުންނަ ގެއަކަށް އެނަން ކިޔާތީވެ، ” ޖަހާމުގުރި” އަކީ އަހަންނަށް އެހާ ބީރައްޓެހި ނަމަކަށް ނުވިއެވެ. އެހެން ނަމަވެސް މައޫލޫމާތުގެ ކޮށިކަމުން ކުރިން އެއީ މޭވާއެއް ކަމެއް ނޭގެއެވެ. ސިފަ ވެފައިވަނީ މީހުންގެ ގައިގާ ތަޅަން ގެންގުޅޭ މުގުރެއް ކަމަށެވެ.\nޖަހާމުގުރި ޖޫހުގެ ސިއްޙީ ބައެއް ފައިދާތަކަށް ބަލާލާއިރު، މި ޖޫސް ބުއިމުގެ ސަބަބުން ހިތުގެ ބަލިތަކާއި، ކޮލެސްޓްރޯލް،ހަކުރުބަލި އަދި ގޭހުގެ ކަންތަކަށް ލުއެއް، ލިބިގެން ދާކަމަށް ވެއެވެ. މީގެ އިތުރުންވެސް ޔޫރިން އިންފެކްޝަނަށް ލުއެއް، ލިބުން ފަދަ އެތަކެއް ސިއްހީ ފައިދާތަކެއް މިޖޫހުން ލިބެއެވެ.\nThis entry was posted in News and tagged BAEL FRUIT by saaim. Bookmark the permalink.


buruniyaz: ކޭތަ ނަމާދު\nކޭތަ ނަމާދަކީ ކޮބާ؟\nކޭތަ ނަމާދަކީ އިރު ކޭތަ ހިފުމުން ނުވަތަ ހަނދު ކޭތަ ހިފުމުން ކުރުމަށް އިސްލާމް ދީނުގައި ކަނޑައަޅާފައިވާ ސުއްނަތް ނަމާދެކެވެ. މުއައްކަދު ސުއްނަތެއްގެ ގޮތުގައެވެ. މިގޮތުން އިރުކޭތަ ހިފުމުން ކުރާ ނަމާދަށް ކިޔަނީ އިރުކޭތަ ނަމާދެވެ. އަދި ހަނދުކޭތަ ހިފުމުން ކުރާ ނަމާދަށް ކިޔަނީ ހަނދުކޭތަ ނަމާދެވެ.\nމިނަމާދުގައި އޮންނަނީ ދެރަކްޢަތެވެ. އެކަމަކު އޭގެ ކޮންމެ ރަކްޢަތެއްގައި ދެރުކޫޢުއާއި ދެޤިޔާމު އެކުލެވިގެންވެއެވެ. އިމާމު ޝާފިޢީ އަލްއުއްމުގައި ވިދާޅުވެފައި ވެއެވެ. މަތިވެރި މާތް ﷲ ވަޙީކުރަށްވާފައި ވެއެވެ. وَمِنْ آيَاتِهِ اللَّيْلُ وَالنَّهَارُ وَالشَّمْسُ وَالْقَمَرُ لاَ تَسْجُدُوا لِلشَّمْسِ وَلاَ لِلْقَمَر وَاسْجُدُوا لِلَّهِ الَّذِي خَلَقَهُنَّ إنْ كُنْتُمْ إيَّاهُ تَعْبُدُونَ ، فَإِنِ اسْتَكْبَرُوا فَاَلَّذِينَ عِنْدَ رَبِّكَ يُسَبِّحُونَ لَهُ بِاللَّيْلِ وَالنَّهَارِ وَهُمْ لاَ يَسْأَمُونَ.() މާނައީ: ރޭގަނޑާއި ދުވާލާއި އިރާއި ހަނދަކީ، އެއިލާހުގެ ކުޅަނދުންވަންތަ ކަމުގެ ޢަލާމާތްތަކުގެ ތެރެއިން ޢަލާމަތެވެ. ވުމާއެކު ތިޔަބައިމީހުން އިރަށްވެސް އަދި ހަނދަށްވެސް ސަޖިދަ ނުކުރާށެވެ. ދަންނާށެވެ! ތިޔަބައިމީހުން ﷲ އަށް އަޅުކަންކުރާ ބަޔަކު ކަމުގައި ވަނީނަމަ އެތަކެތި ހެއްދެވި ފަރާތް ކަމުގައިވާ ﷲއަށް ސަޖިދަ ކުރާށެވެ! އެހެނަސް ދެނެގަތުން ހުއްޓެވެ. ތިޔަބައިމީހުން ބޮޑާވެގަތްކަމުގައި ވިއަސް ތިޔަބައިމީހުންގެ ވެރި ރަސްކަލާނގެ ޙަޟުރަތުގައި އަޅުކަމުގައި ތިބި މަލާއިކަތުން، ރެއާދުވާލު އެއިލާހަށް ތަސްބީޙަ ކިޔަމުންދެއެވެ. އަދި އެކަމުގައި އެމަލާއިކަތުން ފޫއްސެއްނުވޭމެއެވެ. މިކަމާބެހޭ ގޮތުން މިނޫންވެސް ކީރިތި ޤުރުއާނުގައި މާތް ﷲ ވަޙީކުރަށްވާފައިވާ އެތަކެއް އާޔަތެއް އިމާމު ޝާފިޢީ އަލްއުއްމުގައި ގެންނަވާފައި ވެއެވެ.\nއިމާމު ޝާފިޢީ ވިދާޅުވެފައި ވެއެވެ. މިގޮތުން އެއިލާހުގެ ކުޅަދުންވަންތަ ކަމުގެ ޢަލާމާތްތަކާއި އާޔަތްތައްކަމުގައި ކީރިތި ޤުރުއާނުގައި އެތަކެއް އެއްޗެއް ބަޔާންކުރެއްވުމާ އެކުގައި އިރާއި ހަނދު ފިޔަވައި އެހެން އެއްވެސް އެއްޗަކާ ބެހޭގޮތުން ސަޖިދައިގެ ވާހަކައެއް ﷲ އަންގަވާފައި ނުވެއެވެ. އަދި އެދޭއްޗަށް ސަޖިދަ ނުކުރުމަށްވެސް އެންގެވިއެވެ. އެހެންކަމުން އެއިން ސާބުތުވަނީ އިރާއި ހަނދުގެ ވާހަކަ ދެކެވޭއިރު ﷲ އަށް ސަޖިދަ ކުރުމަށް އެއާޔަތުން އިޝާރަތް ކުރެވޭކަން ދޭހަވާކަމަށެވެ. އަދި އިރާއި ހަނދާ ގުޅިގެން ހިނގާ ޙާދިޘާއަކާ ގުޅިގެން ނަމާދު ކުރަން އަންގަވާފައި އޮންނަ ކަމެވެ. އަދި ހަމައެހެންމެ މިދެ މަޚްލޫޤުންނަށް ސަޖިދަ ނުރުމަށް އެންގެވި އެންގެވުމުން އެހެން އެއްވެސް އެއްޗަކަށްވެސް އަޅުކަން ނުކުރުމަށް އަންގަވާފައި ވާކަންވެސް މިއާޔަތުން ސާބިތުވާން އޮތްކަމެކެވެ. ދަންނާށެވެ! މިކަމާގުޅިގެން رَسُولُ اللَّهِ صَلَّى اللَّهِ عَلَيْهِ وَسَلَّمَ ގެ ސުއްނަތުން އިރުކޭތަ ހިފާއިރުގައްޔާއި ހަނދުކޭތަ ހިފާއިރުގައި ނަމާދު ކުރުމަށް ވަނީ އަންގަވާފައެވެ. މިކަމުން ތިމަން ކަލޭގެފާނަށް ދެމާނައެއް އެބަ އަންގައިދެއެވެ. ފުރަތަމަ މާނައަކީ މިދޭތީންކުރެ އެއްޗެއް ކޭތަ ހިފައިފި ކަމުގައި ވަނީނަމަ ނަމާދު ކުރުމަށާއި، ﷲގެ ކުޅަދުންވަންތަ ކަމުގެ ނިޝާންތަކުގެ ތެރެއިން އެނޫން އެއްވެސް ނިޝާނަކާ ގުޅިގެން މިގޮތަށް ނަމާދު ކުރުމަށް އަމުރު ނުކުރަށްވާ ކަމެވެ. އެހެނީ އެއިން އެއްޗަކާ ގުޅޭގޮތުން ނަމާދު ކުރުމަކަށް މާތް ﷲ އަންގަވާފައި ނެތީއެވެ. އަނެއްކަމަކީ ނަމާދަކީ މާތް ﷲ އަށް ކިޔަމަންގަތުމެއް ކަމުގައި ވެފައި، އެކަން ކޮށްފި މީހާއަށް ﷲގެ ޙަޟުރަތުން ދަރުމައާއި ސަވާބުލިބޭ ކަމެއްކަން ސާބިތުވުމެވެ.\nކުރީން ބުނެވިދިޔަ ފަދައިން އިމާމު ޝާފިޢީއާއި އެނޫންވެސް ބައެއް ބޭކަލުންގެ އަރިހުގައި ކޭތަ ނަމާދުގެ ކޮންމެ ރަކްޢަތެއްގައި ދެރުކޫޢާއި ދެޤިޔާމު އޮވެއެވެ. މިހެން މިކަން އޮތްކަމުގައި ވިއަސް ބައެއް ބޭކަލުން ދެކެވަޑައިގަންނަވާ ގޮތުގައި ކޭތަނަމާދުވެސް ޢާއްމު ނަމާދަކާ ތަފާތުވުމެއް ނޯވެއެވެ. އަދި ބައެއް ބޭކަލުން ދެކެވަޑައިގަންނަވާ ގޮތުގައި ތިން ރުކޫޢާއި ތިންޤިޔާމު އޮންނަ ކަމަށްވެސް ވެއެވެ. އެހެނެއްކަމަކު މިކަމުގައި އައުލާގޮތަކީ އަދި ދީނުގެ ގިނަ ދަންނަބޭކަލުން ބުރަވެ ވަޑައިގަންނަވަނީ އެއީ ދެރަކްޢަތް ނަމާދު ކަމަށާއި ކޮންމެ ރަކްޢަތެއްގައި ދެރުކޫޢުއާއި ދެޤިޔާމު އޮންނަ ކަމަށެވެ.\nކޭތަނަމާދު ކުރާނެ ގޮތް:\nކޭތަ ނަމާދުގައި އޮންނީ ދެރަކްޢަތެވެ. ނަމާދު ކުރާނީ ޖަމާޢަތުގައެވެ. ކޮންމެ ރަކްޢަތެއްގައި ދެޤިޔާމާއި ދެރުކޫޢު އޮންނާނެއެވެ. އަދި އިޢުތިދާލަކާއި ދެސަޖިދަ އޮންނެއެވެ. ސަލާމް ދޭނީ އައްތަޙިއްޔާތަށް ފަހުގައެވެ. ފުރަތަމަ ރަކްޢަތުގައި އަޢޫޛު ކިޔައި ސޫރަތުލްފާތިޙާ ކިޔެވުމަށްފަހު ޤުރުއާނުން ސޫރަތެއް ކިޔަވާނީއެވެ. ދެން ރުކޫޢަށް ދާނީއެވެ. ދެން اَللَّهُ أَكْبَرُ ކިޔާފައި، ރުކޫޢުން ތެދުވެ ހަށަން ބަންނާނީއެވެ. އަދި އަލުން ސޫރަތުލްފާތިޙާ ކިޔަވައި ކުރީގައި ގެންދިޔަ ގޮތަށް ޤުރުއާން ކިޔަވާނީއެވެ. އެއަށްފަހު ރުކޫޢުކޮށް އިޢުތިދާލަށް ތެދުވާނީއެވެ. ސަޖިދަ ކުރުމަށްފަހު މިމޭރުމުން ދެވަނަ ރަކްޢަތަށް އިނދެ، އައްތަޙިއްޔާތު ކިޔައި ސަލާމް ދޭނީއެވެ.\nފުރަތަމަ ރަކްޢަތުގެ ފުރަތަމަ ޤިޔާމު ދިގުކުރާނީ ބަޤަރާ ސޫރަތުގެ މިންވަރަށެވެ. އަދި ދެވަނަ ޤިޔާމުގައި ކިޔަވާނީ ބަޤަރާ ސޫރަތުގެ 200 އާޔަތުގެ މިންވަރަށެވެ. ތިންވަނަ ޤިޔާމު ދިގުކުރާނީ ބަޤަރާ ސޫރަތުގެ 150 އާޔަތުގެ މިންވަރަށެވެ. ހަތަރުވަނަ ޤިޔާމު ދިގުކުރާނީ 100 އާޔަތުގެ މިންވަރަށެވެ.() ރުކޫޢަށް ބަލާއިރު ފުރަތަމަ ރުކޫޢުގައި ތަސްބީޙަ ކިޔާނީ ބަޤަރާ ސޫރަތުގެ 100 ވަރަކަށް އާޔަތް ކިޔެވޭހާ މިންވަރަށެވެ. ދެވަނަ ރުކޫގައި 80 އާޔަތުގެ މިންވަރަށެވެ. ތިންވަނަ ރުކޫޢުގައި 70 އާޔަތުގެ މިންވަރަށެވެ. އަދި ހަތަރުވަނަ ކުރޫޢުގައި 50 އާޔަތުގެ މިންވަރަށެވެ. އިޢުތިދާލާއި ސަޖިދަތަކާއި ދެސަޖިދަ ދެމެދު އިނުމާއި އައްތަޙިއްޔާތުގައި ދިގުކުރުމެއް ނޯންނަ ކަމަށް އިމާމު ރާފިޢީގެ ކިބައި އައިސްފައި ވެއެވެ. ނަމަވެސް ޝާފިޢީ މަޛްހަބުގައި އެންމެ ޞައްޙަ ގޮތަކީ އަދި ޞައްޙަ ގިނަ ޙަދީޘުތަކާ އެއްގޮތްވާ ގޮތަކީވެސް ރުކޫޢާ އެއް މިންވަރަކަށް އިޢުތިދާލާއި ސަޖިދަ ދިގުކުރުމަށެވެ. މިގޮތުން ފުރަތަމަ ސަޖިދަ އޮންނާނީ ފުރަތަމަ ރުކޫޢާ އެއް މިންވަރަށެވެ. އަދި ދެވަނަ ސަޖިދަ ދެވަނަ ރުކޫޢާ އެއް މިންވަރަށެވެ. ތިންވަނަ ސަޖިދަ ތިންވަނަ ރުކޫޢާ އެއް މިންވަރަކަށް، ހަތަރުވަނަ ސަޖިދަ ހަތަރުވަނަ ރުކޫޢާ އެއްމިންވަރަކަށް ދިގުކުރުން ސުއްނަތްވެގެންވާ ކަމަށެވެ. މިއީ އިމާމު އިބްނު ޞަލާޙާއި އިމާމު ނަވަވީ ބުރަވެ ވަޑައިގަންނަވާ ގޮތެވެ. އިމާމު ޝާފިޢީ ވިދާޅުވެފައި ވެއެވެ. މަތީގައި ބަޔާންވެދިޔަ ގޮތަކީ އެންމެ އައުލާގޮތް ކަމުގައި ވިއަސް އެގޮތަށް ދިގުނުކޮށް އެމަޤާމުތަކުގެ ވަގުތަށް އުނިއިތުރު ގެނައުމަކީވެސް ހުއްދަވެގެންވާ ކަމެކެވެ.\nއިމާމު ޝާފިޢީ ވިދާޅުވެފައި ވެއެވެ. ކޭތަ ނަމާދު ކުރުން އޮންނަނީ ޖަމާޢަތުގައެވެ. ޢަބްދުﷲ އިބްނު ޢައްބާސްގެ އަރިހުން އިމާމު ޝާފިޢީ ރިވާކުރަށްވާފައި ވެއެވެ. އެކަލޭގެފާނު ވިދާޅުވިއެވެ. "كَسَفَتْ الشَّمْسُ عَلَى عَهْدِ رَسُولِ اللَّهِ -صَلَّى اللَّهُ عَلَيْهِ وَسَلَّمَ- فَصَلَّى رَسُولُ اللَّهِ -صَلَّى اللَّهُ عَلَيْهِ وَسَلَّمَ- وَالنَّاسُ مَعَهُ فَقَامَ قِيَامًا طَوِيلاً قَالَ نَحْوًا مِنْ قِرَاءَةِ سُورَةِ الْبَقَرَةِ قَالَ ثُمَّ رَكَعَ رُكُوعًا طَوِيلاً ثُمَّ رَفَعَ فَقَامَ قِيَامًا طَوِيلاً، وَهُوَ دُونَ الْقِيَامِ اْلأَوَّلِ ثُمَّ رَكَعَ رُكُوعًا طَوِيلاً، وَهُوَ دُونَ الرُّكُوعِ اْلأَوَّلِ ثُمَّ سَجَدَ ثُمَّ قَامَ قِيَامًا طَوِيلاً، وَهُوَ دُونَ الْقِيَامِ اْلأَوَّلِ ثُمَّ رَكَعَ رُكُوعًا طَوِيلاً، وَهُوَ دُونَ الرُّكُوعِ اْلأَوَّلِ ثُمَّ رَفَعَ ثُمَّ قَامَ قِيَامًا طَوِيلاً، وَهُوَ دُونَ الْقِيَامِ اْلأَوَّلِ ثُمَّ رَكَعَ رُكُوعًا طَوِيلاً، وَهُوَ دُونَ الرُّكُوعِ اْلأَوَّلِ ثُمَّ سَجَدَ ثُمَّ انْصَرَفَ، وَقَدْ تَجَلَّتْ الشَّمْسُ فَقَالَ: إنَّ الشَّمْسَ، وَالْقَمَرَ آيَتَانِ مِنْ آيَاتِ اللَّهِ لاَ يَخْسِفَانِ لِمَوْتِ أَحَدٍ، وَلاَ لِحَيَاتِهِ فَإِذَا رَأَيْتُمْ ذَلِكَ فَاذْكُرُوا اللَّهَ قَالُوا يَا رَسُولَ اللَّهِ رَأَيْنَاكَ قَدْ تَنَاوَلْتَ فِي مَقَامِكَ هَذَا شَيْئًا ثُمَّ رَأَيْنَاكَ كَأَنَّك تَكَعْكَعْت فَقَالَ: إنِّي رَأَيْتُ الْجَنَّةَ أَوْ أُرِيتُ الْجَنَّةَ فَتَنَاوَلْتُ مِنْهَا عُنْقُودًا، وَلَوْ أَخَذْتُهُ لأَكَلْتُمْ مِنْهُ مَا بَقِيَتْ الدُّنْيَا، وَرَأَيْتُ أَوْ أُرِيتُ النَّارَ فَلَمْ أَرَ كَالْيَوْمِ مَنْظَرًا وَرَأَيْتُ أَكْثَرَ أَهْلِهَا النِّسَاءَ فَقَالُوا: لِمَ يَا رَسُولَ اللَّهِ؟ قَالَ بِكُفْرِهِنَّ() قِيلَ: أَيَكْفُرْنَ بِاللَّهِ؟ قَالَ: يَكْفُرْنَ الْعَشِيرَةَ وَيَكْفُرْنَ الْإِحْسَانَ لَوْ أَحْسَنْتَ إلَى إحْدَاهُنَّ الدَّهْرَ ثُمَّ رَأَتْ مِنْكَ شَيْئًا قَالَتْ: مَا رَأَيْتُ مِنْكَ خَيْرًا قَطُّ".\nމާނައީ: رَسُولُ اللَّهِ صَلَّى اللَّهُ عَلَيْهِ وَسَلَّمَ ގެ ދުވަސްވަރުގައި އިރުކޭތަ ހިފިއެވެ. ކީރިތި ރަސޫލާ އަޞްޙާބު ބޭކަލުންނާއެކު ކޭތަ ނަމާދު ވަރަށް ދިގުކޮށް ކުރެއްވިއެވެ. އެއީ ޤިޔާމުގައި ގާތްގަނޑަކަށް ބަޤަރާ ސޫރަތް ކިޔެވޭހާ މިންވަރަށެވެ. އެކަލޭގެފާނު ވިދާޅުވެފައި ވެއެވެ. ދެން ކައުއިތުރު ރަސޫލާ ރުކޫޢަތް ވަޑައިގަތެވެ. ރުކޫޢުވެސް ޤިޔާމާ އެއްވަރަކަށް ދިގުކުރެއްވިއެވެ. ދެން ތެދުވެ ވަޑައިގަތެވެ. މިޤިޔާމުވެސް ދިގުކޮށް ކުރެއްވިއެވެ. އެކަމަކު ކުރީގެ ޤިޔާމަށްވުރެން ކުރެވެ. ދެން ދެވަނަ ފަހަރަށް ރުކޫޢަށް ވަޑައިގަތެވެ. މިރުކޫޢު ކުރީގެ ރުކޫޢަށްވުރެން ކުރެވެ. ދެން ސަޖިދަކުރަށްވައި ދެވަނަ ރަކްޢަތަށް ދެތުވެ ވަޑައިގެން ދިގުކޮށް ޤިޔާމު ކުރެއްވިއެވެ. މިޤިޔާމު ފުރަތަމަ ޤިޔާމަށްވުރެން ކުރެވެ. ދެން ރުކޫޢަށް ވަޑައިގަތެވެ. މިރުކޫޢުވެސް ކުރީގެ ރުކޫޢަށްވުރެން ކުރެވެ. ދެން ވަޑައިގަތީ ސަޖިދައަށެވެ. އެއަށްފަހު ދެވަނަ ރަކްޢަތުގައި ޤިޔާމު ކުރެއްވުމަށްފަހު ރުކޫޢަތް ވަޑައިގަތެވެ. ރުކޫޢުވެސް ޤިޔާމާ އެއްވަރަކަށް ދިގުކުރެއްވިއެވެ. ދެން ތެދުވެ ވަޑައިގަތެވެ. މިޤިޔާމުވެސް ދިގުކޮށް ކުރެއްވިއެވެ. އެކަމަކު ކުރީގެ ޤިޔާމަށްވުރެން ކުރެވެ. ދެން ދެވަނަ ފަހަރަށް ރުކޫޢަށް ވަޑައިގަތެވެ. މިރުކޫޢު ކުރީގެ ރުކޫޢަށްވުރެން ކުރެވެ. ދެން ސަޖިދަކުރަށްވައި، މިގޮތަށްގޮސް ނަމާދުން ނިންމަވާލެއްވިއެވެ. އެހިނދު ކޭތަ ވީއްލުމުން އިރުވަނީ ސާފުވެ، ފާޅުވެފައެވެ. އެއަށްފަހު رَسُولُ اللَّهُ صَلَّى اللَّهِ عَلَيْهِ وَسَلَّمَ މީސްތަކުންނާ މުޚާޠަބުކުރަށްވައި ޙަދީޘު ކުރެއްވިއެވެ. ދަންނާށެވެ! އިރާއި ހަނދާއި މިދޭއްޗަކީ ﷲގެ ކުޅަދުންވަންތަ ކަމުގެ ތެރެއިންވާ ހެކިތަކެވެ. އެދެތަރި ކޭތަ ހިފަނީއަކީ މީހެއްގެ މަރަކާ ގުޅިގެނެއް ނޫނެވެ. އަދި މީހަކު އުފަންވުމާއި މީހެއްގެ ދިރިއުޅުމާ ގުޅުން ހުރެގެނެއްވެސް ނޫނެވެ. ވުމާއެކު ކޭތަ ހިފާފައިވާ ތަނެއް ތިޔަބައި މީހުންނަށް ފެނިއްޖެނަމަ ﷲ ހަނދުމަ ކުޅައުމަށް އަވަސް ވެގަންނާށެވެ! އެހިނދު އަޞްޙާބު ބޭކަލުން ދެންނެވިއެވެ. އޭ ﷲގެ ރަސޫލާއެވެ! ކަލޭގެފާނު ނަމާދުގެ ތެރޭގައި ކުރިއަށް ޖެހިވަޑައިގަންނަވާ ތަނާއި ފަހަތަށް ޖެހިވަޑައިގަންނަވާ ތަނާއި ކޮންމެވެސް އެއްޗެއް ފަރީކުޅުއްވިތަންވެސް ތިމަންމެނަށް ފެނުނެވެ. އިތުރު އެކަލޭގެފާނުން ޙަދީޘު ކުރެއްވިއެވެ. ތިމަން ކަލޭގެފާނަށް ސުވަރުގެ ދައްކާލެވުނެވެ. އެތަނުން ތިމަންކަލޭގެފާނު މޭބިސްކަދުރު ކޯންޏެއް ފަރީކުޅުއްވީމެވެ. އެއިން އެއްޗެއް ތިމަންކަލޭގެފާނު ގެންނެވިނަމަ އެއެއްޗަކުން ތިޔަބައިމީހުން ކައި ހެދީމުހެވެ. އޭރުން އެއެއްޗެއް ދުނިޔެއިން ފަނާވެގެނެއް ނުދާނެއެވެ. ހަމައެހެންމެ ތިމަންކަލޭގެފާނަށް ނަރަކަވެސް ދައްކާލެވުނެވެ. ތިމަންކަލޭގެފާނަށް މިއަދު މިފެނުނު ކަހަލަ މަންޒަރެއް މީގެ ކުރީން ފެނިވަޑައިގެންފައެއް ނުވެއެވެ. އަދި އެވަގުތު ތިމަން ކަލޭގެފާނަށް ނަރަކައިގައި އެންމެ ގިނަ ބަޔަކަށް ފެނިވަޑައިގަތީ އަންހެނުންނެވެ.() އެހިނދު މީހަކު ދެންނެވިއެވެ.() އޭ ﷲގެ ރަސޫލާއެވެ. އޭގެ ސަބަބަކީ ކޮބައިތޯއެވެ؟ ޙަދީޘު ކުރެއްވިއެވެ. އެއީ އެކަނބަލުންގެ ކުފްރާހުރެއެވެ. އެމީހާ ދެންނެވިއެވެ. އެކަނބަލުން ﷲ އަށް ކުފްރުވެރި ވަނީތޯއެވެ؟ ޙަދީޘު ކުރެއްވިއެވެ. ނޫނެވެ. ޢާއިލާއަށް ނާޝުކްރީވަނީއެވެ.() އަދި ލިބިފައިވާ އިޙްސާންތެރިކަމަށް ނާޝުކްރީވަނީއެވެ. މިހެނީ މީހަކު އެއިން ކަނބަލަކަށް މުޅި ޢުމުރުގައި އިޙްސާންތެރިވަމުން ގޮސްފައި، ހަމަ ކިރިޔާވެސް ހިތްހަމަނުޖެހޭ ކަމަކާ ދިމާވާއިރަށް ދުވަހަކުވެސް ހެވެއްނުލިބޭ ކަމަށް ދެކެންފަށާނެއެވެ.()\nއިމާމު ޝާފިޢީ ވިދާޅުވެފައި ވެއެވެ. ކޭތަ ނަމާދަށް ފަހު رَسُولُ اللَّهُ صَلَّى اللَّهِ عَلَيْهِ وَسَلَّمَމީސްތަކުންނާ މުޚާޠަބު ކުރަށްވައި ނަޞީޙަތް ދެއްވިވާހަކަ އިބްނު ޢައްބާސް ވިދާޅުވެފައި އޮތް އޮތުން، ދަލީލުކޮށްދެނީ އެކަލޭގެފާނު ކޭތަ ނަމާދަށްފަހު ޚުޠުބާ ދެއްވިކަމެވެ. ހަމަ އެހެންމެ އެއިން ދަލީލުކޮށްދޭ އަނެއް ކަމަކީ ފަރުޟު ނަމާދަށް އޮންނަ ފަރުޟު ޚުޠާބާއާއި ސުއްނަތް ނަމާދަށް އޮންނަ ސުއްނަތް ޚުޠުބާއާ ދެމެދު ތަފާތެއް އޮންނަ ކަމެވެ. މިގޮތުން ހުކުރު ނަމާދުގެ ޚުޠުބާ އޮންނަނީ ނަމާދުގެ ކުރީންނެވެ. އެއީ ފަރުޟަކަށް ވާތީއެވެ. ކޭތަނަމާދުގެ ޚުޠުބާ އޮންނާނީ ނަމާދުގެ ފަހުންނެވެ. އެއީ ޚުޠުބާ ދިނުން ސުއްނަތަކަށް ވާތީއެވެ. އެހެންކަމުން އިސްތިސްޤާ ނަމާދުގެ ޚުޠުބާއާއި ޢީދު ނަމާދުގެ ޚުޠުބާއާއި މިފަދަ އެންމެހައި ސުއްނަތް ނަމާދަށް އޮންނަ ޚުޠުބާ އޮންނަނީ ނަމާދުކޮށް ނިމިގެންނެވެ.\nހަމައެއާއެކު އިރު ކޭތަ ނަމާދާ އެއްގޮތަށް ހަނދުކޭތަ ނަމާދުވެސް ކުރުމަށް رَسُولُ اللَّهِ صَلَّى اللَّهُ عَلَيْهِ وَسَلَّمَ އަމުރަށްވާފައިވާ ކަމަށް އިބްނު ޢައްބާސް ވިދާޅުވެފައިވާ ވުމާއި އިރުކޭތަ ނަމާދުގައި رَسُولُ اللَّهِ صَلَّى اللَّهُ عَلَيْهِ وَسَلَّمَ ގެ ޢަމަލުފުޅުން ނަމާދުގެ ރުކޫޢުތަކާއި ޤިޔާމުތަކާއި ޛިކުރުކުރުން ސާބިތުވާ ވުމަކީ، ހަނދުކޭތަ ނަމާދުވެސް ހަމަ އެގޮތަށް ކުރުން ސުއްނަތެއް ކަމުގެ ދަލީލުކޮށްދޭ ކަމެކެވެ. އަދި ހަމައެހެންމެ މިގޮތަށް ޛިކުރުކުރުމާމެދު އިމާމު ސުފްޔާނުއްޘައުރީގެ އަރިހުންވެސް ސާބިވާން އެބައޮތެވެ. އެއީ އެކަލޭގެފާނު ރިވާކުރަށްވާފައިވާ އަބޫމަސްޢޫދުލް އަންޞާރީގެ މިރިވާޔަތެވެ. އެޙަދީޘުގައި މިފަދައިން އައިސްފައި ވެއެވެ.\nانْكَسَفَتْ الشَّمْسُ يَوْمَ مَاتَ إبْرَاهِيمُ بْنُ رَسُولِ اللَّهِ -صَلَّى اللهُ عَلَيْهِ وَسَلَّمَ- فَقَالَ رَسُولُ اللَّهِ -صَلَّى اللَّهُ عَلَيْهِ وَسَلَّمَ- إنَّ الشَّمْسَ وَالْقَمَرَ آيَتَانِ مِنْ آيَاتِ اللَّهِ لاَ يَنْكَسِفَانِ لِمَوْتِ أَحَدٍ، وَلاَ لِحَيَاتِهِ فَإِذَا رَأَيْتُمْ ذَلِكَ فَافْزَعُوا إلَى ذِكْرِ اللَّهِ، وَإِلَى الصَّلاَةِ. މާނައީ: رَسُولُ اللَّهِ صَلَّى اللَّهُ عَلَيْهِ وَسَلَّمَ ގެ ދަރިކަލުން އިބްރާހީމުގެފާނުން އަވަހާރަވީ ދުވަހު އިރުކޭތަ ހިފިއެވެ. އިތުރު އެކަލޭގެފާނު ޙަދީޘު ކުރެއްވިއެވެ. އިރާއި ހަނދާއި މިދޭއްޗަކީ ﷲގެ ކުޅަދުންވަންތަ ކަމުގެ ތެރެއިންވާ ހެކިތަކެވެ. އެދެތަރި ކޭތަ ހިފަނީއަކީ މީހެއްގެ މަރަކާ ގުޅިގެނެއް ނޫނެވެ. އަދި މީހަކު އުފަންވުމާއި މީހެއްގެ ދިރިއުޅުމާ ގުޅުން ހުރެގެނެއްވެސް ނޫނެވެ. ވުމާއެކު ކޭތަ ހިފާފައިވާ ތަނެއް ތިޔަބައި މީހުންނަށް ފެނިއްޖެނަމަ ﷲ ހަނދުމަ ކުޅައުމަށާއި ނަމާދު ކުރުމަށް އަވަސް ވެގަންނާށެވެ! މިޙަދީޘު ރިވާކުރެއްވުމަށްފަހު އިމާމު ޝާފިޢީ ވިދާޅުވެފައި ވެއެވެ. މިޙަދީޘުގައިވެސް رَسُولُ اللَّهِ صَلَّى اللَّهُ عَلَيْهِ وَسَلَّمَ ވަނީ ނަމާދު ކުރުމާއި ޛިކުރުމާއި ދެކަން އެކުއެކީ ކުރުމަށް އަމުރު ކުރަށްވާފައެވެ.\nދެން އެއަށްފަހު އިމާމު ޝާފިޢީ އަލްޙަސަނުލްބަޞަރީގެ އަރިހުން އިބްނު ޢައްބާސްގެ މިޢަމަލުފުޅުވެސް ރިވާކުރެއްވިއެވެ. (إنَّ الْقَمَرَ انْكَسَفَ، وَابْنُ عَبَّاسٍ بِالْبَصْرَةِ فَخَرَجَ ابْنُ عَبَّاسٍ فَصَلَّى بِنَا رَكْعَتَيْنِ فِي كُلِّ رَكْعَةٍ رَكْعَتَانِ ثُمَّ رَكِبَ فَخَطَبَنَا فَقَالَ: إنَّمَا صَلَّيْتُ كَمَا رَأَيْتُ رَسُولَ اللَّهِ -صَلَّى اللَّهُ عَلَيْهِ وَسَلَّمَ- يُصَلِّي قَالَ، وَقَالَ: إنَّ الشَّمْسَ، وَالْقَمَرَ آيَتَانِ مِنْ آيَاتِ اللَّهِ لاَ يَخْسِفَانِ لِمَوْتِ أَحَدٍ، وَلاَ لِحَيَاتِهِ فَإِذَا رَأَيْتُمْ شَيْئًا مِنْهُمَا كَاسِفًا فَلْيَكُنْ فَزَعُكُمْ إلَى اللَّهِ). މާނައީ: އިބްނު ޢައްބާސް ބަޞަރާގައި އުޅުއްވަނިކޮށް ހަނދުކޭތަ ހިފިއެވެ. އެކަލޭގެފާނު ތިމަންމެނާއެކު އިމާމުވެ ދެރަކްޢަތް ނަމާދު ކުރެއްވިއެވެ. ކޮންމެ ރަކްޢަތެއްގައި ދެރުކޫޢު އޮތެވެ. ދެން ސަވާރީއަށް ސަވާރުވެ ތިމަންމެނާ މުޚާޠަބުކޮށް ޚުޠުބާ ދެއްވިއެވެ. އަދި ވިދާޅުވިއެވެ. ތިމަންކަލޭގެފާނު ނަމާދު މިކުރެއްވީ رَسُولُ اللَّهِ صَلَّى اللَّهُ عَلَيْهِ وَسَلَّمَ ނަމާދު ކުރަށްވާއިރު ތިމަންކަލޭގެފާނު ދެކެވަޑައިގަންނަވާ ގޮތަށެވެ. ޚުޠުބާގައި އެކަލޭގެފާނު މިފަދައިން ޙަދީޘުކުރަށްވާފައި ވެއެވެ. އިރާއި ހަނދާއި މިދޭއްޗަކީ ﷲގެ ކުޅަދުންވަންތަ ކަމުގެ ތެރެއިންވާ ހެކިތަކެވެ. އެދެތަރި ކޭތަ ހިފަނީއަކީ މީހެއްގެ މަރަކާ ގުޅިގެނެއް ނޫނެވެ. އަދި މީހަކު އުފަންވުމާއި މީހެއްގެ ދިރިއުޅުމާ ގުޅުން ހުރެގެނެއްވެސް ނޫނެވެ. ވުމާއެކު އެދެތަރިން ކުރެ ތަރިއެއް ކޭތަ ހިފާފައިވާ ތަނެއް ތިޔަބައި މީހުންނަށް ފެނިއްޖެނަމަ ﷲ ގެ ޙަޟުރަތަށް ކުއްތަންވާން އަވަސް ވެގަންނާށެވެ!\nހަމަ މިމޭރުމުން އިރުކޭތައާބެހޭ ރިވާޔަތްތަކެއް އިމާމު މާލިކުގެ އަރިހުންވެސް އިމާމު ޝާފިޢީ ރިވާކުރަށްވާފައި ވެއެވެ. އޭގެތެރޭގައި މާތް ﷲ ރުއްސުންލެއްވި ޢާއިޝަތުގެފާނުންގެ ރިވާޔަތްތަކާއި އިބްނު ޢައްބާސްގެ ރިވާޔަތްތައް ހިމެނިގެންވެއެވެ. އެރިވާޔަތްތަކުގައިވެސް ދެރުކޫޢު ކުރެއްވި ވާހަކައާއި ބަޤަރާ ސޫރަތާ އެއްމިންވަރަށް ކިޔަވާ ވިދާޅުވިވާހަކަ އައިސްފައި ވެއެވެ. މިތާގައި ބަޤަރާ ސޫރަތޭ ވިދާޅުނުވެ، އެއާ އެއްމިންވަރަށޭ ވިދާޅުވި ވިދާޅުވުމުން ދޭހަވަނީ އިރުކޭތަ ނަމާދުގައި ކިޔެވުން އޮންނީ ސިއްރުން ކަމެވެ. އަދި އެއީ އެނަމާދަކީ ދުވާލުގެ ނަމާދަކަށް ވެފައި ބާރަށް ކިޔަވާ ވިދާޅުނުވާކަން އެގިސާބިތުވާތީ، ދުވާލުގައި ކުރެވޭ ޢާއްމު ނަމާދުގެ އުޞޫލުން އިރުކޭތަ ނަމާދުގައި ކިޔެވުން ސުއްނަތްވާނީ ސިއްރުންކަމެވެ. މިއާޚިލާފަށް ހަނދުކޭތަ ނަމާދުގައި ކިޔެވުން ސުއްނަތްވާނީ ބާރަށެވެ. އެއީ ރޭގަނޑުގެ ނަމާދުގައި ސުއްނަތްވެގެންވަނީ އެގޮތަށް ކަމަށް ވާތީއެވެ.\nކޭތަ ނަމާދުގެ ވަގުތު:\nކޭތަ ހިފީ ކޮންމެ ވަގުތެއްގައި ކަމަށްވިއަސް އެވަގުތަކު ކޭތަ ނަމާދު ކުރުން ސުއްނަތް ވާނެއެވެ. އެއީ އިރުމެދު ޖެހޭ އިރުކަމަށް ވިއަސް ނުވަތަ ޢަޞުރުފަހުން ކަމަށް ވިއަސްވެހެވެ. އަދި އެދެނަމާދުގެ ކުރިން ކަމަށް ވިއަސް ވެހެވެ. އެހެނީ رَسُولُ اللَّهِ صَلَّى اللَّهُ عَلَيْهِ وَسَلَّمَ ވަނީ ކޭތަ ހިފުމާއެކު ކޭތަ ނަމާދު ކުރުމަށް އަންގަވާފައެވެ.\nކޭތަނަމާދާއެކު އެހެން ނަމާދެއް ކުރަން ދިމާވުން:\nމިއާގުޅިގެން އިމާމު ޝާފިޢީ ވިދާޅުވެފައި ވެއެވެ. އިރު ކޭތަ ހިފީ ނަމާދެއްގެ ވަގުތު ޖެހުމާއެކު ކަމުގައިވާނަމަ ފުރަތަމަ ކޭތަ ނަމާދު ކުރާށެވެ. އަދި ކޭތަ ވީއްލާ ވަގުތު އަންދާޒާ ކުރުމަށްފަހު އެމިންވަރަށް ނަމާދު ދިގުކޮށް ކުރުމަށްފަހު ކޭތަ ނަމާދުކޮށް ނިމިގެން ޚުޠުބާ ނުދީ، ފަރުޟު ނަމާދު ކުރާށެވެ. އަދި ފަރުޟު ނަމާދުކޮށް ނިމިގެން ދެން ޚުޠުބާ ދޭށެވެ.\nކޭތަނަމާދާއެކު ހުކުރު ނަމާދު ކުރަން ދިމާވުން:\nއަދި އިރުކޭތަ ހިފީ ހުކުރު ވަގުތުގައި ކަމަށްވާނަމަ ފުރަތަމަ ކޭތަ ނަމާދު ކުރުގޮތަކަށް ކުރާށެވެ. އޭގައި ކޮންމެ ރަކްޢަތެއްގައިވެސް ސޫރަތުލްފާތިޙާއަށް ފަހު އިޚްލާޞް ސޫރަތް ފަދަ ކުރު ސޫރަތެއް ކިޔަވާށެވެ. އެއަށްފަހު ހުކުރު ޚުޠުބާ ދޭށެވެ. އެޚުޠުބާގައި ކޭތައާބެހޭ ވާހަކައާއި ހުކުރު ޚުޠުބާއަށް ބޭނުންވާ ވާހަކަ ދައްކާށެވެ. ޚުޠުބާ ދޭއިރު ނިޔަތް ގަންނާނީ ހުކުރު ޚުޠުބާ ދިނުމަށެވެ. އަދި ޚުޠުބާ ދިނުމުގައި ޢަޞުރު ނަމާދުގެ ވަގުތަށް ދަތިވާގޮތް ވެއްޖެނަމަ އަވަސްކޮށްލައިގެން ހުކުރު ނަމާދުކުރާނީއެވެ. ދެން އަޞުރު ވަގުތު ޖެހުމުން ޢަޞުރު ނަމާދު ކުރާނީއެވެ. އަދި މިގޮތަށް ހުކުރު ނަމާދުގެ ކުރިން ކޭތަ ނަމާދު ކުރުމުން ޢަޞުރު ނަމާދުގެ ވަގުތު އަތުވެދާނެ ކަމަށް ބިރުހީވާނަމަ ފުރަތަމަ ހުކުރު ނަމާދުކޮށްފައި ދެން އޮތް ވަގުތުގައި ކޭތަނަމާދު ކުރާނީއެވެ. ނަމަވެސް މިގޮތަށް ހުކުރު ނަމާދު އެޅިދާނެ ކަމުގެ ބިރު ހީވެގެން ކޭތަ ނަމާދު ފަސްކޮށްފައި ހުކުރު ކޮށްގެން ބެލިއިރު ކޭތަ ވީއްލައިފިނަމަ ދެން ކޭތަ ނަމާދު ޤަޟާކުރާނެ ކަމެއްނެތެވެ. އެހެނީ ކޭތަ ނަމާދަކީ ކޭތަ ހިފާފައި ހުންނަ ވަގުތު ކުރެވޭ ނަމާދަކަށް ވެފައި، އެނަމާދަކީ ޤަޟާކުރުން އޮންނަ ނަމާދަކަށްވެސް ނުވާތީ، އެގޮތަށް ނަމާދު ކުރުމެއް ނޯންނާނެއެވެ. މިއުޞޫލުގެ ދަށުން ކޮންމެ ފަރުޟު ނަމާދަކާ އެކުވެސް ކޭތަ ނަމާދު ކުރެވިދާނެއެވެ. އަދި ޚުޠުބާ ދެނީ ނަމާދުގެ ފަހުން ކަމުގައި ވާތީއާއި ޚުޠުބާ ދިނުމަށް ކޮންމެހެން ކޭތަ ހިފާފައި ހުރުން ލާޒިމުކަމަކަށް ނުވާތީ ފަރުޟު ނަމާދު ކުރުމަށްފަހު ވަގުތު ފާއިތުވާ ފަހުންވެސް ޚުޠުބާ ދެވިދާނެއެވެ.\nކޭތަނަމާދާއެކު އެހެން އެތަކެއް ނަމާދެއް ކުރަންޖެހުން:\nއިމާމު ޝާފިޢީ ވިދާޅުވެފައި ވެއެވެ. ކޭތަ ނަމާދާއި ޢީދު ނަމާދާއި ކަށުނަމާދާއި އިސްތިސްޤާ ނަމާދާއި މިނަމާދުތައް އެކުއެކީ ކުރަން ދިމާވެއްޖެނަމަ ފުރަތަމަ ކަށުނަމާދު ކުރާނީއެވެ. ދެންކުރަނީ ކޭތަ ނަމާދެވެ. އިސްތިސްޤާ ނަމާދު އަނެއް ދުވަހަށް ފަސްކޮށްފައި، ޢީދު ނަމާދު ކުރާނީއެވެ. އިރުމެދު ޖެހުމުގެ ކުރިން ޢީދުނަމާދު ކޮށް ނިންމަންވާނެއެވެ. އޭގެ ފަހުން ޢީދުނަމާދާއި ކޭތަނަމާދުގެ ޚުޠުބާ އެއްކޮށްލާއިގެން ދޭނީއެވެ. ޢީދު ޚުޠުބާ އިރުމެދުން ފިލުމަށްފަހުވެސް ދެވިދާނެއެވެ. އެއާ ޚިލާފަށް ހުކުރު ޚުޠުބާ ވަގުތު ފާއިތުވަންދެން ލަސްނުުކުރެވޭނެއެވެ.\nހަނދުކޭތަ ނަމާދު ކުރާނެގޮތް:\nއަދިވެސް އިމާމު ޝާފިޢީ ވިދާޅުވެފައި ވެއެވެ. މިބުނެވުނު އުޞޫލާ އެއްގޮތަށް ހަނދުކޭތަ ނަމާދާމެދުވެސް ކަންތައް ކުރާނީއެވެ. އެދެނަމާދުގެ ދެމެދުގައި ތަފާތެއް ނުވެއެވެ. ހަމައެކަނި ތަފާތަކީ ހަނދުކޭތަ ނަމާދުގައި ކިޔާވާނީ ހަރުއަޑުންނެވެ. އިރުކޭތަ ނަމާދުގައި ސިއްރުންނެވެ. ދެން އެކަލޭގެފާނު ވިދާޅުވިއެވެ. އެހެނީ ދެއެއްޗެއް އެކުއެކީ ޖަމާވާއިރު އަބަދުވަސް ކޮންމެވެސް އެކަތި ފާއިތުވެދާނެކަމުގެ ބިރު ހީވާނެއެވެ. މިގޮތަށް ފާއިތުވާނެ ކަމުގެ ބިރުހީވާއިރު އަބަދުވެސް ވިސްނަންޖެހޭނީ ވަގުތު ގޮސްގެން ފާއިތުވާ އެތި ނޭޅޭ ގޮތަކަށެވެ. މިސާލަކަށް ދަމުނަމާދު ވަގުތުގައި ކޭތަ ހިފައިފިނަމަ ފުރަތަމަ ކޭތަ ނަމާދު ކުރާށެވެ. ހަމަ އެގޮތަށް ވިތުރިއާއި ފަތިސް ނަމާދުގެ އިހު ސުއްނަތުގެ މައްޗަށް ވެސް ކޭތަ ނަމާދަށް އިސްކަން ދޭށެވެ. އެހެނީ ކޭތަނަމާދަކީ ޖަމާޢަތުގައި ކުރެވޭ ނަމާދަކަށް ވެފައި، އަނެއް ނަމާދު ތަކަކީ އެކަހެރިކޮށް ކުރަން އޮންނަ ކުރެވޭ ނަމާދުތަކެވެ. އަދި މިނަމާދުތައް ވަގުތު ފާއިތުވެއްޖަނަމަ ޤަޟާވެސް ކުރެވިދާނެއެވެ. އަދި ކޭތަ ނަމާދު ޤަޟާކުރުމެއް ނޯވެއެވެ. ހަމަ އެއާއެކު ބަޔަކަށް ނޭގި ތިއްބައި ކޭތަ ހިފާފައި ކޭތަ ވީއްލައިފި ކަމުގައި ވާނަމަ ދެނެއް ކޭތަ ނަމާދު ކުރުމެއް ނޯންނާނެއެވެ. މިއުޞޫލާ އެއްގޮތަށް ކޭތަ ނަމާދު ކުރަން ތައްޔާރުވަނިކޮށް ކޭތަ ވީއްލައިފިނަމަ ނަމާދުކުރުން ހުއްޓާލާނީއެވެ. ނަމަވެސް ނަމާދަށް ފަށައިގެން އުޅެނިކޮށް ކޭތަ ވީއްލައިފިނަމަ ނަމާދު ފުރިިހަމަގޮތުގައި ކޮށް ނިންމާނީއެވެ.\nކޭތަ ނަމާދުގެ ޚުޠުބާއަކީ ސުއްނަތެކެވެ. އޮންނަނީ ދެޚުޠުބާއެވެ. އެެހެން ޚުޠުބާތަކެކޭވެސް އެއްފަދައިން މިންބަރަށް އަރައި ފުރަތަމަ ޚުޠުބާ ދިނުމަށްފަހު ދެޚުޠުބާ ދެމެދު އިށީނދެ އިނދެ ދެން ދެވަނަ ޚުޠުބާ ދޭނީއެވެ.()\nއެންމެހައި ޚުޠުބާތަކެކޭ އެއްފަދައިން ފުރަތަމަ ޚުޠުބާގައި ﷲ އަށް ޙަމްދުކޮށް ކީރިތި ރަސޫލާގެ މައްޗަށް ޞަލަވާތް ކިޔަވައި މީސްތަކުންނަށް ހެއުކަންތައްތައް ކުރުމަށް ނަޞީޙަތްދީ ހަދާނީއެވެ. އަދި ތައުބާވުމަށާއި ފާފަތަކުން އެއްކިބާވުމަށާއި ﷲ އަށް ކުއްތަންވުމަށް ނަޞީޙަތް ދޭނީއެވެ. ޚުޠުބާ ދޭނީ ނަމާދު ކުރިތަނެއްގައެވެ. ނަމާދު ކުރުން އޮންނަނީ މިސްކިތުގައެވެ. ނަމަވެސް އެނޫން ތަނެއްގައި ކުރުމީވެސް ހުއްދަވެގެންވާ ކަމެކެވެ. ޚުޠުބާ ދިނުމަށް މޮޅު އިތުރުވެގެންވަނީ ނަމާދު ކުރިމީހެކެވެ. އެނޫންމީހަކު ޚުޠުބާ ދިނުމީ ތިމަންކަލޭގެފާނު މަކްރޫހަ ކަމެއްކަމުގައި ދެކެވަޑައިގަންނަވާ ކަމެކެވެ.\nއަންހެނާ ކޭތަނަމާދު ކުރުން:\nމިނަމާދަކީ ކުދި ރަށްތަކުގައިވެސް އަދި ދަތުރުމަތީގައިވެސް ކުރުން ސުއްނަތް ނަމާދެކެވެ. އެކަމަކު މިނަމާދު އެހެން ނަމާދަކާއެކު ޖަމާކުރުމެއް ނުވެއެވެ.\nއަންހެނާއަށް ވެސް ފިރިހެނުންނާއެކު މިސްކިތުގައި ކޭތަ ނަމާދު ކުރެވިދާނެއެވެ. ނަމަވެސް އެކަނބަލުންނަށް ގޭގައި ނުވަތަ ނަމާދު ގެއެއްގައި ހުސް އަންހެނުންގެ ޖަމާޢަތެއްގައި ނަމާދު ނުކުރެވޭނެއެވެ. އެއީ އެކަނބަލުންނަށް ޚުޠުބާ ދިނުމެއް ނޯންނާތީއެވެ. ފިރިހެނަކު އިސްކޮށްގެން އޭނާއާ ކައިވެނި ހެއުނުވާ އަންހެނެއްގެ ޙާޟިރުގައި އަންހެނުންގެ ޖަމާޢަތް ކުރެވިދާނެއެވެ.\nބަންގިއަކީ ފަރުޟު ނަމާދަށްޓަކައި މަޝްރޫޢުވެފައި އޮންނަ އެއްޗަކަށް ވާތީ، ކޭތަނަމާދަކަށް ވެސް ބަންގިއެއް އަދި ޤަމަތެއްވެސް ނޯވެއެވެ. އެކަމަކު އިމާމާ މުޤްތަދީންގެ ސަމާލުކަން ހޯދުމަށް ބޭނުންވެއްޖެނަމަ "الصَّلاَةُ جَامِعَةٌ" މިފަދައިން ކިއުމީ އެންމެ ރަނގަޅު ކަމެކެވެ. އެއީ ޢީދު ނަމާދުގައި އެޢިބާރަތުން ގޮވުމަށް މުދިމުންނަށް رَسُولُ اللَّهِ صَلَّى اللَّهُ عَلَيْهِ وَسَلَّمَ އަމުރު ކުރަށްވާތީއެވެ.\nކުރީގައި ބަޔާންވެދިޔަ ފަދައިން ނަމާދުގެ ދިގުމިން، ފުރިހަމަކޮށް ކުރުމާއި އެއްބައި އަނެއްބަޔަށް ކުރުކުރުމާއި މިއިން ކޮންމެ ގޮތެއްވެސް ހުއްދަވެގެން ވެއެވެ. ނަމަވެސް ކޮންމެ ރަކްޢަތެއްގައި ސޫރަތުލް ފާތިޙާ ކިޔަވަންވާނެއެވެ. ރަކްޢަތެއްގެ ދެޤިޔާމުން ކުރެ އެއްޤިޔާމުގައިވެސް ސޫރަތުލް ފާތިޙާ ނުކިޔައިފިނަމަ އަލުން އެރަކްޢަތް އިޢާދަ ކުރަންޖެހޭނެއެވެ. ނަމަވެސް ކޮންމެ ރަކްޢަތެއްގައި ކޮންމެވެސް އެއްޤިޔާމެއްގައި އެސޫރަތް ކިޔަފިނަމަ ވާޖިބު އަދާކުރެވުނީއެވެ. އެރަކްޢަތް އިޢާދަ ކުރާކަށް ނުޖެހޭނެއެވެ. ކުށު ސަޖިދަ ކުރުމުން ފުދިދާނެއެވެ.\nއެކެހެރިކޮށް ކޭތަ ނަމާދު ކުރުން:\nއިމާމު ޝާފިޢީ ވިދާޅުވެފައި ވެއެވެ. ކޭތަ ނަމާދު އެކަހެރިކޮށް ކުރުމީ އަޞްލުގައި އޮންނަ ކަމެއްނޫނެވެ. ނަމަވެސް ވެރިޔާގެ ފަރާތުން ކޭތަ ނަމާދު ނުކުރާނަމަ، ނުވަތަ ސަބަބަކާ ލައިގެން ކޭތަ ނަމާދު ކުރުމުން ވެރިޔާ ދުރުހެލި ވެއްޖެނަމަ އެކަހެރިކޮށް ނަމާދު ކުރުމީ އެންމެ ރަނގަޅު ކަމެކެވެ. އެފަދަ ވަގުތެއްގައި ވެސް މޮޅުގޮތަކީ ޖަމާޢަތުގައި ކުރެވޭތޯ ބެލުމެވެ. އެކަހެރިކޮށް ނަމާދު ކުރާނަމަ އޭގައި ޚުޠުބާއެއް ނޯންނާނެއެވެ.\nމާތް ﷲ ރަޙްމަތްލެއްވި ޢަބްދުﷲ އިބްނު ޞަފްވާންގެ އަރިހުން އިމާމު ޝާފިޢީ ރިވާކުރަށްވާފައި ވެއެވެ. އެކަލޭގެފާނު ވިދާޅުވިއެވެ. މައްކާގައި ޒަމްޒަމް ވަޅުކޮޅުގެ މަތީގައި ހުންނަވައިގެން ޢަބްދުﷲ އިބްނު ޢައްބާސް އިރުކޭތަ ނަމާދު ކުރެއްވިތަން ތިމަން ދުށީމެވެ. އޭގައި ކޮންމެ ރަކްޢަތެއްގައި ދެރުކޫޢުއާއެކު އެކަލޭގެފާނު ދެރަކްޢަތް ނަމާދު ކުރެއްވިއެވެ. ދެން އިމާމު ޝާފިޢީ ވިދާޅުވެފައި ވެއެވެ. ތިމަންކަލޭގެފާނަށް ހީފުޅުވާ ގޮތުގައި އެފަހަރު، ކޭތަ ހިފާފައިވަނީ ޢަޞުރު ނަމާދަށް ފަހުގައި ކަމަށްވެފައި، ނުވަތަ އެނޫންވެސް އެފަދަ ކޮންމެވެސް ސަބަބަކާ ހުރެ މައްކާގެ ވެރިޔާ ކޭތަ ނަމާދު ނުކުރެއްވީތީވެ، އިބްނު ޢައްބާސް އެކަހެރިކޮށް ނަމާދު ކުރެއްވީއެވެ. މިހެނީ އުމަވީ ދައުލަތުގެ ދުވަސްވަރުގައި އައްޔޫބު އިބްނު މޫސާފަދަ ބޭކަލުން ދެކެވަޑައިގަންނަވާ ގޮތުގައި ޢަޞުރު ނަމާދު ފަހުން އެއްވެސް ނަމާދެއް ނޯވެއެވެ. އެހެންކަމުން އެބޭކަލުންގެ ރައުޔާ އެއްގޮތަށް އެދުވަސްވަރު ޢަޞުރު ނަމާދު ފަހުން ޠަވާފުގެ ސުއްނަތެއްވެސް އަދި އެނޫން ސުއްނަތެއްވެސް ކޮށެއް ނުހަދައެވެ. އެކަމަކު ސުއްނަތުން ސާބިތުވަނީ އެބޭކަލުން އެވިދާޅުވާ ގޮތާ ޚިލާފަށެވެ.\nއިމާމު ޝާފިޢީ ވިދާޅުވެފައި ވެއެވެ. އެހެންކަމުން އަހުރެން ދެކޭ ގޮތުގައި އިމާމާއަށް ވެސް އަދި މުންފަރިދަށްވެސް މިކަހަލަ ސަބަބެއް ބަޔާންކޮށްގެން، އެއްވެސް ޙާލެއްގައި ކޭތަ ނަމާދު ދޫކޮށްލުން ހުއްދަވެގެނެއް ނުވާނެއެވެ. އެއީ ގަދަވެގެންވާ ސުއްނަތެކެވެ. އިމާމާއަށް ލާޒިމުވެގެންވަނީ ޖަމާޢަތުގައި އެނަމާދު ކުރުމެވެ. އިމާމާ ނުކުރާ ކަމުގައިވާނަމަ އެކަހެރިކޮށްވެސް، ކުރީގައި ބުނެވިދިޔަ ގޮތަށް ނަމާދު ކުރަންވާނެއެވެ. އިރުކޭތަ ނަމާދު ކަމުގައި ވިއަސް، އަދި ހަނދު ކޭތަ ނަމާދު ކަމުގައި ވިއަސް ވެހެވެ.\nއަންހެނާވެސް ނަމާދު ކުރާނީ ފިރިހެނުންނާއެކު އެއްމިސްކިތެއްގައެވެ. މުސްކުޅިންނާއި ކުޑަކުދިންނަށްވެސް ފިރިހެނުންނާއެކު ނަމާދު ކުރެވިދާނެއެވެ. ނަމަވެސް ގެއިން ބޭރަށް ނުދެވޭ ކަހަލަ ޢުޛުރުވެރިން، ޚާއްޞަކޮށް ގެއިން ނިކުންނަން އުނދަގޫވާ އަންހެނުން ގޭގައި ނަމާދުކޮށްލުމީ ތިމަންކަލޭގެފާނު ދެކެވަޑައިގަންނަވާ ގޮތުގައި އެންމެ ރަނގަޅު ކަމެކެވެ.\nކޭތަހިފުން ނޫން އެހެން ބޮޑެތި ކަންކަމަށްޓަކާ ނަމާދު ކުރުން:\nކޭތަހިފުން ނޫން އެހެން އެއްވެސް ބޮޑުކަމެއް ދިމާވުމަކުން ނަމާދު ކުރުމީ ދީނުގައި ތަޝްރީޢު ކުރެވިފައިވާ ކަމެއްނޫނެވެ. މިސާލަކަށް ޒަލްޒަލާ އައުމާއި ޠޫފާން އައުމާއި ވައިގަދަ ވުމާއި މިފަދަ ބޮޑެތި ކާރިސާތަކެވެ. މިފަދަ ކަމެއް ދިމާވުމުން އެކަހެރިކޮށް ތަޠައްވުޢު ނަމާދު ކޮށްލުމީ އެންމެ ރަނގަޅު ކަމެކެވެ. އެއީ އެހެނިހެން ތަޠައްވުޢު ނަމާދުތައްވެސް އެކަހެރިކޮށް ކުރާ ފަދައިންނެވެ. މިނަމާދުތައް ޖަމާޢަތުގައި ކޮށްގެން ނުވާނެއެވެ.\n މިމަޒުމޫނުގައި އަޅުގަނޑު ގެނެސްފައި މިވަނީ އިމާމު ޝާފިޢީ އަލްއުއްމުގައި ކޭތަ ނަމާދާ ބެހޭގޮތުން ލިއުއްވާފައިވާ ލިއުންތަކަށް ބަލައިގެން އޭގެ ޚުލާޞާއެކެވެ. އިތުރު ތަފްޞީލަކަށް ބޭނުންވާ ޙާލު ބައެއް ފަހަރު ފޮތުން ބޭރުންވެސް ބައެއް ވާހަކަ ގެނެސްފައި ވާނެއެވެ. އެއީ އެހެން ދަންނަބޭކަލުންގެ ވާހަކައާއި އެބޭކަލުންގެ ރައުޔުގެ ވާހަކަ ގެނައުމުގެ ބޭނުމުގައެވެ.\n ޝާފިޢީ މަޛްހަބުގެ އިމާމެއް ކަމުގައިވާ އަލްއިމާމު އެކަލޭގެފާނުންގެ އަލްބުވައިޠީގައި އިމާމު ޝާފިޢީގެ އަރިހުން ނަޤުލު ކުރަށްވާފައި ވަނީ، ފުރަތަމަ ޤިޔާމުގައި ޙަދީޘުގައި އައިސްފައިވާ ފަދައިން ބަޤަރާ ސޫރަތް ނުވަތަ އެމިންވަރަށް ކިޔެވުމަށެވެ. ދެވަނަ ޤިޔާމުގައި އާލުޢިމުރާން ސޫރަތް ނުވަތަ އެމިންވަރަށް ކިޔެވުމަށެވެ. ތިންވަނަ ޤިޔާމުގައި ނިސާސޫރަތް ނުވަތަ އެމިންވަރަށް ކިޔެވުމަށާއި ހަތަރުވަނަ ޤިޔާމުގައި މާއިދަތުސޫރަތް ނުވަތަ އެމިންވަރަށް ކިޔެވުމަށެވެ. ތަޙްޤިޤު ކުރެއްވި ޢިލްމުވެރިން ވިދާޅުވަނީ މިއީ އިޚްތިލާފެއް ނޫންކަމަށާއި މިއީ ދެޢިބާރަތުން ވިދާޅުވެފައި އޮތް އަންދާޒީ މިނެއް ކަމަށެވެ. އެހެންކަމުން މިދެގޮތުންކުރެ ކޮންމެ ގޮތަކަށްވެސް އިމާމު މީހާއަށް އަންދާޒާކޮށް، ޢަމަލުކުރެވިދާނެއެވެ.\n މިތާގައި ކީރިތި ރަސޫލާގެ ބަސްފުޅުގައި މިއޮތް ކުފްރުގެ މުރާދަކީ ނާޝުކްރީއެވެ. ޙަޤީޤީ ކުފްރެއް ނޫނެވެ. ކީރިތި ޤުރުއާނުގައިވެސް ބައެއް ފަހަރު ކުފްރުގެ މިބަސް ނާޝުކްރީގެ މާނާގައި ބޭނުން ކުރަށްވާފައި އެބަ ވެއެވެ. އަދި ޙަދީޘުތަކުގައި ކުފްރުގެ ލަފްޒު އެނޫންވެސް ވަރަށް ގިނަ މާނަމާނާގައި ބޭނުންކުރެވިފައި އެބަހުއްޓެވެ. މިވާހަކަ އިމާމު މުސްލިމު ޞަޙީޙު މުސްލިމުގެ ފުރަތަމަ ކިތާބުގައި ބަޔާންކުރަށްވާފައި ވެއެވެ.\n މިތާގައި އެކަލޭގެފާނަށް އެންމެ ގިނައިން ނަރަކައިން ފެނިވަޑައިގަތް ބަޔަކީ އަންހެނުންކަމުގައި ވިދާޅުވެފައިވާ ބަސްފުޅުގެ މުރާދައެއް ކަމުގައި، މިޙަދީޘު ޝަރަޙަ ކުރެއްވުމުގައި އިމާމު އިބްނު ޙަޖަރާއި އިމާމު ސުޔޫޠީ ވިދާޅުވަނީ، އެއީ އެކަލޭގެފާނު ދެކެވަޑައިގަތް ވަގުތު އެކަނބަލުން ގިނަ ވާހަކައެވެ. އެހެނީ ޢީދު ދުވަހެއްގައި އަންހެނުންނަށް ނަޞީޙަތްތެރިވެ ވަޑައިގަންނަވަމުން އެވާހަކަ ބަޔާންކުރަށްވަމުން އެކަމުން ސަލާމަތްވުމުގެ ގޮތުން ގިނަގިނައިން ޞަދަޤާތް ދެއްވުމަށް އިތުރު އެކަލޭގެފާނު ވަނީ އަންހެނުންނަށް ނަޞީޙަތްތެރިވެ ވަޑައިގެންފައެވެ. އެހެންކަމުން ވަކި މިވެނި ބަޔަކު ނަރަކައިގައި ގިނަވުމީ ލާޒިކަމެއްނޫނެވެ. ނަރަކަވެސް އަދި ސުވަރުގެ ލިބުންއޮތީ އަޅާކުރާ މަސައްކަތެއްގެ ނަތީޖާއަކުންނެވެ. ޢަމަލުކުރުމުގައި އަންހެނަކާ ފިރިހެނަކާ ތަފާތުވުމެއް ލައްވާފައި ނުވެއެވެ. ޘަވާބު ލިބުން އޮތީ އެންމެން އެއްވަރަކަށެވެ. (ފަތުޙުލްބާރީ:4798 ، އަދި ޝަރަޙު ސުނަނުއްނަސާއީ:1476)\n ޢިލްމުވެރިން ވިދާޅުވަނީ މިސުވާލު ކުރެއްވި ބޭކަނބަލަކީ މާތް ﷲ ރުއްސުންލެއްވި އަސްމާ ބިންތު ޔަޒީދް އިބްނުއްސަކަނެވެ. އެކަމަނާއަކީ އަންޞާރިއްޔަ ބޭކަނބަލެކެވެ. އެންމެ ފުރަތަމަ ބުރުގައި މަދީނާއިން އިސްލާމްވެ ވަޑައިގެންނެވި ބޭކަލުންގެ ތެރެއިން އެއްބޭކަލެކެވެ. އެކަމަނާއަކީ ބަސްމޮށުންތެރި، ކެރޭ، މުރާލި، ކަންކަމުގައި އިސްނަންގަވާ ބޭކަނބަލެކެވެ. އެހެންކަމުން ވަރަށް ގިނަފަހަރު އަންހެންވެރިންގެ ފަރާތުން ކީރިތި ރަސޫލާގެ އަރިހަށް ސުވާލެއް ދެންނެވުމަށް ނުވަތަ އެނޫންވެސް ކަމަކު ވަޑައިގަންނަވާނަމަ ވެރިއެއްގެ ގޮތުގައި ވަޑައިގަންނަވަނީ އެކަމަނާއެވެ. އެއްފަހަރެއްގައި ޝަކުވާއަކާގެން ކީރިތި ރަސޫލާގެ އަރިހަށް ވަޑައިގެން ދަންނަނަވަނީ ތިމަންކަމަނާ ކަލޭގެފާނުންގެ އަރިހަށް މިވަޑައިގަތީ މަދީނާގެ އަންހެނުގެ ފަރާތުން ވަފުދުގެ ވަކީލެއްގެ ގޮތުގައި ކަމަށެވެ. މިކަންކަމާހުރެ އެކަމަނާ މަޝްހޫރުވެފައިވަނީ "خَطِيبَةُ النِّسَاءِ" (އަންހެނުންގެ ތަރުޖަމާން) މިލަޤަބުންނެވެ.\n ޢިލްމުވެރިން ވިދާޅުވެފައިވަނީ މިތާގައި ޢާއިލާ ނުވަތަ ޢަޝީރާގެ މުރާދަކީ ފިރިމީހާއާއި ބަލަދުވެރިޔާއެވެ. ނުވަތަ ޚަރަދުބަރަދުދީ ބަލަހައްޓާ މީހާއެވެ.\n މިތާގައި ކީރިތި ރަސޫލާ އެއަންގަވާފައި އެވަނީ ހުރިހާ އަންހެނުންގެ ކިބައިހުންނަ ސިފައެއްގެ ވާހަކައެއް ނޫނެވެ. ނަމަވެސް އެއީ ވަރަށް ގިނަ އަންހެނުންގެ ޠަބީޢަތުގައި ހަރުލާފައި ހުންނަ ސިފައެކެވެ. އަޅުގަނޑު ލޮލުން ދުށް މިކަހަލަ މިސާލެއް ބަޔާންކޮށްލާނަމެވެ. އަޅުގަނޑު ދަންނަ މީހެއްގެ އަންބެކެވެ. އޭނާގެ ފިރިމީހާ އޭނާއަށް ވަރަށް ހެއުވެފައި، އެއްވެސް ކަމެއްގައި އޭނާއަށް ހޭދަކުރުމުގައި އަތްބާރު ނުކުރެއެވެ. ފިރިމީހާގެ ޢާއިލާގެ ފަރާތުންވެސް އަންހެން މީހާއަށް ވަރަށް ޢިނާޔަތްތައް ލިބެއެވެ. ބައެއްފަހަރު އަންހެން މީހާއަށްވެސް އޭނާގެ ޢާއިލާގެ ފަރާތުންވެސް ހަދިޔާއާއި އެހީތެރިކަން ލިބެއެވެ. ނަމަވެސް މިދެމަފިރިންގެ ދެމެދުގައި ކިރިޔާވެސް ދެބަސްވުމެއް އުފެދޭ ކޮންމެ ހިނދަކު އަންހެންމީހާ ބުނަމުންދަނީ ފިރިމީހާގެ ފަރާތުން ކާއެތިކޮޅެއް ފިޔަވައި ހަމަ އެކައްޗެއްވެސް ނުލިބޭ ކަމަށާއި އޭނާއަށް އަންނައުނާއި ޚަރަދުބަރަދު ދީހަނީ އޭނާގެ ޢާއިލާގެ މީހުން ކަމަށެވެ.\n މިންބަރުގެ ބަދަލުގައި ސަވާރީއެއްގައިވެސް ޚުޠުބާ ދެވިދާނެއެވެ. މިގޮތުން ކޭތަ ނަމާދުގައި ޚުޠުބާ ދިނުމަކީ ސުއްނަތެއްތޯ ނުވަތަ ނޫންތޯ މިއީ ދަންނަބޭކަލުންގެ މެދުގައި އިޚްތިލާފު އުފެދިފައިވާ ކަމެކެވެ. އިމާމު އަބޫޙަނީފާގެ އަރިހުގައި މިއީ ސުއްނަތެއްނޫނެވެ. އިމާމު ޝާފިޢީ ވިދާޅުވަނީ ސުއްނަތެއް ކަމަށެވެ. އިމާމު މާލިކު ވިދާޅުވަނީ އެއީ ޚުޠުބާއެއް ނޫންކަމަށާއި ނަޞީޙަތް ދިނުން ކަމަށެވެ. އިމާމު އަޙްމަދުގެ އަރިހުން މިތިންގޮތަށް ތިން ބަސްފުޅު އައިސްފައި ވެއެވެ. އިމާމު ޝާފިޢީ ވިދާޅުވަނީ ކުރީގައި ބަޔާންވެދިޔަ ޙަދީޘުތަކާއި އަޞްޙާބުބޭކަލުންގެ ޢަމަލުފުޅު ޙުއްޖަތެއްގެ ގޮތުގައި ފުދޭކަމަށެވެ. އަދި މާތް ﷲގެ ވަޙީބަސްފުޅުންވެސް އެފަދަ ޙާލަތްތަކުގައި ނަމާދުކުރުމަށާއި ޛިކުރުކުރުމަށް އަވަސްވެގަތުމަށް އަންގަވާފައިވާތީ އެކަމުން ދޭހަވަނީ އެއީ ކޭތަނަމާދާއި ކޭތަ ޚުޠުބާއަށް އޮތް އިޝާރަތެއް ކަމެވެ. ދެން އިމާމު މާލިކު ޚުޠުބާއާ އިންކާރު ކުރަށްވައި، ނަޞީޙަތް ދިނުމަށް ބުރަވެ ވަޑައިގަންނަވާއިރު މިދެކަމަކީ އެއްކަމަކަށްވެފައި މިއަށްކިޔާނަމަކީ ޚުޠުބާކަމަށް ވާތީ އެކަލޭގެފާނުންގެ ބަސްފުޅު ފުށުއަރާކަމަށް ޝާފިޢީ މަޛްހަބުގެ ދަންނަބޭކަލުން ވިދާޅުވެފައި ވެއެވެ.\nPosted by buruniyaz.com at 1:46 AM


Africa Ge Kuda Kudhinnah Eheevumah BTS Ge J-Hope 89000 Dollar Hadhiya Kohfi - Vaguthu\nދެކުނު ކޮރެޔާގެ ލަވަކިޔާ ގުރޫޕެއް ކަމުގައިވާ ބީޓީއެސްގެ ޖަންގް ހޮ ސިއޮކް ނުވަތަ ސްޓޭޖު މަތީ ނަމުން ނަމަ ޖޭ ހޮޕް އެފްރިކާގެ ތަންޒާނިއާގައި އަނިޔާ ލިބިފައިވާ ކުޑަކުދިންނަށް އެހީތެރިވުމަށް 100 މިލިއަން ވޮން ހަދިޔާ ކޮށްފިއެވެ.\nމި ފައިސާ ހަދިޔާ ކޮށްފައިވަނީ ސިއޯލްގެ ޗެރިޓީ ގުރޫޕެއް މެދުވެރިކޮށެވެ.\nޖޭ ހޮޕް ފައިސާގެ މި އެހީ ފޯރުކޮށްދީފައިވަނީ ދެކުނު ކޮރެޔާގެ ކުޑަކުދިންގެ ދުވަސްކަމުގައިވާ މެއި މަހުގެ ފަސް ވަނަ ދުވަހާއި ގުޅުވައިގެން މިދިޔަ އަންގާރަ ދުވަހުއެެވެ. ''ވަން ސްޓެޕް ސެންޓަރ'' މެދުވެރިކޮށް ފައިސާގެ އެހީ ވަނީ އެފްރިކާގެ ތަންޒާނިއާގެ ކުޑަކުދިންގެ ހައްގަށް މަސައްކަތް ކުރާ ފައުންޑޭޝަނަކަށް ހަދިޔާ ކޮށްފައެވެ.\nގުރެމީ އެވާޑަށް ނޮމިނޭޓް ވެފައިވާ މި އައިޑޮލްއަކީ ފައިސާގެ އެހީ ފޯރުކޮށްދިނުމުގައި ނަމޫނާ ދައްކުވައިދީފައިވާ ފަންނާނެކެވެ. ޖޭ ހޮޕް ވަނީ މި އަހަރުގެ އޭނާގެ އުފަންދުވަހު ކޮރެޔާގައި އުޅޭ ނުކުޅެދުންތެރިކަން ހުންނަ ކުދިންނަށް އެހީތެރިވުމަށް 150 މިލިއަން ވޮން (133000 ޑޮލަރު) ހަދިޔާ ކޮށްފައެވެ.\nމިދިޔަ އަހަރުގެ އޯގަސްޓު މަހު ވެސް ޖޭ ހޮޕް ވަނީ ދެކުނު ކޮރެޔާގެ ޗެރިޓީ ފަންޑަކަށް 100 މިލިއަން ވޮން (89000 ޑޮލަރު) ވަނީ ހަދިޔާ ކޮށްފައެވެ. ކޮރޯނާ ވައިރަސްގެ ސަބަބުން ހާލުގައި ޖެހިފައިވާ ކުޑަކުދިންނަށް އެހީތެރިވުމުގެ މަގުސަދުގައި މި ފައިސާގެ އެހީތައް ފޯރުކޮށްދޭ ކަމަށް ޖޭ ހޮޕް ވަނީ ބުނެފައެވެ.\nޖޭ ހޮޕްގެ މަސައްކަތަށް ބަލާއިރު ދެން އެންމެ އަވަހަށް ރިލީޒު ކުރުމަށް ހަމަޖެހިފައިވަނީ ބީޓީއެސްގެ އިނގިރޭސި ބަހުން ކިޔާފައިވާ ދެވަނަ ލަވަ ''ބަޓަރ'' އެވެ. މި ލަވަ ރިލީޒު ކުރުމަށް ތާވަލު ކުރެވިފައިވަނީ މި މަހުގެ 21 ވަނަ ދުވަހުއެވެ.\nބީޓީއެސް މެމްބަރުން އެންމެ ބިރުގަންނަނީ މި އެއްޗެހި ދެކެ\nބީޓީއެސްގެ ޖިމިންއާއި ވައްތަރުވުމަށް 18 އޮޕަރޭޝަން ކޮށްފި\nއެޑް ޝީރަންއާއި ބީޓީއެސް އެކުގައި ދެވަނަ ލަވައަކަށް ތައްޔާރުވަނީ\nމެއި 4, 2021 20:37\nއައި އޭމް ސޯ ސޯ ޕްރައުޑް އޮފް ޔޫ....... ކީޕް އަޕް ދަ ގުޑް ވޯކް 😘.... ލަވް ޔޫ ސޯ މަޗް.... އައި އޭމް ވެރީ ޕްރައުޑް ޓުބީ އޭން އާރްމީ 💗💗\nމެއި 4, 2021 22:07\nއައިއޭމް ސޯ ޕްރައުޑް އޮފް ޔޫ ހޯބީ\nމެއި 5, 2021 13:25\nމެއި 5, 2021 14:06\nޕްރައުޑް ޓުބީ އޭން އާރްމީ. ލަވް ޔޫ ސޯ މަޗް ހޯބީ . ސްޓޭން ކޭ-ޕޯޕް ޢާރރރރރރރރރމީިިިިިިސް\nމެއި 31, 2021 19:24\nBts RM 😻😻\nސެޕްޓެމްބަރު 15, 2021 19:58\nމިކަހަލަގެ ހެޑްލައިން ތަކަށް އެއްޗެކޭ ބުނާނެ މީހަކު ނުވޭ.. އެހެނެއްނު ވާނީ.. ރުޅިއަންނަ މީހުންގެ އަނގަ ބަންދު ކުރާ ވަރުގެ ލިޔުމެއް ވިއްޔާ މީ.. އެހެން ލިޔުން ތައް ކިޔާފަ ވެސް އަނގަ ބަންދުވާނެ.. އެކަމް އެއްބަސް ނުވެވެންޏާ ދެން އެންމެން އަބަދު ކުރާ ކޮމެންޓު މަތި މަތިން ލިޔާނެ ތާ.. ހުސް އެއްވާހަކައެއް.. ތަފާތު ވާހަކަ އެއް ލިބޭ ނަމަ ވެސް އެންމެ ރަނގަޅޭ...


2020 ވަނަ އަހަރު އިހަވަންދޫ ސްކޫލުގެ ސެކިޔުރިޓީ ބަލަހައްޓައިދޭނެ ފަރާތެއް ހޯދުން.\nމި ސްކޫލްގެ ސެކިޔުރިޓީ 2020 ވަނަ އަހަރު ބަލަހައްޓާދޭނެ ފަރާތެއް ހޯދުމަށް ކުރެވުނު އިއުލާން ނަންބަރު GS79/IULAAN/2019/67 އަށް ހުށަހަޅާފައިވާ ބީލަންތައް ޝަރުޠު ހަމަނުވާތީ އެ އިޢުލާން ބާޠިލްކޮށް 2020 ވަނަ އަހަރު މި ސްކޫލްގެ ސެކިޔުރިޓީ ބަލަހައްޓާދޭނެ ފަރާތެއް ހޯދުމަށް3ވަނަ ފަހަރަށް އިޢުލާން ކުރަމެވެ. ވީމާ މި މަސައްކަތް ކޮށްދެއްވުމަށް ޝަރުތުހަމަވާ ފަރާތްތަކަށް ބީލަން ހުށައެޅުމުގެ ފުރުސަތު ހުޅުވާލަމެވެ.\nމި ބީލަންތަކުގައި ބައިވެރިވާން އެދޭ ފަރާތްތަކުން، އިހަވަންދޫ ސްކޫލް އޮފީހަށް ދުރުވެ 2020 ޖަނަވަރީ 07 އިންެ 2020 ޖަނަވަރީ 15 އަށް ބަންދުނޫން ކޮންމެ ދުވަހަކު 9:00 އިން 13:00 އަށް ނަންނޯޓް ކުރެއްވުން އެދެމެވެ.\nމިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2020 ޖަނަވަރީ 15 ވާ ބުދަ ދުވަހުގެ 12:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\nމިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ 2020 ޖަނަވަރީ 16 ވާ ބުރާސްފަތި ދުވަހުގެ 11:00 ގައި އިހަވަންދޫ ސްކޫލްގެ އޮފީހުގައެވެ.\nބިޑް ހުށަހެޅުމާއި ހުޅުވުން އޮންނާނީ 2020 ޖަނަވަރީ 22 ވާ ބުދަ ދުވަހުގެ 11:00 ގައި އިހަވަންދޫ ސްކޫލްގެ އޮފީހުގައެވެ.\n11 ޖުމާދަލްއޫލާ 1441


Kuda dhuvaskolheh, maruge thin ethifaharu!\nކުޑަ ދުވަސްކޮޅެއް، މަރުގެ ތިން އެތިފަހަރު!\nޝުބާ ދާސްއަކީ އިންޑިޔާގެ މުމްބައިގައި ބަޓްލާއެއްގެ ގޮތުގައި މަސައްކަތް ކުރާ 39 އަހަރުގެ މީހެކެވެ. ފާއިތުވީ ދެ ތިން މަސް ތެރޭ އޭނާއަށް މަރުގެ ތިން އެތި ފަހަރަކާ ކުރިމަތިވެ ފުރާނަ ސަލާމަތްވެފައި ވަނީ ހަމަ ކިރިޔާ އެވެ.\nފުރަތަމަ އޭނާއަށް ޖެހުނީ ކޮވިޑެވެ. އެ ބަލީގައި ވަރަށް ބޮޑުވަރު ވެގެން ހޮސްޕިޓަލުގެ އައިސީޔޫގައި ގިނަ ދުވަސް ތަކަކު އޭނާ ވަނީ ފަރުވާ ހޯދާފަ އެވެ. އަދި އެތަނުގައި އޮއްވާ ހިނގި އަލިފާނުގެ ހާދިސާއަކުން ވެސް އޭނާގެ ފުރާނަ ސަލާމަތްވީ ކިރިޔާ އެވެ. އަދި މިދިޔަ ހޯމަ ދުވަހު ވަރަށް ނުރައްކާތެރި ވައިގެ އެކްސިޑެންޓަކުން ވެސް އޭނާ ސަލާމަތްވީ ހަމަ ނަސީބު ގަދަކަމުންނެވެ.\nމުމްބައީއިން ކަލްކަތާ އަށް ޝުބާ ދަތުރުކުރި ފްލައިޓް ޓާބުލަންސެއްގައި ޖެހި ހަތް މީހަކަށް އަނިޔާވީއިރު އޭގެ ތެރޭގައި ޝުބާ ހިމެނެ އެވެ. މި ހާދިސާގައި ޝުބާގެ ކަރަށް ވަނީ ވަރަށް ބޮޑަށް އަނިޔާވެފަ އެވެ. އަދި އޭނާއާ ޖެހިގެން އިން ސީޓުގައި އިން އޭނާގެ ބައްޕަގެ މައިބަދައަށް ގެއްލުންވެ ސާޖަރީއެއް ހަދަން ވަނީ ޖެހިފަ އެވެ.\nފާއިތުވީ އޭޕްރީލް މަހުން 16 ވަނަ ދުވަހުން ފެށިގެން މިދިޔަ ހޯމަ ދުވަހާ ހަމައަށް ފާއިތުވީ ތިން މަހެއްހާ ދުވަހުގެ ތެރޭގައި ޝުބާ ތިން ފަހަރަށް މަރުގެ ތުންފަތްމައްޗަށް ގޮސްފައި ވެއެވެ.\nފުރަތަމަ ފަހަރަށް އޭނާގެ ފުރާނަ ދެންމެ ދެންމެ މި ދަނީހެން ހީވީ ކޮވިޑް-19 އިގެ ސަބަބުން ހާލު ބޮޑުވެ އައިސީޔޫގައި ފަރުވާ ދިން އިރު އެވެ. ނޭވާލާން ދަތިވެގެން ގޮސް ދެންމެ ދެންމެ ނޭވާ ހުއްޓެނީ ހެން ހީވި އެތައް ވަގުތެއް އައިސީޔޫގައި ހޭދަކުރި ދުވަސްތަކުގައި ޝުބާ އަށް ތަހައްމަލު ކުރަން ޖެހުނެވެ.\nއައިސީޔޫގައި އޮންނަތާ ހަތް ވަނަ ދުވަހު އަނެއްކާ ހަމަ އެހާ ނުރައްކާތެރިކަމަކާ ޝުބާއަށް ކުރިމަތިވި އެވެ. އޭނާ އޮތް އައިސީޔޫ އިމާރާތުގައި ރޯވީ އެވެ. އެވަގުތު ޝުބާ އާއެކު 17 މީހުން އައިސީޔޫގައި ތިއްބެވެ. މި ހާދިސާގައި އޭގެ ތެރެއިން 15 މީހުން މަރުވި އެވެ. ފުރާނަ ސަލާމަތްވީ ޝުބާ އާއި އިތުރު އެންމެ މީހެއްގެ އެވެ.\nއަލިފާނުގެ ހާދިސާއިން އޭނާ ސަލާމަތްވާނެކަމުގެ އެއްވެސް އުންމީދެއް ޝުބާއަށް ނެތް އެތައް ވަގުތެއް ދިޔަ އެވެ. ނަމަވެސް ނަސީބު ރަނގަޅުކަމުން އޭނާ ކޮންމެވެސް ގޮތަކުން ސަލާމަތްވެއްޖެ އެވެ.\nކޮވިޑް ފަރުވާ އަށް ދޮޅު މަހެއްހާ ދުވަހު ހޮސްޕިޓަލުގައި އޮތުމަށްފަހު ބަލި ރަނގަޅުވެގެން ޝުބާ ގެއަށް ދޫކޮށްލުމުން އެނބުރި އޭނާގެ ރަށް ކަލްކަތާއަށް ދިއުމަށް މަތިންދާބޯޓަކަށް އެރި އެވެ. އެ ދަތުރުވެސް ވެގެން ދިޔައީ ޝުބާއަށް މަރުގެ އެތިފަހަރަކަށެވެ.\nއޭނާ ދަތުރުކުރި ފްލައިޓް ޓާބުލަންސެއްގައި ޖެހި ތެޅިގަތްލެއް ބާރުކަމުން ބޯޓު ވެއްޓެނީކަން ޔަގީންކޮށް ދުނިޔޭގައި ހުރުމުގެ އުންމީދުވެސް ކަނޑާލި ކަމަށް ޝުބާ ބުންޏެވެ. މި ހާދިސާގައި ވެސް އަނިޔާ ލިބުނު ހަތް މީހުންގެ މީހުންގެ ތެރޭގައި ޝުބާ އާއި އޭނާގެ ބައްޕަ ހިމެނެ އެވެ.\nޝުބާގެ ކަރަށް ވަނީ ވަރަށް ބޮޑަށް އަނިޔާ ވެފަ އެވެ. އޭނާގެ ބައްޕަގެ މައި ބަދައަށް ލިބުނު ގެއްލުމަކަށް ސާޖަރީ ހަދަން ވަނީ ޖެހިފަ އެވެ.\nއެކަނި ޑޮކްޓަރަށް ދިޔަ ކުޑަ ކުއްޖަކަށް ތައުރީފު\nކޮވިޑް ޖެހުމުން ސެންޓަރަށް ގެންދަން މޮޅުގޮތެއް!\nކޮވިޑް ނުޖެހޭތޯ ވިހަ ހަރުފައެއް ކައިފި


Minivan insaafuveri inthikhaabakah huri emme bodu hurahakee Yameen: Ibu | Mihaaru\nގުޅިފައިވާ އިދިކޮޅު ޕާޓީތަކުން މިރޭ އއ. ރަސްދޫގައި ބޭއްވި ޖަލްސާގައި އިބްރާހިމް މުހައްމަދު ސޯލިހު (އިބޫ) ވާހަކަދައްކަވަނީ. ފޮޓޯ: އެމްޑީޕީ\nމިނިވަން އިންސާފުވެރި އިންތިޚާބަކަށް ހުރި އެންމެ ބޮޑު ހުރަހަކީ ރައީސް ޔާމީން: އިބޫ\n27 އެޕްރީލް 2018 - 22:30 10 comments\nމިނިވަން އިންސާފުވެރި އިންތިޚާބަކަށް ހުރި އެންމެ ބޮޑު ހުރަހަކީ ރައީސް އަބްދުﷲ ޔާމީން ކަމަށް އެމްޑީޕީގެ ޕާލަމެންޓްރީ ގުރޫޕްގެ ލީޑަރު އަދި ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހު (އިބޫ) މިރޭ ވިދާޅުވެއްޖެ އެވެ.\nއިދިކޮޅު ޕާޓީތަކުން އއ. ރަސްދޫގައި ކުރިއަށް ގެންދާ ޖަލްސާގައި ވާހަކަ ދައްކަވަމުން އިބޫ ވިދާޅުވީ މިނިވަން، އިންސާފުވެރި އިންތިޚާބަކަށް އޮތް އެންމެ ބޮޑު ހުރަހަކީ ރައީސް ޔާމީން ކަމަށާއި އެހެންވެ އޭގެ ކުރިން އެ މަނިކުފާނުގެ ވެރިކަން ނިމުމަކަށް ގެންނަން ޖެހޭ ކަމަށެވެ. އަދި ރިޔާސީ އިންތިޚާބުގައި އިދިކޮޅު ކެންޑިޑޭޓަކު ފެންނާނެ ކަމަށާއި އެއީ އިދިކޮޅު ހަތަރު ޕާޓީގެ ސިންގަލް ކެންޑިޑޭޓަށް ވާނެ ކަމަށް ވެސް އިބޫ ވިދާޅުވި އެވެ.\n"އިންތިޚާބުގެ ކުރިން ވެސް އެ ވެރިކަން ނިމުމަކަށް ގެންނަން ޖެހޭ. އެކަން ކުރަން ޖެހޭ ގޮތް ގާނޫނުއަސާސީގައި އެބައޮތް. ރައްޔިތުން ބޭނުންވީމާ އަޅުގަނޑުމެން ޖެހޭނީ އެކަން ކުރެވޭތޯ ބަލަން،" އޭނާ ވިދާޅުވި އެވެ.\nރައީސް ޔާމީން ރިޔާސީ އިންތިޚާބުގައި ވާދަކުރައްވާނެ ކަން އިއުލާން ކުރައްވާފައިވާއިރު، އިބޫ ވިދާޅުވި ގޮތުގައި، އެމަނިކުފާނަކީ ކޮން ބޭފުޅެއްތޯ ފުންކޮށް ވިސްނައި ބަލަން ޖެހެ އެވެ. އަދި ރިޔާސީ އިންތިޚާބުގައި ރައްޔިތުންގެ އަޣުލަބިއްޔަތު ވޯޓެއް ރައީސް ޔާމީނަށް ނުދޭނެ ކަމަށް ވެސް އޭނާ ވިދާޅުވި އެވެ.\n"2013 ވަނަ އަހަރު ވެސް ރައްޔިތުން އިންތިޚާބު ކުރީ ރައީސް ޔާމީނެއް ނޫން. ގުޅިފައި އޮތް ކޯލިޝަނެއް އިންތިޚާބު ކުރީ. ނަމަވެސް މިއަދު އެ ވެރިކަމެއް ވެސް ނުފެނޭ. އޭރު ލިބުނީ 25 ޕަސެންޓް. އެކަމަކު މިއަދު މި ދާއިރާ އިން އެކަނި ވެސް 25 ޕަސެންޓް ނުލިބޭނެކަން ކަށަވަރު،" އިބޫ ވިދާޅުވި އެވެ.\nގުޅިފައިވާ އިދިކޮޅު ޕާޓީތަކުން މިރޭ އއ، ރަސްދޫގައި ބޭއްވި ޖަލްސާ ޕާޓީތަކުގެ އިސްވެރިންނާއި ސަޕޯޓަރުން ބައިވެރިވަނީ. ފޮޓޯ: އެމްޑީޕީ\nއޭނާ ވިދާޅުވި ގޮތުގައި ދައުލަތުގެ ބަޖެޓްގައި ރަށްރަށުގެ ތަރައްގީ އަށް ހޭދަކުރާނެ އެއްވެސް ފައިސާއެއް ނެތެވެ. ނަމަވެސް ރައީސް ޔާމީން އައްޔަން ކުރައްވާ ސިޔާސީ މަގާމުތަކުގައި ތިއްބެވި 700 އެއްހާ މީހުންނަށް މަހަކު ހަތަރު މިލިއަނެއްހާ ރުފިޔާ މުސާރައިގެ ގޮތުގައި ހޭދަކުރަމުންދާ ކަމަށް އިބޫ ވިދާޅުވި އެވެ.\nއަނިޔާވެރިކަމާ އެކު އެތައް ޒުވާނަކު މަރާލާފައިވާކަން ފާހަގަކުރަމުން، އިބޫ ވަނީ ބްލޮގަރު ޔާމީން ރަޝީދުގެ މަރުގެ ގާތިލުން އަދި ނޫސްވެރިޔާ އަހުމަދު ރިލުވާން ގެއްލުވައިލި މީހުން ކޮބައިތޯ ސުވާލު ކުރައްވައިފަ އެވެ.\n"ޝަރުއީ ދާއިރާގެ އިތުބާރު ދުވަހަކު ވެސް ނުގެއްލޭ މިންވަރަށް މި ވަނީ ގެއްލިފައި. ރައީސް ޔާމީން ކުރިން ވިދާޅުވީ ތިމަން މަނިކުފާނު ކޯޓުތަކުން ކުރާ ހުކުމްތަކަށް ތަބާވާނަމޭ. ނަމަވެސް ފެބްރުއަރީ 1 ގެ ފަހުން އެކަން ވެސް މިވަނީ ބަދަލުވެފައި. އޭގެ ބަދަލުގައި އެންމެ މަތީ ކޯޓުގެ ފަނޑިޔާރުން ހައްޔަރުކޮށް ޓެރަރިޒަމްގެ ދައުވާ ކުރަމުން ދަނީ،" އިބޫ ވިދާޅުވި އެވެ.\nރައްޔިތުންގެ މަޖިލީހުގެ ޖަލްސާތައް ނުބޭއްވުމާއި އިދިކޮޅު މެމްބަރުންނަށް ދައުވާކުރާ މައްސަލަތަކާ ބެހޭ ގޮތުން އިބޫ ވިދާޅުވީ މަޖިލީހުގައި 60،000 އަށް ވުރެ ގިނަ ރައްޔިތުން މިހާރު ތަމްސީލެއް ނުކުރެވޭ ކަމަށެވެ. އަދި އިދިކޮޅު 14 މެމްބަރެއްގެ މައްޗަށް އެކި ދައުވާ އުފުލާފައިވާ ކަމަށް ވެސް އޭނާ ވިދާޅުވި އެވެ.\n"ރައްޔިތުން [މަޖިލީހުގައި] ތަމްސީލް ކުރެވޭކަށް ނެތް. މަޖިލީހަކީ މިވަގުތު ފަންކްޝަން ކުރާ ތަނެއް ނޫން،" އިބޫ ވިދާޅުވި އެވެ.\nއިތުރު ލިޔުންތައް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް އއ. ރަސްދޫ ރައީސް އަބްދުﷲ ޔާމީން